
Lukijalle . 

Kun allekirjoittanut oli julkaissut »Suonien Sosiali- 
demokraatti»-nimisen sanomalehden n:ssa 4 — 31 kulu- 
vana vuonna sarjan kirjoituksia otsakkeella ,,Sos/aIJ- 
demokratinen puolue Ja kapina lausuttiin useilta 
tahoilta toivomuksia, että kirjoitukseni julkaistaisiin len- 
tokirjasena, koska ne sisältävät joukon sellaisia tietoja, 
joita ei ole vielä saatettu julkisuuteen ja koska niillä on 
sekä periaatteellista että käytännöllistä merkitystä niihin 
nähden, jotka tahtovat lähemmin tutustua sosialidemo- 
kraattisen puolueen menettelytapoihin ennen kapinaa. 
Niin hyvin sosialidemokraattisen eduskuntaryhmän jäse- 
net vastaisuudessa kuin myöskin ne puoluetoverit, jotka 
ryhtyvät elvyttämään jälleen keskeytyksissä ollutta so- 
sialidemokraattisen puolueen toimintaa, tahtonevat tutus- 
tua puolueen taktillisiin virheisiin kuluneena aikana, jotta 
sitä helpommin voisivat menestyksellisesti suunnitella 
puolueen vastaisia tehtäviä ja välttää kokemuksen osoit- 
tamia virheitä. 

Tämän lisäksi on kirjoitu k sieni julkaisemiseen tällai- 
sena lentokirjasena kehoit tanut minua se arvostelu, joka 
kirjoituk sieni osaksi on tullut kohta niitten ilmestyttyä. 
Eräät työläislukijat, joitten mielipiteelle panen suurta pai- 
noa, ovat huomauttaneet, että kirjoitukseni ovat yksipuo - 



Uset, sillä niissä kosketellaan ainoastaan sosialidemokraat- 
tisen eduskuntaryhmän, puolueneuvoston ja puolueen vi- 
rallisen johdon tekemiä virheitä , mutta ei lainkaan selos- 
teta, mikä osuus porvaristolla on ollut kapinaliikkeeseen 
ja mitä osaa kapinan aiheuttajina ovat näytelleet sellaiset 
tekijät kuin elintarve kurjuus, vallassaolevien luokkien 
itsepäisyys uudistuksien toimeenpanossa j.n.e. Niille , 
jotka ovat esittäneet näitä väitteitä, tahdon vain lyhyesti 
huomauttaa, etten koskaan ole kieltänyt mainittujen teki- 
jäin merkitystä ja vaikutusta kapinaliikkeen syntyyn; 
olenhan niihin sitäpaitsi viitannut näitten kirjoituksieni 
alussa. En kuitenkaan ole tahtonut omistaa niille tässä 
yhteydessä erikoista huomiota , ensiksi sen vuoksi , eitä 
mainittuja puolia asiassa olivat jo kosketelleet julkaise- 
missaan kirjasissa tohtori Hannes Ryömä , maisteri Väinö 
Merivirta y.m. ja toiseksi sen vuoksi, että olin rajoittanut- 
kin aineeni, kuten nimestäkin näkyy, käsittelemään vain 
sosialidemokraattisen puolueen suhdetta kapinaan . Jos 
olisin laajentanut aineeni, mikä ei suinkaan ollut tällä ker- 
taa tarkoitukseni, koskettelemaan myöskin kaikkia niitä 
tekijöitä, jotka ovat vaikuttaneet vuosien kuluessa kansa- 
laissotaan, olisi siitä paisunut kokonainen teos, jonka 
paikka ei olisi ollut sanomalehden ahtailla palstoilla. 

Vielä eräs seikka, johon on syytä kajota, ennen kuin 
lopetan tämän esittelyni. Muutamat, niinikään työläis- 
piireihin kuuluvat lukijat ovat lausuneet ehdottomana 
käsityksenään, ettei kysymyksessä olevia kirjoituksia olisi 
pitänyt lainkaan julkaista, koska ei ole soveliasta , että 
vedetään päfränz^Ioon oman puolueen ja sen toimihenki- 
löitten tekemiä virheitä. Olen havainnut , että täten aj as- 
televat kuuluvat niihin »vasemmistososialistisiin» aine k- 



siin, jotka 07 'at omistaneet jonkinlaisen » kommunistisen » 
maailmankatsomuksen , sellaisena kuin sitä salaisissa lento- 
kirjasissa rajan takaa tänne levitetään ja jotka, hyväksyen 
kaiken sen mitä diktatuurin johtohenkilöt täällä tekivät 
ja toimittivat , orjallisesti alistuvat vieläkin rajantakaisten 
johtajien ohjattavaksi. En voi yhtyä tällaisiin sosialis- 
teihin, jos he sen nimen lainkaan ansaitsevat, sillä olen 
sitä mieltä , että tehdyistä virheistä on ehdottomasti puhut- 
tava ja ne on vedettävä päivänvaloon, sillä muuten emme 
pääse koskaan selville -vesille. Siinä vilpittömässä tarkoi- 
tuksessa tarjotaan kysymyksessä olevat kirjoitukset, 
eräiltä osilta täydennettyinä, lentokirjasena lukijoille. 

Helsingissä marraskuun 22 päivänä 1918. 


Tekijä . 




Arvostelun välttämättömyys. 

Suomen työväestön epätoivoinen kapina, joka viime 
huhtikuun lopulla päättyi työväestön täydelliseen tap- 
pioon, on antanut kynäilijöille aihetta monessa yhtey- 
dessä lausua sen syistä sekä sen vaiheista mielipiteensä 
ja arvostelunsa. Mutta vaikkakin siitä on julkisuudessa 
niin hyvin sanomalehdistössä kuin kirjallisuudessakin 
runsaasti puhuttu, ei se vielä läheskään ole tapahtunut 
niin tyhjentävästi, että asia olisi tullut sen kautta loppuun 
käsitellyksi. Tämä maamme historiassa verisimmäksi 
muodostunut joukkoliike laajuuteensa sekä kauvas kan- 
taviin vaikutuksissa nähden, on oleva historioitsijoille 
ja kirjailijoille vielä pitkiin aikoihin suurena tutkimus- 
aiheena. Kun nyt olemme vielä liian lähellä tapauksia, 
eikä edes riittävää ainehistoakaan ole käsiteltävänämme, 
ei sen tarkka selostaminen tätä nykyä läheskään saata 
tulla kysymykseen. Kajotessamme nyt siihen, olemme- 
kin aikoneet esittää vain eräitä seikkoja, jotka valaisevat 
— ei niin paljon kapinan yhteiskunnallisia, taloudellisia 
ja valtiollisia syitä, sillä niistä on julkisuudessa jo verrat- 
tain runsaasti kirjoitettu, — kuin erityisesti sosialidemo- 
kraattisen puolueen, puolueneuvoston ja sosialidemo- 
kraattisen eduskuntaryhmän suhdetta siihen, johon kir- 
joittajat tähän saakka — suureksi osaksi puuttuvan aine- 

histon vuoksi — ovat olleet tilaisuudessa tuskin lainkaan 
tai vain hyvin vähäisessä määrässä kajoamaan. Puoles- 
tansa tämäkään selostus ei pyydä olla mikään tyhjentävä 
tässä suhteessa, silla melkoisen osan ainehistoa kapina- 
hallituksen palveluksessa olleet lienevät joko hävittäneet, 
peittäneet tai kuljettaneet mukanansa, mutta sikäli kuin 
se käsillä olevien tietojen mukaan saattaa olla mahdol- 
lista, koetamme siihen tutustuttaa lukijoita ja heistä 
ennen kaikkea niitä sosialidemokraattisia aineksia, jotka 
ovat vapaana ja joille on tärkeätäkin, varustautuessaan 
elvyttämään sosialidemokraattisen puolueen toimintaa 
uudelleen nykyisestä alennustilastaan, tietää, millä tavalla 
kapinaliike kehittyi puolueen keskuudessa ja millaisia 
menettelytapoja tulisi välttää, jos mieli laskea puolueen 
toiminta vastaisuudessa terveelle ja tuloksia tuottavalle 
tosiolojen tarpeita ja vaatimuksia vastaavalle pohjalle. 
Niille, jotka kenties arvelevat, ettei nyt ole aika kajota 
menettelytapakysymyksiin kapinan edelliseltä ia aikui- 
selta kaudelta, koska sieltä saattaa tulla esiin sangen ikä- 
viä seikkoja, huomautettakoon, ettei se saa peloittaa niitä, 
jotka tahtovat vastaisessa toiminnassa välttää tehtyjä 
erehdyksiä, sillä ei mikään olisi alkavalle toiminnallemme 
vaarallisempaa ja turmiollisempaa kuin yritys »painaa 
villasella» sellaisia tapauksia, joitten vetäminen päivän- 
valoon saattaa tosin olla kenties hyvinkin epämieluista 
puolueemme eräitten entisten johtajien arvovallalle, 
mutta joka kuitenkin kaikessa tapauksessa on välttämä’ 
töntä asian itsensä ja — ennen kaikkea, puolueen menes- 
tyksen vuoksi. 

Muuan pahimpia kompastuskiviä puolueessamme oli 
ennen, ettei sen edustavimpien henkilöitten toimintaa ja 

menettelytapoja kaikitellen uskallettu joukkojen keskuu- 
dessa arvostella, minkä kautta kasvatettiinkin sitten joh- 
tajissa erehtymättömyyden ajatusta. Mutta nyt täytyy 
siinäkin suhteessa tapahtua uudistus ja arvostelun puo- 
lueen keskuudessa tulee olla avointa ja rehellistä, siitäkin 
huolimatta, että se voisi tehdä kipeää yksityiselle itserak- 
kaudelle, kunnianhimolle ja erehtymättömyyden tunnolle. 
Sellainen nalkuttaminen , mikä ennen puolueen keskuu- 
dessa niin suuressa määrässä näytteli osaansa, jääköön 
nyt menneisyyteen, mutta sen sijaan pikkumaisuudesta 
vapaa arvostelu , mikäli sen tarkoituksena on puolueen 
hyöty ja menestys, olkoon sallittua. Se on terveelle kehi- 
tykselle ei ainoastaan tarpeellinen, vaan myöskin välttä- 
mätön. Siinä mielessä tällä kirjoituksella on tarkoitus 
lukijaa tutustuttaa niihin ilmiöihin puolueen keskuu- 
dessa. jotka olivat yhteydessä kapinaliikkeen kehityksen 
kanssa ja osoittavat, tavallaan, miten tilanne puolueen 
sisällä ja sen vaikutuksesta ulospäin kehittyi kumouksel- 
liseksi, sekä mitä osaa siinä näytteli johtavien puolue- 
henkilöitten kumouksellinen ja työväen diktaturia tavoi- 
televa politiikka. 

Kumouksellisia ilmiöltä ennen 
vallankumousta. 

Suomen sosialidemokraattisen puolueen menettely- 
tapaa arvostellessa on pantava merkille, ettei se kumouk- 
sellisuus, mikä puolueen johdon sekä joukot tempasi 
mukaansa viime talvena, suinkaan ollut ominaista yksin- 
omaan tälle levottomalle ajanjaksolle. Jos jätämme huo- 
mioonottamatta sen, että puolueen periaatteellisessa oh- 



jelmassa puhutaan vallankumouksesta yhteiskunnallisen a 
vallankumouksena, mikä kaikkien maitten sosialidemo- 
kraattisille puolueille on ominaista, on puolueemme kes- 
kuudessa painostettu aika ajoin muutakin vallankumouk- 
sellista toimintaa. Puoluekokousten päätöslauselmissa 
on teroitettu vallankumouksen oikeutta, mutta mikäli sel- 
laisesta oli puhe tsaarivallan aikana, niin edellytti se, ta- 
vallansa, porvarillisen vallankumouksen aikaansaamista. 
Kun esim. Oulun puoluekokouksessa laadittiin käytän- 
nöllinen ohjelma, johon sisällytettiin mitä kansanvaltaisin 
hallitusmuotoajatus kansan täydellä itsemääräämisoikeu- 
della verojen myöntämisasioissa, perustuslakikysymyk- 
sissä j.n.e., niin tapahtui tämä edellyttäen valtiollista val- 
lankumousta, vaikkakaan sitä ei silloin vallitsevien vai- 
keitten valtiollisten olojen vuoksi ohjelmassa suoraan 
sanottu. Puoluekokoukset muuten eivät millään tavalla 
koskaan olleet hyväksyneet sellaista päätöslauselmaa, 
jossa olisi lausuttu vallankumouksen oikeutus kansanval- 
taisesti muodostettua ja valittua eduskuntaa vastaan. 
Tosin erinäisissä puoluekokouksissa esiintyi voimakasta- 
kin kumouksellista virtausta, kuten Oulun kokouksessa 
v. 1906 punaisia kaarteja koskevan asian käsittelyn yh- 
teydessä sekä Kotkan kokouksessa v. 1909, jolloin muu- 
tamat puhujat, menettelytapakysymyksen yhteydessä, 
julistivat, että he »eivät usko liikoja yleiseen äänioikeu- 
teen», moittien puolueen johtoa ja eduskuntaryhmää siitä, 
että se on, väheksymällä kumouksellisen toiminnan tar- 
joomia etuja, liiaksi painostanut äänioikeuden merkitystä 
ja parlamenttaarista toimintaa. Mutta nämä käsitykset 
eivät kuitenkaan saaneet suurempaa kannatusta puolue- 
kokousten taholta. Johtavimmat ainekset asettuivat jvr- 

kasti kumouksellista touhua vastaan viitaten niihin vaa- 
roihin, joita se toisi mukanansa. Jo Oulun puoluekokouk- 
sessa lausui sangen sattuvasti Esa Paavo-Kallio, että 
»niiden keskuudessa, jotka kuuluvat sosialidemokraatti- 
seen leiriin, saattaa kyllä syntyä salaisia pyrkimyksiä 
väkivaltaiseen toimintaan, mutta niin kipeää kuin se on- 
kin, niin puolueen aina täytyy eroittaa itsensä niistä. 
Jollei sitä oikeutta käytetä, että sellaiset ainekset erote- 
taan, niin saattaa tulla hetki, jolloin ne sanovat: me erol- 
tamme teidät.» 

Tämä varovainen käsityskanta käy myöhemminkin 
ilmi. Niinpä Kotkan puoluekokouksessa v. 1909 hyväk- 
sytyssä päätöslauselmassa eduskuntaryhmän toiminnasta 
lausutaan, että »katsoen siihen merkitykseen, mikä oli 
Suomen köyhälistön ponnistuksilla yleisen äänioikeuden 
ja uuden eduskunnan aikaansaamiseksi ja tunnustaen 
eduskunnallisesta toiminnasta koituvan hyödyn, selittää 
puoluekokous vaalitaistelun ja eduskunnalleen toiminnan 
halveksumisen työväen taistelulle turmiolliseksi ja kat- 
soo, että puolueen on näitä täydellä tarmolla Suomen 
köyhälistön hyväksi käytettävä ja niiden rajoittamis- 
sekä riistämispyrkimyksiä . voimakkaasti vastustettava». 
Sittemmin pidetyssä Helsingin kokouksessa v. 1911 lau- 
suttiin nimenomaan, että »sen suuntaiset käsitykset ja 
uskottelut, että vaalitaisteluun ja eduskuntatyöhön osaa- 
ottaminen taikka köyhälistön kaipaamain yhteiskunnal- 
listen uudistusten puolesta taisteleminen eduskunnassa 
olisivat nykyoloissa Suomen työväelle toisarvoisia asioita, 
selittää kokous työväen taistelulle turmiolliseksi sekä 
päinvastoin katsoo, että puolueen jäsenten on tarmok- 
kaasti puolustettava saavutettuja eduskunnailla oikeuk- 



siä, yhä pyrittävä niiden laajentamiseen ynnä entistä pon- 
tevammin otettava osaa vaalitaisteluun». Tämä kanta oli 
epäilemättä selvä. Sitä selvensi lausunnossan kysymyk- 
sen alustaja Kuusinen, joka huomautti, että »meillä on 
niitä, jotka sanovat, että eduskuntataistelu ei ole tar- 
peeksi jyrkkä keino. Sillä ei saada tarpeeksi aikaan, 
jotakin tehokkaampaa ja parempaa tarvitaan. Niitä hy- 
viä tehokkaampia keinoja ei tiedetä esittää, mutta jo se, 
että niiden tarvetta painostetaan, jo se voi olla vahingol- 
lista.» Niin puhui Kuusinen eduskunnalleen taistelun 
merkityksestä vielä vuonna 1911, mutta se ei estänyt sa- 
maa henkilöä viime talvena mitä kiihkeimmin ajamasta 
eduskunnaasta toimintaa väheksyvää kumouksellisuutta 
sekä puolueessa että eduskuntaryhmässä, — kuten myö- 
hemmin tulemme havaitsemaan. 


Uudet olot, mutta vanhat menettely- 
tavat. 

Mutta jos tsaarivalbn aikana voitiinkin pitää yllä 
vallankumouksellista ajatusta, niin olisi vallankumouk- 
sen jälkeen siinä suhteessa pitänyt tapahtua täydellinen 
muutos. Olihan Venäjän vallankumous siinä määrässä 
muuttanut olojamme valtiollisessa suhteessa, että vallan- 
kumouksellisen propagandan täällä olisi pitänyt ilman 
muuta lakata ja puolueen toiminnan sekä agitatsioonin 
suuntautua käytännölliselle alalle. Ennen kaikkea olisi 
pitänyt kiinnittää huomiota saavutetun vapauden lujit- 
tamiseen, sekä siinä suhteessa ryhtyä yhteistoimintaan 
sellaisten porvarillisten ainesten kanssa, jotka olisivat 
osoittautuneet pyrinnöiltään kansanvaltaisimmiksi. Tuo 

»irti porvareista» taktiikka olisi pitänyt ottaa tarkistetta- 
vaksi ja osoittaa joukoille, etteivät vanhat menettelytavat 
uusissa oloissa ole paikallaan. Erittäinkin olisi tämä 
seikka pitänyt ottaa varteen eduskunnallisessa toimin- 
nassa, jossa aina on mahdollisuuksia, puoluerajoista huo- 
limatta, saavuttaa sovitteluilla ja neuvotteluilla käytän- 
nöllisiä tuloksia. Mutta niin ei tehty. Puolueen johdon 
taholta saarnattiin edelleenkin käsitystä siitä, että porva- 
ristoa on pidettävä kokonaisuudessaan samana taantu- 
muksellisena massana, jonka kanssa sosialidemokraa-; 
teillä ei ole, eikä voi olla mitään yhteistä. Siitä oli seu^ 
rauksena sitten sellainen itseensä sulkeutuneisuus ja sala- 
peräisyys, jota ryhmän toiminta, esim. valtalain käsitte- 
lyn eri vaiheissa, osoitti. Ryhmän suuren osan jäsenten 
keskuudessa pidettiinkin neuvottelujen ja sovittelujen 
ajatusta jonakin työväenliikettä loukkaavana ja vahin- 
goittavana. Teroitettiin uudelleen ja uudelleen mieleen, 
että sovittelut ovat omansa »sotkemaan» luokkarajoja ja 
»himmentämään» luokkavaistoä. Siitä myöskin johtui, 
että monet lienevät asettaneet suuremmaksi pyrinnökseen 
eristäytymisen taidon — joka oli olevinaan todellisen so- 
sialidemokraattisuuden tunnusmerkki, kuin itse työväen 
asian edistämisen, vaikka tuolla eristäytymisellä — vää- 
rin kyllä, oltiin juuri palvelevinaan työväen asiaa. 

Jos vallankumouksen jälkeen olisi tahdottu saavuttaa 
mahdollisimman suuria tuloksia, olisi kumouksellisen 
toiminnan asemasta pitänyt parlamenttariselle toimin- 
nalle panna suurempaa painoa. Erittäinkin olisi sitä täy- 
tynyt painostaa joukkojen keskuudessa, jonne oli jo juur- 
tunut parlamenttarismia väheksyviä mielipiteitä. Yhdeltä 
puolen oli siihen syynä Venäjältä päin tulevat vaikutuk- 

set ja toiselta puolen kokemukset eduskunnalliselta loi- 
minta-ajalta aikaisempina vuosina. Se seikka, että tsaari- 
valta jarrutti lainsäädäntötyötä tuhoten säännöllisesti vä- 
hänkin kansan vähäisemmät eduskunnalliset saavutukset, 
oli omansa synnyttämään sellaisia mielipiteitä, ettei edus- 
kunta saakaan mitään aikaan, vaan kaikki suuremmat 
voitot, jotka työväkeä voisivat hyödyttää, olisivat saavu- 
tettavissa ulkonaisen toiminnan ja painostuksen kautta. 
Vallankumouksen jälkeen asema oli muuttunut. Menes- 
tyksellisen eduskunnalleen toiminnan tulokset olivat nyt 
kokonaan toiset kuin aikaisemmin. Mutta sitä eivät, 
valitettavasti kyllä, kaikkialla joukot tajunneet. Ja mitä 
taas johtaviin aineksiin puolueessa tulee, ne kyllä sen ym- 
märsivät, mutta ollen liian suuressa määrässä venäläisen 
bolshevismin vaikutuksen alaisia ja luottaen liiaksi »suo- 
ran toiminnan» etuihin, eivät painostaneet sitä tarpeeksi 
joukkojen keskuudessa. Vastoin vuosia sitten painosta- 
maansa parlamenttarista toimintaa, puoluejohto ja ne 
johtavat ainekset, joitten sanoilla oli kantavuutta, nvt 
kiihoittivat kumouksellista intoa jo muutenkin kiihty- 
neissä joukoissa. 


Vasemmalle. 

Tämä kumouksellisuus näkyvämmin kävi puolueen 
keskuudessa ilmi puoluekokouksessa kesällä 1917. Siellä 
herätettiin kysymys puolueen liittymisestä Zimmervaklin 
Internationaleen, jonka olivat perustaneet länsivaltojen 
kiihkoisimmat sosialistiryhmät, kuten Saksan liebknechti- 
läiset. Ruotsin nuorsosialistit ja Sveitsissä oleskelevat 
bolshevikit. Nämä saarnasivat jyrkkää luokkataistelua, 



joukkojen aseellista kapinaa hallituksia vastaan sotatilan- 
kin vallitessa, kaikkien suhteitten katkaisemista porvaril- 
lisiin radikalisiin ja kansanvaltaisimpiinkin puolueisiin, 
työväenmiesten ehdotonta kieltäytymistä hallituksesta, 
verojen kieltoa j.n.e. Sanalla sanoen: yhteiskunnallisen 
kansalais rauhan asemasta kansalaissotaa. Vanha inter- 
national, joka oli tavallaan jatkoa Marxin perustamalle 
internationalelle, ja joka oli kongresseissaan omaksunut 
verrattain kumouksellisen kannan, ei vielä lakannut ole- 
masta, eikä ollut hajoitettu. Ainoastaan sodan aiheutta- 
mat vaikeat olosuhteet estivät sitä toimimasta ja kokoa- 
masta hajaantuneita työväenjoukkoja yhteiseen kansain- 
väliseen rintamaan. Niiden kesken, jotka sodan herättä- 
mistä kysymyksistä huolimatta olivat pysyneet uskollisina 
kansainvälisen sosialidemokratian ohjelmalle, ei suinkaan 
oltu luovuttu ajatuksesta koota hajaantuneet työväen- 
joukot jälleen kansainväliseen rintamaan vanhassa inter- 
nationalessa. Ajankohtaa vain ei pidetty siihen vielä kyl- 
lin sopivana, vaikka toivottiin sen ennenpitkää koittavan. 

Mutta tämä käsitys ei kuitenkaan ollut yksimielinen 
internationalen keskuudessa. . Äärimmäiset anarkososia- 
listiset, syndikalistiset ja muut kumouksellisimmat ainek- 
set eivät enää pitäneet vanhaa internationalea kelvolli- 
sena kokoomaan eri maiden työväen joukkoja yhteen. > 
He olivat jo aikaisemmin pyrkineet hajoittamaan yhteistä 
rintamaa ja eristäytymään parlamenttarisista sosialis- ' 
teista, mutta eivät olleet onnistuneet hajoittamaan kui- 
tenkaan vielä internationalea. Vasta sota antoi heille sii- 
hen oivallisen tilaisuuden ja niin syntyi ylempänä mainit- 
tujen työväen] ikkeen erinäisten ryhmien toimesta uusi 
intemationale Zimmervaldissa. 



Tämä zimmervaldilaisuus kohusi suotuisaa vasta- 
kaikua Suomenkin työväestön taholta. Täällä oli aikai- 
semmin oltu — joskaan ei teossa, niin kuitenkin sanoissa, 
sangen »kumouksellisia*. Nyt tuntui myöskin monesta 
erittäin mukavalta ja mairittelevalta näytellä kumouk- 
sellisuutU ja sen vuoksi mainitussa puoluekokouksessa 
varsin useat puhujat kannattivat liittymistä Zimmer- 
valdin internationaleen, kun se tuntui kumoukselliselta 
järjestöltä, vaikkeivät heistä monetkaan tienneet mitä 
Zimmervaldin internationalen ohjelma kaikessa laajuu- 
dessaan sisälsi. Tämä tietämättömyys ohjelmasta kävi 
ilmi m. m. siinä, että useatkin zimmervaldilaiset — eli 
»zimmerbolttilaiset» — kuten muuan puoluetoveri heistä 
eduskuntaryhmässä lausui, hyväksyivät sosialistien me- 
non porvarilliseen hallitukseen, vaikka zimmervaldilaisuus 
jyrkästi hylkää tuon kannan. " Katsoen siihen, että zim- 
mervaldilainen intemationale oli vielä hyvin vähän tun- 
nettu, ehdotti menettelytapavaliokunta, ettei nyt vielä 
siihen liityttäisi, mutta sen sijaan asetettaisiin komitea, 
joka seuraavaan puoluekokoukseen mennessä tutkisi asiaa 
lähemmin ja laatisi siitä perustellun ehdotuksen. M. m. 

Kuusinen kannatti tätä varovaisuutta. 

Kokouksen enemmistöön ei tämä kuitenkaan pystynyt. 
Se tahtoi osoittaa kumouksellisuuttaan ja heti liittyä mai- 
nittuun internationaleen — kuten tapahtuikin. Tuohon pää- 
tökseen, joka tiesi, ainakin periaatteessa, kumouksen tielle 
astumista, hyvin suuressa määrässä vaikuttivat kiihoitus-^ 
puheineen venäläisten bolshevikkien edustajat rva Kollon- 
tay ja hra Rahja — viimeksimainittu tunnettu sittemmin 
Suomen »kenraalikuvernöörinä», aseitten kuljettajana ja 
Kansanvaltuuskunnan lähimpänä luottamushenkilönä. 

Kiihoitusta ja levottomuuksia. 

Niin alkoi tilanne kehittyä kumouksellisemmaksi. 
»Zimmervaldilaisuus» sellaisena kuin sen valistumatto- 
mat joukot useassakin tapauksessa käsittivät, pyrki sup-! 
raksi toiminnaksi ja kävi ennen kaikkea ilmi väkivaltai- 
suuksina kaupunkien valtuustoja vastaan sekä puoleksi 
anarkistisena lakkoliikkeenä eri osissa maata. Lakot rie- 
huivat etupäässä maaseuduilla, mutta ulottuivat silloin 
tällöin kaupunkeihinkin. Kuvaavana niistä Helsingissä 
syntynyt voilakko, jonka toimeenpani kunnallisjärjestö. 
Se tuli yllätyksenä kunnallisjärjestön toimitsijoille sekä 
puolueen johtaville piireille, jotka — vainuten siitä ken- 
ties koituvaa suurempaakin vaaraa, ryhtyivät pian toi- 
miin sen tukahduttamiseksi. Ammattijärjestön toimi- 
kunta 14 piitä elokuuta päätti lausua, että »järjestöjen on 
ehdottomasti sekaannuttava lakkoasiaan ja koetettava 
saada se loppumaan mahdollisimman pian. Jos se saa 
jatkua, on lähitulevaisuudessa odotettavissa uusia saman- 
laisia vallattomuuksia». Tuloksena oli, että tämä helsin- 
kiläisten »korpilakko» saatiin Ammattijärjestön ja liitto- 
jen toimikuntien yhteisin voimainponnistuksin loppu- 
maan. Kun senaattori T,okoi lakon lopettamiseksi oli 
virkakumppaneitaan kuulematta tehnyt lakkolaisten ylei- 
selle kokoukselle, joka oli verrattain kirjavista aineksista 
kokoonpantu, laajalle tähtääviä lupauksia elintarveasian 
järjestämiseksi, joita hän ei pystynytkään toteuttamaan, 
oli hän pakoitettu jättämään hallituksen. Myöhemmin 
seurasivat häntä toisetkin sosialistisenaattorit. 

Tästä toimenpiteestä oli vakavia seurauksia. Ei voi 
kieltää, että sen arvovallan, jota senaatti maan vähävarai- 

sen asujamiston keskuudessa nautti, menetti se nyt koko- 
naan sosialistien sieltä poistumisen kautta. Maassa kas- 
voi yleinen eiintarveanarkia ja sekasorto. Väkivaltaisuu- 
det lisääntyivät, johtaen paikkapaikoin, mielettömien ase- 
etsintöjen nimellä, murhiinkin. Kuvaavana esimerkkinä 
näistä voidaan mainita erään Kaljusen Viipurissa venä- 
läisten avulla asestama punakaartilaissaicki, johon kuului 
kaupungin levottomimpia ja järjestymättömimpiä, osaksi 
paperitöissä kouliintuneita aineksia. Tämä joukue lähti 
ominpäinsä kiertelemään Karjalan eri pitäjiin, pannen 
toimeen etsintöjä, vangitsemisia ja kenttätuomioistui- 
miaan herättäen siten kauhua ja levottomuutta laajalla 
alalla. Samanlainen oli muuan Aaltosen joukkue, joka 
Kyminlaaksosta kasin kävi Viipurissa, Lahdessa y.m. 
paikoin »rauhoitusretkillä». Viipurin kaupunki esim. oli 
mainitun joukkueen siellä oleskellessa aivan kuin sota- 
tilassa. Joukkue ‘oli tsoimeenpanevinaan järjestystä, 
mutta sai aikaan kurittomuutta ja epäjärjestystä, joka oli 
omansa kiihoittamaan porvariston asestautumista. 1 ) 

Tällaisen asiaintilan vallitessa olisi puolueen keskus- 
johdon taholta tarvittu tarmokkaita toimenpiteitä, jos 

l) Minkälaisia aineksia kaarteihin oli päässyt liittymään, siitä 
sopinee kuvaavana esimerkkinä mainita vain se seikka, että erääl- 
läkin paikkakunnalla oli kaartin paikallisesikunnassa 1905 marras- 
kuun suurlakon, aikaisiin Toijkanderin ryöstöihin Viipurissa osaa 
ottaneita, jotka olivat aikoinaan kärsineet jo kuritushnonerangais- 
tuksensa, mutta anarkististen ja terrorististen taipumuksieusa 
vuoksi liittyivät nyt kaarteihin ja pääsivät kohta ken entisen mai- 
neensa, ken minkin »ansion» perusteella huomattaviin luottamus- 
toimiin. Levottomuuksien alkuaikoina jo marras- ja joulukuulla 
1917 mainitut ainekset ottivat paikkakunnillaan ylimmän työväen- 
liikkeen johdon käsiinsä. 

mieli pelastaa aseina ja välttää maan joutumista anar- 
kiaan. Mutta sitä ei tehty. Yrityksiä tosin silloin tällöin 
siihen suuntaan ei puuttunut, mutta ne olivat niin heik- 
koja, niin kaksimielisiä , että niiden vaikutus oli aivan mi- 
tätön. »Työmies», joka näytteli puolueen pää-äänenkan- 
riattajan osaa, täytti erittäin huonosti velvollisuutensa 
mainittuna aikana. Kuvaavana siitä tavasta, miten lehti, 
jolla lähinnä oli suurin vaikutusvalta joukkoihin, suhtau- 
tui vallattomuuksiin, oli lehden 319 numerossa 1917 joh- 
tavan kirjoituksen yhteydessä ollut lausunto, joka oli 
omistettu nimenomaan samaan aikaan tapahtuneille mur- 
hille. Kun porvarilehdistö osoitti kiihtymystä murhien 
johdosta, vastasi »Työmies» niille lausuen: »luuletteko 
te, että kansa antaa arvoa teidän krokodiilin kyyneleil- 
lenne, taikka työväki todellakin uskoo teidän keinotekoi- 
seen suruunne». 

Niin, sellainen oli puolueen pää-äänenkannattajan r 
tapa siihen aikaan rauhoittaa joukkoja. Sen parempi ei 
liioin ollut puoluetoimikunnankaan. Toimikunnan julis- 
tukset yleisen tilanteen johdosta räikeydessään kilpailivat 
keskenään. Tuntui melkein siltä, kuin jotakin sairaloista 
olisi ollut siinä miehessä, jonka - kynästä ne olivat lähte- 
neet. Kerran tämän kirjoittaja kääntyi puoluetoimikun- 
nan erään maltillisemman jäsenen puoleen kysyen : 
»kuinka sinä voit olla laatimassa tällaisia julistuksia, 
joissa sen sijaan, että pitäisi rauhoittaa joukkoja ja osoit- 
taa »suoran toiminnan» vaaroja, päinvastoin kiihoitetaun 
mitä räikeämmin ja siten annetaan vain uutta virikettä 
levottomuuksille?» Puhuteltu vastasi: »Jaa, muuta ei 
voida, se on ainoa tapa vaikuttaa villiintyneisiin kaarti- 
laisiin!» Mainittu henkilö ja kenties moni muu hänen 

kerällään, olivat sen harhaluulon vallassa, että räikeillä 
paperij ulistuksi! la voitaisiin tyydyttää kaartilaisten sekä 
muitten levottomien ainesten kiihtyneitä mieliä ja toi-' 
mintahalua. Kenties luultiin, että puoluejohto siten säilyt-, 
tää auktoriteetin joukkojen silmissä ja kiihtymys alkaa pa- 
lautua vähitellen rauhalliseen uomaansa. Miten lyhyt- 
näköinen tuollainen politiikka oli, tunnetaan hyvin seu- 
rauksista. Puoluejohdon maltillisen ryhmän taholla ei 
jaksettu käsittää, että sellaisella menettelytavalla on ra- 
jansa, että joukkoja ei voi ajanpitkään tyydyttää pelkillä 
porvaristoon tähdätyillä uhkauksilla, vaan että johdon, 
joka sellaisella tavalla oli ottanut hallitakseen joukkoja, 
oli viimeinkin pakko ryhtyä myöskin käytännössä toteut- 
tamaan uhkaansa, tai astua sivuun ja jättää johto toisiin 
käsiin. 


Pääkaupunkilainen terrori. 

Mutta jos jo yleinen tilanne maassa oli levoton, niin 
sitä pahensi pääkaupungista käsin harjoitettu painostus 
Puoluetoimikunta ja keskusjärjestöt olivat helsinkiläisten 
terroriseeraaonia. Helsingin sos.-dem. kunnallisjärjestön 
painostus asiain kulussa yleensä oli sangen voimakas 
Jopa pyrki mainittu kunnallisjärjestö aika ajoin sanele- 
maan puoluekokoustenkin päätöksiä. Tärkeimmissä -- 
kuten esim. menettelytapakysymyksissä — esiintyi H :gir 
kunnallisjärjestö erikoisilla päätöslauselmaehdotuksil- 
laan, joita ajettiin suurella voimalla ja väellä puolue- 
kokouksien päätöksiksi. Kuri oh tavallisesti niin ankara 
että nekin Uudenmaan vaalipiirin edustajista, jotka olisi 
vat olleet toisella kannalla — kuten esim. kysymyksesi; 

»Työmiehen» ottamisesta puolueen pää-äänenkannatta- 
jaksi, pakoitettiin vaikenemaan ja seuraamaan tahdotto- 
masti niiden mukana, joille muutamien auktoriteettien — 
useinkin itsekkäistä personallisista vaikuttimista aiheutu- 
nut kanta oli kaikki kaikessa. Tämä nurkkapolitiikka 
meni usein niin pitkälle, että takateitä koetettiin maa- 
seutujärj estotkin saada kannattamaan pääkaupunkilais- 
ten pyrkimyksiä. Kuvaavana siitä tavasta, miten Helsin- 
gistä käsin muokattiin puolueen yleistä mielipidettä, mai- 
nittakoon vain esimerkkinä, että kun viime vuoden lo- 
pulla muutamat henkilöt puoluejohdossa ja eduskunta- 
ryhmässä koettivat tavoittelemaansa diktatuuria saada 
»laillisella» tavalla muodostetuksi, ajoivat he itsepäisesti 
— vastoin eduskuntaryhmän kantaa ja ilman, että puo- 
luekokouskaan oli asiasta mitään päättänyt, vaatimusta 
»Mannerin eduskunnan» koolle kutsumisesta, jonka tur- 
vissa eduskunnan vähemmistö olisi voinut tehdä mel- 
keinpä mitä tahansa. Kun samaan aikaan eduskunta oli 
koolla ja toiseltapuolen pelättiin omin päin ryhtyä sellai- 
seen seikkailuun, jota Mannerip eduskunnan koolle kut- 
- suminen olisi tiennyt, haettiin yritykselle joukkojen kan- 
. natusta sillä tavoin, että puoluesihteerin toimesta varta- 
vasten »tilattiin» maaseutujärj estoista sellaisia päätöksiä, 
joilla »Mannerin eduskuntaa» vaadittiin koolle. Sellainen 
tilaus oli tehty m. m. Viipurin kaupungin kunnallisjärjes- 
tölle, jossa ei tuolla suunnitelmalla ollut juuri lainkaan 
kannatusta. Ainakaan aikaisemmin ei siitä kuulunut 
minkäänlaisia ääniä, mutta niin pian kuin tilaus oli tehty 
puoluetoimikunnasta, hyväksyi järjestö sen seka lähetti 
päätöksestään sähkösanoman eduskunnan puhemiehelle. 
Päätös saattoi syntyä mainitussa järjestössä vain sen 

vuoksi, ettei yhtään vaalipiirin edustajaa ollut kokouk- 
sessa selostamassa asian toista puolta ja kokouksessa ol- 
lut vaalipiirisihteeri — uskollisena puoluekurille ja joh- 
don määräyksille, ajoi päätökseksi kysymyksessä olevan 
vaatimuksen. Kun samanlaisia vaatimuksia saapui edus- 
kunnan puhemiehelle samaan aikaan useimmista järjes- 
töistä, todistaa se vain, miten laajalti ja miten hyvin dik- 
tatuuria tavoittelevat olivat järjestäneet agitatsioninsa. 


Miten päätökset syntyvät. 

Tosin ei sovi unhoittaa, että puoluetoimikunnan ja 
ryhmän yläpuolella oli puolueneuvosto , joka puolue- 
kokousten väliajoilla käytteli ylintä valtaa puolueessa. 
Mutta nimestään huolimatta oli neuvosto nolla, yksin- 
omainen välikappale johtavien helsinkiläisten käsissä. 
Puolueneuvosto oli kokoonpantu suurelta osalta sellai- 
sista maaseutujäsenistä, jotka hyvin pintapuolisesti tun- 
sivat puolueen periaatteita ja menettelytapoja, jotka san- 
gen heikosti pystyivät arvostelemaan yleistä tilannetta ja 
sen vaatimuksia ja jotka, korvatakseen kaikkia noita 
puutteita, sokeasti luottivat siihen, mitä johdon taholta 
esitettiin. Asiain näin ollen saneli puolueneuvoston pää- 
tökset pari kolme helsinkiläistä johtohenkilöä, joita oli 
totuttu pitämään miltei erehtymättöminä. Suurimmat 
kiistat puolueneuvostossa eivät koskeneet menettelytapa 
kysymyksiä, vaan aivan toisarvoisia asioita — kuten työ- 
väen kalenterin voittovarojen jakoa vaalipiirien kesken 
jäsenveroa, tilityksiä j.n.e. 

Eduskuntaryhmään nähden oli asianlaita jotenkin sa 
maila tavalla. Siellä samat henkilöt, jotka kuuluiva 



2 3 


puolueen johtoon ja toimikuntaan, verrattain itsevaltai- 
sesti määräsivät menettelytavasta. Ja milloin ryhmän 
enemmistö asettui toiselle kannalle, panivat johtomiehet 
oman personansa vaakalaudalle koettaen siten pakoittaa 
ryhmän alistumaan heidän johtoonsa — useinkin hyvällä 
menestyksellä. Sama piirre oli puolueessa yleensä val- 
lalla. Monet intelligenttihenkilöt karkotettiin epälojaa- 
lisen arvostelun kautta puolueesta, jonka henkinen taso 
ei suinkaan ollut oikeassa suhteessa puolueen suureen 
jäsenmäärään ja ulkonaiseen vaikutusvaltaan ja joka ei 
suinkaan sellaisia »suoneniskuja» olisi sietänyt. Arvostelu 
tapettiin julistamalla jokainen sellainen yritys kerettiläi- 
seksi. Siitä kuvaavana esimerkkinä Mäkelinin Oikeus- 
lehtipuuhat, Murros-jutut, Kurikka ja Kari-rettelöt j.n.e. 
En mainitse näitä nimiä siinä mielessä, että tahtoisin hy- 
väksyä heidän menettelynsä kaikissa suhteissa. Siitä ei 
ole tässä ollenkaan kysymys, sillä se vaatisi aivan erikoi- 
sen tutkimuksen. Olen vain tahtonut osoittaa, mitenkä 
mainittujen nimien yhteydessä aikanaan käytettiin sel- 
laista arvostelutapaa puolueen johdon, pää-äänenkannat- 
tajan ja puolueen arvohenkilöitten taholta, ettei se suin- 
kaan ollut omansa antamaan hyvää käsitystä arvostelun 
asiallisesta laadusta, Milloin taas joku maaseutulehti, 
poiketen tavanomaisesta pääkaupunkilaisjäljittelystä, us- 
kalsi esittää Helsingissä vallalla olevasta suunnasta eriä- 
vän mielipiteensä, käytiin sen kimppuun pääkortteerin 
kaikella voimalla. Väittely useinkin meni ulkopuolelle 
kaiken arvostelun ja käytettiin siinä tapaa leimata maa- 
seutulainen oppositsioni revisionismiksi, jolla joukkojen 
keskuudessa oli paha kaiku ja jonka arveltiin sisältävän 
jotakin pahaa ja työväenliikkeelle vaarallista. Usein var- 

sin omituinen, jopa naurettava oli tapa todistella, mitenkä 
Helsingissä vallitsee työväen keskuudessa oikea »marxi- 
lainen», mutta jossain maaseutukaupungissa sen sijaan 
»revisionistinen» menettelytapa. Oikeaan sofistiseen ta- 
paan todistettiin m m. että esim. Tampere kuuluu revisio- 
nismin pesäpaikkoihin, vaikka kaupunki on suurimpia 
teollisuusseutujamme, jonka materialistisen historian kä- 
sityksen ja »puhtaan marxismin» mukaan pitäisi olla 
juuri marxilaisuuden pesäpaikkoja. 1 ) 

Että puoluejohdon menettely tukahduttaa puolueessa 
arvostelu, vaikutti turmiollisella tavalla puolueen kehi- 
tykseen, on seikka, jota ei suinkaan voida kieltää. Se 
kasvatti joukoissa vaarallista auktoriteettiuskoa, esti itse- 
näisen ajattelun hedelmällisen kehityksen ja horjutti per- 
soonallisuuden tuntoa ja vastuunalaisuutta. Ennen sään- 
nöllisissä oloissa ollen eivät mainitusta menettelytavasta 
johtuvat vaarat olleet niin huomattavia kuin myöhemmin 
Venäjän vallankumouksen jälkeen, jolloin joukkojen 
keskuudessa oli vallalla voimakasta toimintahalua ja jol- 
loin, jos koskaan, olisi kaivattu perinpohjaista arvostelua 


!) Se useastikin sangen ala-arvoinen kirjoitustapa, jota »Työ- 
mies»-!ehti noudatti, vaikutti vuosien kuluessa myrkyn tavoin 
joukkoihin. Ne tottuivat siihen ja alkoivat kaivata sitä. Se kävi 
maaseudulla toisinaan varsin kuvaavasti ilmi. Tämän kirjoittaja 
muistaa kymmenvuotisen sanomalehtimiestoimintansa ajalta, 
kuinka esim. »Työ»-lehden osuuskunnan kokouksissa usein lehteä 
arvosteltaessa viitattiin nimenomaan siihen, ettei lehti käytä sel- 
laista v/oimakasta kieltä kuin »Työmies». Olen kuullut, että 
useitten toistenkin puolueemme lehtien osuuskuntien kokouksissa 
oli heitetty samallainen syyte niitä maaseutulehtiä vastaan, jotka 
käyttivät hillitympää kirjoitustapaa. 

sekä itsenäistä ajattelua. Sitä ei ollut — pieniä poikkeuk- 
sia lukuunottamatta ja seuraukset olivatkin sitten sellai- 
sia. Ei voi kieltää, että juuri arvostelun tukahduttami- 
nen oli omansa vaikuttamaan siihen, että varoittavat 
äänet ennen kapinaa kaikuivat kuuroille korville ja puo- 
lue sokeasti syöksyi vihdoin onnettomuuteen. 


Eduskuntaryhmän sisäinen kunto. 

Ylempänä on jo tullut mainituksi, että puolueen hen- 
kiset voimat eivät olleet oikeassa suhteessa sen laajuuteen 
ja ulkonaiseen vaikutusvaltaan. Mutta sitä pahempi, että 
puolueen kunto, sen sijaan, että se olisi kohonnut rinnan 
puolueen ulkonaisen kasvun kanssa, päinvastoin laski. 
Koko eduskuntaryhmän viimevuotinen toiminta antoi 
pienoiskoossa siitä oivallisen kuvan. Sen rappeutuminen 
oli siksi silmiinpistävä, että se herätti surullisia mietteitä, 
jopa sääliä jokaisessa, joka tahtoi hartaasti edistää työ- 
väen asiaa parlamenttarisen toiminnan kautta, mutta 
näki, miten ryhmän toimintaa ohjattiin tuntemattomille, 
vaarallisille poluille ja mitenkä ryhmä yhä tahdottomam- 
min luisui sellaisiin menettelytapoihin, jotka johtivat 
parlamenttariseen kriisiin ja sen kautta edistivät anarko- 
sosialistista liikettä työväendiktatuuriin. 

Kun tuon kehityksen paljastaminen voi helpottaa sitä 
arvostelua, joka on tuleva aikanaan onnettoman kapina- 
liikkeen osaksi ja koska se voi toiselta puolen olla myös- 
kin hyödyksi ryhmän toimintaa vastaisuudessa suunni- 
tellessa, niin koetamme esittää lukijalle tärkeimpiä niistä 
taktillisista virheistä, mitkä eduskuntaryhmän toimin- 
nalle kummallakin istuntokaudella vuonna 1917 antoivat 



leimansa. Kenties tämä esitys myös samalla täyttää sen 
aukon, mikä johtuu siitä, ettei nyt ryhmä — vastoin 
aikaisempaa tapaansa, voi laatia valitsijoille kertomusta 
toiminnastaan. 

Hutiloimista eduskuntatyössä. 

Niiltä puoluetovereilta, jotka ovat arvostellen seuran- 
neet ryhmän toimintaa, ei liene suinkaan jäänyt huomaa- 
matta, miten ryhmän toiminta useinkin oli mitä suurinta 
hosumista ja uhkapeliä. Jos sellaista jotenkin voi vielä 
ymmärtää siellä, missä ryhmä on mitättömänä vähemmis- 
tönä, jolloin se ei voi ratkaisevasti vaikuttaa tapausten 
kulkuun, niin on se aivan sietämätöntä ja mahdotonta 
siellä, missä ryhmällä on vastuunalainen asema edustaja- 
määräänsä nähden. Ja näin on ollut asianlaita kaikilla 
yksikamarisen eduskuntamme istuntokausilla, mutta 
viime vuoden istuntokausilla erittäin. Enemmistö- 
asemastaan huolimatta ryhmä viime vuonna menetteli 
useinkin tavalla, joka länsimaiden parlamenttarisissa 
oloissa olisi ollut skandaali — niin ikävää ja tuskallista 
kuin tätä onkin sanoa omasta eduskuntaryhmästä. Että 
näin oli asianlaita, se näkyy myöhemmin. 

Mitä vuoden 1917 valtiopäiviin tulee, antoi niiden 
työlle tärkeimmän leimansa kysymys valtiollisen itse- 
määräämisoikeutemme toteuttamisesta. Sen ohella oli 
merkille pantava laaja yhteiskunnallinen lainsäädäntö, 
johon kuului ensisijalla torpparilaki, kunnallislait ja 8- 
tunnin työpaivälait. Ryhmän kunniaksi on kyllä mainit- 
tava, että se esitti nämä laajakantoiset alotteet, mutta 
millä tavalla se niitä ajoi eteenpäin, se oli kaikkea 
muuta kuin kehuttavaa. Alotteitten vika oli se, että ne 



olivat sangen heikosti kokoonpantuja. Mainitaksemme 
vain esimerkkinä yhden seikan, viittaamme työväen- 
asiainvaliokunnan monivuotisen jäsenen, edustaja Hilja 
Pärssisen lausuntoon puoluekokouksessa kesällä 19 c 7 
maalaistyöväen 8-tuntisesta työpäiväsistä. »Tämä ase- 
tus» — lausui hän, — »on tehty siten, että teollisuustyö- 
väen lakiesityksestä on leikelty kappaleita, kuten sun- 
nuntailevosta, ammattitarkastuksesta, rangaistuksista 
y.m. Sillä tavalla, hyvin pientä vaivaa käyttämällä, sak- 
sien avulla . ja lisäämällä 1 :sen pykälän, joka määrittelee 
sen, että lain alle kuuluu maalaistyöväki, saatiin muuta- 
massa tunnissa tämä lakiesitys.» 

Tämä arvostelu ei suinkaan anna kovin lohdullista 
kuvaa ryhmän alotteiden pätevyydestä ja perinpohjaisuu- 
desta. Sama oli asianlaita kunnallislakialotteisiinkin näh- 
den. Ne olivat tietysti omansa asettamaan valiokuntien 
sosialistiset jäsenet sangen kiusalliseen asemaan. Jos näi- 
den alotteitten heikkous olisi ryhmän keskuudessa tun- 
nustettu, olisi sillä voitettu jo paljon. Ryhmän menettely- 
tapa ulospäin niitten käsittelyssä olisi saanut ehkä 
useastikin toisen luonteen. Mutta näin ei tapahtunut. 
Monetkaan ryhmän jäsenet eivät alotteitten puutteista 
olleet tietääkseenkään. Harvinaisella itsepäisyydellä pi- 
dettiin niistä kiinni semmoisinaan ja asetuttiin vastusta- 
jien kompromissiehdotuksien suhteen jyrkästi tinkimät- 
tömälle kannalle. 

Niin menetteli ryhmä ilmeisesti sen vuoksi, että se 
pelkäsi jokaisen porvariston taholta tulevan muutosehdo- 
tuksen esityksensä sisältävän moitteen ryhmälle. Kun- 
niasyyt useinkin vaikuttivat, ettei se tahtonut antaa perää 
sellaisissakaan kohdissa, jotka toisella taholla osoitettiin 



mahdottomiksi. Pälkähästä koetettiin suoriutua vain 
luulottelulla, etteivät porvarit tee ehdotuksiaan vakavassa 
vilpittömässä mielessä, vaan on niissä »koira haudattuna». 
Kun ryhmä sitten teki verrattain ylimalkaisen käsittelyn 
jälkeen kiinteitä ennakkopäätöksiä asioissa, joita se ei 
riittävästi tuntenut tai käsitti vain hyvin pintapuolisesti, 
vaikeutti se sen kautta suuressa määrässä lakien käsitte- 
lyä valiokunnissa, joissa, jos missä, kaivattiin verrattain 
vapaita käsiä. Kaikkea muuta kuin edukseen esiintyi 
ryhmä esim. kunnallislakien käsittelyn yhteydessä täysi- 
istunnoissa. Miten paljon tuhlatuinkaan aikaa puolusta- 
malla »hullujen» äänioikeuspykälää ja muita aivan tois- 
arvoisia kohtia, jotka ilman muuta olisi voitu jättää laki- 
tekstistä pois! Yhtä suurella itsepäisyydellä puolusti 
ryhmä 8-tuntisessakin laissa sellaisia alotteeseen sisäl- 
tyviä kohtia, jotka olivat joko ristiriitaisia lain muun teks- 
tin kanssa tai osoittautuivat mahdottomiksi soveltaa käy- 
täntöön. Sitä tahdittomampaa oli, että kysymyksessä ole- 
vien lakien erinäiset kohdat esitettiin puoluekokoukselle, 
jossa määrättiin kiinteästi niiden sisältö. Sillä tavalla pai- 
nostettiin »jyrkimpien» taholta ryhmää ja sidottiin sen kä- 
det. Tämän kautta kärjistyi asema eduskunnassa ja oli 
saattaa vaaraan lakien lopullisen hyväksymisen. Peljäten, 
etteivät ne ehkä tulisikaan hyväksytyiksi, turvautui puo- 
lueen johto »painostukseen» eduskuntaa vastaan. Toi- 
meenpantiin mielenosoitus, jonne kutsuttiin, paitsi suoma- 
laista työväkeä, myöskin venäläistä sotaväkeä, jonka käy- 
tös kävi varsin uhkaavaksi 1 ) , mutta joka tarmokkain toi- 


1 ) Kunnallislakien ja 8 tunnin työaikalain käsittelyn ajoilta 
tulkoon kerrotuksi seuraava episoodi ajan kuvauksena. Kun 

menpitein onnistuttiin pysyttämään siivouden rajoissa. 
Mainittua puoluejohdon menettelyä paheksuttiin ryhmän 
jäsenten taholla, mutta se ei enää ollut autettavissa, sillä 
siinä, niinkuin monissa muissakin asioissa, ei ryhmän 
mieltä kysytty. 

Mitä taas valtiollisiin kysymyksiin tulee, niin ei voi 
kieltää, että valtalain säätäminen tiesi suurta askelta itse- 
määräämisoikeuteemme ja epäilemättä sen alotteessa tulee 
paljon ryhmän ansiopuolelle. Mutta se tapa, millä ryhmän 
taholta valtalakia käsiteltiin, oli monessa suhteessa moi- 
tittava. Ryhmä esiintyi siinä asiassa aivan kuin ei edus- 
kunnassa muita edustajia, paitsi sosialidemokraatteja, olisi 
ollut olemassakaan, vaikka kysymys itsestään koski mitä 
suurimmassa määrässä koko maan tulevaisuutta ja yhtä- 
läisesti kaikkia yhteiskuntaluokkia. Mitä suurimmalla 
salaperäisyydellä valmisteltiin ryhmässä tämän lain kä- 


eduskunta oli heinäkuun 18 päivänä käsitellyt ja hyväksynyt kun- 
nallislait ja otti pienen loma-ajan ennen kuin ryhtyi ratkaisemaan 
kunnallislakien kohtaloa, saapui eduskuntatalolle venäläisten mat- 
ruusien lähetystö, jonka torikokous oli valinnut ja ilmoitti juh- 
lallisesti puhemiehen huoneessa läsnäolleille eduskunnan jäsenille, 
että ulkona oJevat joukot saattavat tehdä mitä tahansa, jollei 
eduskunnassa 8 tunnin lakia saada hyväksyttyä. Lähetystö oli 
niin raivoisalla tuulella, että se häthätää saatiin jättämään edus- 
kuntatalo. Aikaisemmin metallityöläisten lakon aikana olivat 
niinikään merimiehet esiintyneet perin uhkaavasti. Aikoivat näet 
saapua eduskuntaan ja asevoimalla pakoittaa päättämään heti 
8 tunnin työaikalain. Kiihkoilijat saatiin silläkin kertaa luopu- 
maan mielettömyyksistään, selittämällä heille, ettei eduskunnassa, 
ottaen huomioon valtiopäiväjärjestyksen säädökset, niin nopea 
asiain käsittely voi tulla kysymykseen. Kun venäläiset saivat 
kuulla, että ryhmä hoitaa itse asian, niin menivät he vihdoinkin 
matkoihinsa. 



sittelyä ja esiinnyttiin sen kanssa ulospäin tavalla, joka 
osoitti pikemmin poikamaista ylvästelyä kuin arvokasta ja 
tietoista vastuuntunnetta. Surullisena näytteenä siitä oli 
se kohtelu, jonka sai osakseen Venäjän sosialidemokraatti- 
nen lähetystö, joka heinäkuun alkupuolella tuli sekä puo- 
lueensa että kaiken todennäköisyyden mukaan myös halli- 
tuksensa valtuuttamana neuvottelemaan syntyneen risti- 
riidan rauhallisella tavalla ratkaisemisesta. Kun ryhmä 
oli itsepäisellä ja hurjastelevalla menettelyllä ajanut asian 
umpikujaan, eikä pystynyt sitä siitä pelastamaan, niin 
esiintyi se yhtäkaikki sovittelulähetystöä vastaan mitä 
kylmäkiskoisimmin ja uhkamielisimmin. l ) Näytti siltä, 
että yhtävähän kuin ryhmä tahtoi sovitella porvarillisten 
ryhmien kerällä, yhtä vähän tahtoi se tietää mitään neu- 


l) Lähetystöön kuului Venäjän sotilas- ja työväcnneuvosto- 
jen edustajakokouksen puheenjohtaja ja kansalliskokouksen 
jäsen Tsheidsche, Sos.-dem. puoluetoimikunnan puheenjohtaja 
Lieber, saman puoluetoimikunnan jäsen ja puolueen pää-äänen- 
kannattaja »Rabotshaja Gasetan» toimittaja Dann, sekä talonpoi- 
kaisliiton puheenjohtaja sittemmin väliaikaisen hallituksen jäsen 
Avksentjev. Lähetystö ehdotti, kuten tunnettua, että ryhmä val- 
tuuttaisi edustajia neuvottelemaan Venäjän hallituksen kanssa 
sellaisen manifestin julkaisemisesta, jonka kautta Venäjän hal- 
litus olisi »laillisella» tavalla luovuttanut valtansa Suomen edus- 
kunnalle ja hyväksynyt periaatteessa saman ohjelman kuin mikä 
sisältyi valtalakiin. Venäläiset tahtoivat välttää asian sellaista 
yksipuolista ratkaisua, jota eduskuntaryhmämme oli suunnitellut, 
vaan olisi heidän mielestään, asian silloisessa asteessa ollen pitä- 
nyt kuulla myöskin väliaikaisen hallituksen mielipidettä. Masen- 
tuneena lähetystön osaksi tulleesta kohtelusta ja ottaen huomioon 
sosialidemokraattisen ryhmän omituisen menettelytavan, lausui 
Tsheidsche viimeksi pääkaupungista lähtiessään : Finljandija ka- 
ritsa v propast (Suomi vierii perikatoonsa). 



\ otteluista venäläisten sosialistien kanssa. Ryhmällä 
oli nähtävästi se käsitys, että Venäjän silloinen hallitus 
lankeaa polvilleen eteemme, tunnustaa syntinsä ja tekee 
niin kuin käskemme. 

Niin ei kylläkään — kuten tunnettua, tapahtunut. Ei 
edes sittemmin laadittu adressi, enempää kuin kumarruk- 
setkaan Pietarin puoleen, vaikuttaneet enää mitään. Ve- 
näjän hallitus vastasi ryhmän uhmailuun eduskunnan Ra- 
joittamisella ja uusien vaalien määräämisellä. 

Mutta tämä ei vielä säikäyttänyt ryhmän seikkailu- 
politikoitsijoita. Ennenkuin uusiin vaaleihin lähdettiin, 
tahtoi ryhmä vielä näytellä seikkailuhaluaan. Huolimatta 
siitä, että hajoituksen jälkeen pidetyssä edustajain yksi- 
tyisessä neuvottelussa säätytalolla porvarillisten ryhmien 
taholta oli ilmoitettu, etteivät he pidä hajoitettua edus- 
kuntaa enää pätevänä kokoontumaan, eivätkä tule sen 
istuntoihin, jos se kutsuttaisiinkin koolle, ajoivat puolue- 
toimikunnan eräät jäsenet, jotka myös kuuluivat ryh- 
mään, tarmokkaasti eduskunnan koolle kutsumista syys- 
kuun viimeiseksi päiväksi. Puoluetoimikunnan ja ryh- 
män väliaikaisen toimikunnan kokouksessa, jossa mai- 
nittu asia oli esillä, huomautti tämän kirjoittaja, että kysy- 
myksessä oleva istunto tulee muodostumaan vähemmistön 
kokoukseksi, koska sieltä jäävät pois porvarilliset, jopa 
osa sosialistisiakin edustajia. Istunnolla, joka niin ollen 
muodostuu ilveilyksi ja jolla ryhmä vain nolaa itsensä, 
ei tule olemaan mitään käytännöllistä merkitystä, koska 
siellä tehtäville päätöksille hallitus ja porvarilliset puo- 
lueet eivät anna eduskuntapäätösten arvoa. Jos on pelät- 
tävissä, että puolue saa vaalitappion, niin laeilla, jotka 
suunniteltiin mainitussa istunnossa vahvistettavaksi, ei 

tule myöskään olemaan käytännöllistä arvoa, eikä *e 
estäisi vaaleissa ehkä enemmistöksi joutuvia porvarillisia 
tekemästä niitä mitättömiksi. Jos taas saataisiin vaali- 
voitto, niin silloin kysymyksessä olleitten lakien voimaan 
saattaminen olisi muutenkin turvattu ja siinä tapauksessa 
kävisi »Mannerin eduskunnan» koolle kutsuminen aivan 
tarpeettomaksi. Näillä perusteilla vastustettiin istuntojen 
pitämistä. Se ei auttanut kuitenkaan mitään, sillä Kuu- 
sinen, Manner ja Turkia pitivät jyrkästi kiinni kokoon- 
tumisajatuksesta, viimemainittu antaen ymmärtää, että 
asia on jo oikeastaan päätetty. Ryhmälle ei kokoonkut- 
sumishommasta ilmoitettu mitään, eikä sen mieltä kuultu. 
Mainitun toimikunnan nimissä pari kolme henkilöä päätti 
asian ja niin kutsuttiin sitten eduskunta koolle, jonka 
istunto muodostui, kuten arvata sopi, suureksi nolauk- 
seksi ryhmälle, jonka jäsenistä melkoinen osa moitiskeli 
johtomiesten moista hosumista, mutta alistui kuitenkin 
tosiasian edessä, mikä jo oli tapahtunut. Mitään muita 
käytännöllisiä tuloksia mainitusta istunnosta ei ollut kuin 
se, että sinettien rikkominen, joka /osoitti melkoisessa 
määrin poikamaista urhoollisuutta, toi vaaleissa Man- 
nerille lisää muutaman tuhannen ääntä. Tapaus osoitti 
tavallaan, millä valistustasolla melkoinen osa puolueemme 
valitsijoista oli ja miten niihin pystyi mitä pintapuolisin 
demagogia. 


Ristiriita kärjistyy. 

Ryhmän tällainen menettely ärsytti vastustuspuolueita 
ja kärjisti asemaa. Kutsumalla koolle eduskunnan mai- 
nittuun istuntoon ja vahvistamalla siellä erinäiset lait. 

jotka oli hyväksytty sosialistisen enemmistön painostuk- 
sella, puoluejohto tavallaan sitoi ryhmän kädet jo seu- 
raavaan istuntokauteen nähden. Kun porvarillisten ta- 
holla päätökset heti julistettiin mitättömiksi, niinkuin 
arvata sopikin, ja puolueen taholla taas pidettiin niitä 
laillisina ja pätevinä, oli arveluttava ristiriita syntynyt, 
jonka ratkaisu ei ennustanut hyvää. 

Tilanne kehittyi sikäli yhä vaikeammaksi, ettei puo- 
luejohto nähnyt siitä muuta ulospääsyn mahdollisuutta 
kuin julistaa vaalit »vallankumouksellisiksi». Sen kautta 
koetettiin varata tilaisuus ryhmälle ja puoluejohdolle, 
aina asianhaarain mukaan, menetellä valtiopäiväjärjes- 
tyksestä poikkeavalla tavalla. Vaalivaltteina oli vaati- 
muksia torpparien vapauttamisesta sellaisessa laajuu- 
dessa, mikä tiesi kumouksellista ratkaisua, kansallisko- 
kouksesta, josta niinikään voitiin arvata, etteivät siihen 
porvarilliset mitenkään tulisi suostumaan, ainakaan siinä 
tapauksessa, jos sosialisteille olisi tullut eduskuntaan 
enemmistö, ja määräenemmistö pykälien poistamisesta 
valtiopäiväj ärj estyksestä. 

Vastoin puoluejohdon suuria toiveita, vaaleissa tulikin 
tappio. Mutta se ei suinkaan ollut omansa jäähdyttämään 
johdon kumouksellista intoa. Käsittäen mitä vaaroja 
maan rauhalliselle kehitykselle kumouksellinen kiihoitus 
tulisi ehkä tuomaan mukanansa, jos se saisi vapaasti jat- 
kua, varoittivat muutamat puoluetoverit siitä jo hyvissä 
ajoin. M. m. tämän kirjoittaja kajosi julkisesti asiaan ja 
lausui kirjoituksessa »Vaalien tuloksia odotellessa», Työ- 
lehdessä (lokak. 3 p :nä 1917) seuraavaa : »Kun nyt vaali- 
taistelu on päättynyt ja »kansalaisrauha» jälleen saavu- 
tettu, niin jäämme tyynesti odottamaan vaalien tuloksia. 

joitten laskeminen kestänee runsaasti viikon päivät. 
Mielipiteemme jo nyt kuitenkin on se, että mitkä tulokset 
lienevätkin, mille puolelle voitto kallistuneekin, on se tun- 
nustettava kansan enemmistön mielipiteeksi tässä maassa 
ja siihen taivuttava. Tulevan eduskunnan, millaiseksi se 
muodostuneekin puoluekokoomukseensa nähden, päätök- 
set täytyvät olla sitovia, joita jokaisen kansalaisen tulee 
kunnioittaa ja pitää voimassa siksi, kunnes ne jälleen 
eduskuntapäätöksellä muutetaan. Tämän säännön kat- 
somme sitovan puoluettamme, vaikka enemmistö tulisi 
meille epämieluinen, mutta vaadimme, että porvaristoon 
nähden on sama sääntö voimassa, jos vaalien tulokset 
ovat toisenlaiset kuin mitä he ovat voineet odottaa. Sillä 
ilman tätä sääntöä, ilman tätä velvoitusta molemmin puo- 
lin, parlamenttarinen toiminta tässä maassa on mahdo- 
ton.» 

Mutta näistä varoittavista äänistä huolimatta puolue- 
johto harjoitti kumouksellista propagandaa, valmistaen 
maaperää väkivaltaiselle toiminnalle. Kiihoittajat eivät 
kärsineet lainkaan vetoamista parlamenttariseen toimin- 
taan ja niinpä on ymmärrettävissä, että puolueneuvoston 
muuan jäsen lausui tämän kirjoittajalle paheksumisena 
kirjoituksen johdosta, josta ylläoleva kappale on lainattu. 
Kun valaisin hänelle vaaroja, joita kumouksellisesta toi- 
minnasta meidän oloissamme saattaisi olla ^seurauksena 
ja puolustin eduskunnaasta menettelytapaa edullisem- 
pana, lausui hän vihdoin olevansa samaa mieltä, mutta 
lisäsi, että »sitä ei ole sanottava joukoille». Toisin sanoeh, 
että joukkoja oli petettävä ja kiihoitettava kumoustoimin- 
taan siinä onnettomassa harhaluulossa, että joukot eivät 
mene sanoja ja uhkauksia pitemmälle ja että toiselta puo- 

Ien porvarillisilta saadaan sen kautta »kiristettyä» enem- 
män kuin muuten ehkä olisi mahdollista. Niin ala-arvoista 
ja edesvastuutonta kuin tuollainen menettelytapa lienee- 
kin, oli se kuitenkin vallalla suurimmassa osassa puolue- 
johdon keskuudessa. 


„Me vaadimme* 4 . 

Tuollaisessa porvarien kiristämistarkoituksessa oli 
myöskin laadittu »Me vaadimme»-j ulisi us. Julkisuudessa 
on näkynyt väitteitä, joitten mukaan vastuu julistuksen 
laatimisesta olisi eduskuntaryhmän. Niin ei kuitenkaan 
ole asianlaita. Muodollisesti tosin julistus esitettiin ryh- 
mässäkin, mutta asiallisesti oli se jo laadittu ja hyväk- 
sytty puolueneuvostossa. Millä tavalla siellä valmistet- 
tiin huomattavimmat lausunnot ja millä tavalla siellä pää- 
tökset syntyivät, siitä on jo edellä esitetty eräitä näkö- 
kohtia, jotka täysin pitävät paikkansa myöskin usein mai- 
nittuun ohjelmajulistukseen nähden. Puolueneuvoston 
jäsenille kunniaksi olkoon mainittu, etteivät he tällä ker- 
taa antaneet itseään johtaa aivan mielinmäärin, vaan siis- 
tivät ohjelmaa runsaasti siitä, millainen se alkuperäisenä 
puoluetoimikunnan laatimana ja esittämänä oli. Alku- 
peräisessä kappaleessa etusijalla oli esim., vaatimus kan- 
salliskokouksesta, joka olisi tiennyt heti kumoustielle astu- 
mista. Neuvoston maalaisjäsenet vaativat sen poista- 
mista kokonaan julistuksesta, mutta kun johdon taholta 
terästettiin vaatimuksen tärkeyttä, viittaamalla siihen, 
että puolue oli jo vaaleihin lähtenyt kumouksellisissa mer- 
keissä, niin sovittelujen kautta lienee tultu sellaiseen 
lopputulokseen, että kansalliskokousvaatimus muutettiin 



julistukseen viimeiseksi ja samalla lievennettiin sen sisäl- 
töä siten, että se saattaisi tulla kysymykseen vasta siinä 
tapauksessa, jos julistuksessa esitettyjä muita vaatimuk- 
sia ei saataisi toteutetuksi. 

Kuitenkaan ei voida kieltää, etteikö julistus semmoi- 
senaankin, millaiseksi se lopullisesti muodostui, sisältynyt 
kumouksellisia vaatimuksia ja tiennyt eräiltä osiltaan — 
kuten esim. porvariston aseista Hisumiskysymyksessä, 
julkista haastetta kansalaissotaan. Mutta alunpitäen eivät 
itse julistuksen luojatkaan liene sitä juuri sellaiseksi tar- 
koittaneet. 

Kun ryhmä syysistuntokaudella vaalien jälkeen ko- 
koontui, esitettiin julistus siellä ja mainittiin johtajien ta- 
holla olevan tarkoituksena saada se eduskunnassa esitet- 
tyä pohjaksi tilanne keskustelull e. Tuollaista tilannekes- 
kustelua tahtoi ryhmä aikaan saada valtakirjain tarkas- 
tuskysymyksen yhteydessä, ja kun se epäonnistui, puhe- 
miehen valtaistuinpuheen tarkastuksen yhteydessä. Sit- 
temmin se oli suunniteltu esitettäväksi sopivalla tavalla 
juhlallisissa avajaisissa, mutta yhtä huonolla menestyk- 
sellä kuin aikaisemminkin. Tilanne näytti menevän koko- 
naan ohi sen esittämiselle. Tämä harmitti henkilöitä, jotka 
sitä ajoivat esille kaikella tarmolla. Jopa valitettiin sitä- 
kin, että julistus oli ennättänyt tulla julkaistuksi lehdissä, 
minkä kautta se menetti osan agitatoorisesta merkitykses- 
tään. Kuitenkaan ei sen esittämisyrityksistä luovuttu. 
Sellainen tilaisuus tulikin sittemmin valtionhoitajakunnan 
vaalia koskevan asian yhteydessä, jolloin ryhmä »Me vaa- 
dimme» ohjelmineen teki yhden suurimmista virheistään, 
mitä se koskaan yksikamarisen eduskunnan aikana lienee 
tehnyt. Koska tällä kysymyksellä on suurempaakin mer- 

kitystä ja koska siinä tehty virhe tuli vaikuttamaan mo- 
nella tavalla vallitsevaan tilanteeseenkin maassa, niin lie- 
nee aihetta selostaa asiaa hieman lähemmin. 

Marraskuun 9 päivän istunnossa piti tulla ratkaista- 
vaksi kysymys hallitsijavallan siirtämisestä kolmimiehi- 
selle valtionhoitajakunnalle, kuten puhemiesneuvosto oli 
ehdottanut. Eduskuntaryhmässä edellisenä päivänä tuli 
tämä asia valmisteltavasi käsiteltäväksi. Oli päätettävä 
miten ryhmän mainitussa tilaisuudessa tuli menetellä. 
Tehtiin useampia ehdotuksia. Kumouksellisen suunnan 
kannattajat katsoivat nyt tulleen sopivan tilaisuuden »Me 
vaadimme» ohjelman esittämiseen. Asiata oli valmisteltu 
kaikessa salaisuudessa ryhmän tietämättä. Oli toimeen- 
pantu ammattijärjestön ja puoluetoimikunnan eräitten 
luotettujen jäsenten kokous, jonne oli kutsuttu myöskin 
ryhmän valmistavan valiokunnan jäseniä neuvottelemaan 
tilanteesta. Mainitussa kokouksessa — sen mukaan kuin 
siellä ollut ryhmän puheenjohtaja Mäki ryhmälle sittem- 
min esitti, oli päätetty 1 ), että ryhmä eduskunnassa vasta- 
ehdotukseksi puhemiesneuvoston ehdotukselle esittää hy- 


l)Sen johdosta, että muutamat ammattijärjestön toimikun- 
nan jäsenet tämän kirjoittajalle ovat huomauttaneet, ettei monia- 
kaan niistä ammattijärjestön toimikunnan kokouksista, joissa 
erinäisiä julistuksia oli 'päätetty hyväksyä, lainkaan oltu pidetty 
tai etteivät toimikunnan kaikki jäsenet niistä olleet tietoisia, on 
syytä mainita, että ammattijärjestön toimikunnan muutamat joh- 
tavat henkilöt verrattain itsevaltaisesti toimikuntiensa nimissä 
päättelivät asioista. Ja kun muistutuksia heidän menettelyään 
vastaan ei sanottavasti tuotu ilmi, oli seurauksena, että he katsoi- 
vat saaneensa menettelylleen toimikuntansa taholta moraalisen 
hyväksymisen. Samoin lienevät, monista seikoista päättäen, mene- 
telleet eräitten toistenkin toimikuntien vaikutusvaltaiset jäsenet. 



3 « 

väksy itäväksi »Mv vaadimme» ohjelman. Ehdotuksen 
johdosta syntyi ryhmässä erimielisyyttä. Maltillisempien 
jäsenten taholla pidettiin sellaista menettelyä aivan mah- 
dottomana ja katsottiin voitavan pitää jo etukäteen var- 
mana, etteivät porvarilliset ryhmät tulisi sitä missään ta- 
pauksessa hyväksymään, eikä sille saataisi edes niukkaa 
enemmistöä, koska maalaisliittokaan ei tulisi asettumaan 
sen taakse. 

Minkä vuoksi niin olisi laita? Useista syistä. Ensik- 
sikin julistukseen on sotkettu suuri joukko mitä erilai- 
simpia asioita, joista päättäminen samalla kertaa olisi 
mahdoton. Toiseksi siinä mainittuja moniakaan asioita 
ei ole edes alustavasti valmistettu. Niin on laita m. m. 
vanhuuden vakuutuskysymyksen, josta ei ole vielä 
ryhmän esitystä laiksi, mutta julistuksessa mainitaan, 
että vakuutusmaksuja kuitenkin on ryhdyttävä suorit- 
tamaan jo vuoden 1918 alusta! Sellainen menettely 
parlamcnttariselta kannalta on ennen kuulumaton. Eikä 
vaatimusta sellaisessa muodossa missään muualla kuin 
Suomessa, voitaisi edes esittääkaän. Edelleen sisälsi 
ohjelma muutamia muita senlaatuisia kohtia, jotka 
sopivat kyllä jonkinlaiseen agitatooriseen julistukseen, 
mutteivät mitenkään saattaneet tulla eduskunnan päätök- 
siksi. Kaikin puolin olisi siis ollut sopimatonta tuossa 
yhteydessä esittää julistusta eduskunnalle, jos sen esittä- 
minen sille lainkaan oli välttämätöntä. 

Miten valtalaki ajetaan karille. 

Paitsi mainittua ehdotusta, tehtiin ryhmässä vielä pari 
muutakin ehdotusta. Huttunen ehdotti, että vastaehdo- 

tukseksi puhemiehistön ehdotukselle esitettäisiin valtalaki 
hyväksyttäväksi ja vahvistettavaksi ja kun se on tullut 
hyväksytyksi, kunnallislait ja 8 tunnin työpäivälaki. 
Murto ehdotti jotenkin samaa, mutta sillä lisäyksellä, että 
esitettäisiin myöskin hyväksyttäväksi ammattijärjestön 
valtuuston päätös elintarveasiasta. Viimemainitun otta- 
mista ohjelmaan tällä kertaa pitivät useat sopimattomana, 
syystä, että ammattijärjestön valtuuston vaatimukset 
eivät tässä suhteessa olleet lainkaan sellaisella tavalla val- 
mistettuja, eipä edes sellaisessa muodossakaan, että ne 
olisi voitu ilman muuta nuijia eduskunnan päätöksiksi. 
Sen vuoksi olisi rajoituttava vain jo mainittujen muiden 
lakien esittämiseen. 

Mutta nämä ehdotukset eivät saaneet ryhmässä kan- 
natusta. Enemmistö oli vannoutunut kulkemaan puo- 
luetoimikunnan ja ryhmän muutamien jäsenten talutus- 
nuorassa, eivätkä tahtoneet tietää mitään niistä vaikeuk- 
sista, joihin jouduttaisiin, jos »Me vaadimme» ohjelma 
esitettäisiin hyväksyttäväksi. Tämä »selvä kanta» kävi 
ilmi äänestyksessä, jossa Murron ja Huttusen ehdotusten , 
välillä Murron ehdotus voitti 26 äänellä 20 ääntä vastaan 
Huttusen ehdotuksen ja lopullisessa äänestyksessä »jyrk- 
kien» ehdotus 41 äänellä 16 vastaan Murron ehdotuksen. 
Täten oli ryhmä itse tehnyt sellaisen laajakantoisen pää- 
töksen, jonka vaikutukset tulivat ennen pitkää näkyviin. 

Mutta ennenkuin asia tuli ratkaistuksi eduskunnassa, 
koetti maalaisliiton ryhmä toimia »välimiehen» tehtävissä. 
Mainittu ryhmä oli vielä sillä kannalla, että valtalaki olisi 
saatettava voimaan Suomen kansanvallan perustuslakina. 
Kun maalaisliittolaiset saivat tietää, että sosialistien ta- 
holta tullaan esittämään noin muodoton ehdotus, joka 

tietäisi myöskin valtalain hylkäämistä, koska valtalaki 
oli sidottu »Me vaadimme»-ohjelmaan yhtenä sen koh- 
tana, niin koettivat he pelastaa aseman tekemällä hekin 
puolestaan vastaehdotuksen puhemiehistön ehdotukselle. 
Heidän ehdotuksensa kuului seuraavasti : 

»i :ksi. Sitten kun keisarin ja suuriruhtinaan valta 
on kukistunut, katsoo eduskunta, että suuriruhtinaan 
valta on siirtynyt Suomen eduskunnalle. 

2:ksi. Eduskunta päättää julistaa lain heinäkuun 18 
päivältä 1917 korkeimman valtiovallan käyttämisestä 
Suomessa tänään voimaanastuvaksi ja noudatettavaksi.» 

Niille, jotka lähemmin seurasivat asian kulkua ja jotka 
pitivät parlamentaarisista menettelytavoista kiinni, oli 
päivän selvää, että maalaisliittolaisten ehdotus tiesi valta- 
lain voimaansaattamista, eli juuri samaa, jonka puolesta 
eduskuntaryhmä koko edellisen istuntokauden oli työs- 
kennellyt, mutta »Me vaadimme» ohjelmasta kiinni pitä- 
minen sen tappamista, koska oli varmaa, että porvarilli- 
set ryhmät sen tulevat lopullisessa äänestyksessä hylkää- 
mään. Ennenkuin äänestykseen oli ryhdytty, oli ryhmän 
jäsenillä vielä neuvottelu, jossa huomautettiin odo- 
tettavissa olevista vaaroista ja ehdotettiin, että ryhmän 
olisi, joko luovuttava entisestä päätöksestään ja yhdyt- 
tävä kannattamaan maalaisliittolaisten ehdotusta, tai esi- 
tettävä omana ehdotuksenaan ainoastaan valtalain vah- 
vistamista. Mutta nämä mielipiteet eivät saaneet nytkään 
kannatusta. Niin suuressa määrässä olivat ryhmän johta- 
vat miehet kumouksellisen innon valtaamia, niin suuressa 
määrässä luottivat he ulkopuolisiin voimiin, että pitivät 
jyrkästi kiinni ennen tehdystä päätöksestä. Miten sitten 
kävi, on hyvin tunnettua. Oikeisto äänesti ensimäisessä 

äänestyksessä taktillisista syistä sosialistien kanssa voi- 
tolle »Me vaadimme» ohjelman. Maalaisliittolaiset, joit- 
ten ehdotus oli tullut hyljätyksi, ofivat nyt pakoitettuja 
äänestämään puhemiesneuvoston ehdotuksen puolesta, 
koska oli selvää, etteivät he voineet äänestää »Me vaa- 
dimme» julistusta, josta eivät olleet edes sosialistitkaan 
yksimielisiä. Näin tuli vihdoinkin »Me vaadimme»- 
ohjelma hyljätyksi. 

Tämän päätöksen johdosta syntyi sittemmin ryhmässä 
kiivas ottelu, jossa tuomittiin johdon vehkeily sen oikealla 
nimellä. Monet niistäkin, jotka aikaisemmin olivat 
äänestäneet »kumouksellisten» kanssa, havaitsivat nyt, 
että heitä oli petetty ja ettei johtohenkilöillä ollutkaan 
tarkoituksena saada valtalaki voimaan, mutta koettaa sen 
sijaan luoda, vaikkapa keinotekoisesti, tilanne, jonka no- 
jalla kumoukselliset voimat pääsisivät määräämään. 
Ryhmän pöytäkirjaan liitettiin johtajien menettelyn 
vuoksi vastalause, jossa lausuttiin m. m. seuraavaa : 
»Valtalaki on nyt ajettu taitamattoman menettelyn vuoksi 
karille, koska sitä ei suostuttu esittelemään erillisenä »Me 
vaadimme» ohjelmasta. Muutamat ryhmän toimitsijat 
ovat sanoneet, että porvarit on pakoitettava, ne on saa- 
tettava sellaiseen tilaan, etteivät ne voi hyväksyä ohjelma- 
vaatimustamme. Siten aivan kuin tarkoituksella koetet- 
tiin saada aikaan ristiriita, jonka seuraukset voivat käydä 
uhkaaviksi. Samalla on tuollaisella menettelyllä saatettu 
ehkä vaaraan viime eduskunnan päättämiä muitakin la- 
keja. Merkiten tyytymättömyytemme ryhmän menette- 
lyyn, katsomme, että vastuu päätöksen aiheuttamista 
seurauksista lankeaa niille puoluetovereille, jotka ryn- 
mässä ovat vaikuttaneet siihen, että valtalakia ei suos- 



luttu esittelemään erillisenä, kuten ryhmän kokouksessa 
oli ehdotettu, sillä tämän jälkeen käynee vaikeaksi saada 
valtalakia jälleen esiHe kun sen kohtalo nyt maalaisliitto- 
laisten ehdotuksen hylkäämisen kautta on tullut ratkais- 
tuksi.» 

Ryhmän johtavat ainekset kyllä myöhemmin koetti- 
vat monessa eri yhteydessä saada valtalakia voimaan, 
mutta onnistumatta. Silloin kuin se olisi maalaisliitto- 
laisten avulla saatu läpi, ei sitä tahdottu, vaan ajettiin 
tahallaan asia karille, kuten ylläolevasta stlostuksesta 
näkyy. Suurimpana syynä siihen oli se, että vasemmis- 
tolaiset ryhmässä pitivät kiinni »Mannerin eduskunnasta», 
eivätkä suostuneet sellaiseen tulkintaan, että Valtalaki 
astuisi voimaan siitä päivästä alkaen kuin sen eduskunta 
vahvistaisi ja määräisi julkaistavaksi, sillä »vasemmisto- 
laiset» katsoivat, että eduskunta oli sen jo kerran »Man- 
nerin istunnossa» syyskuun lopulla hyväksynyt voimaan- 
saatettavaksi. 

Mutta tässä ei ollut kysymyksessä ainoastaan mainittu 
»lainopillinen» ristiriita, vaan myöskin tarkoituksenmu- 
kaisuussyyt. Ryhmän vasemmisto, huolimatta siitä, että 
tilanne kehittyi eduskunnan oikeistolle yhä suotuisam- 
maksi, ei luopunut ajatuksesta »Mannerin eduskunnan» 
koollekutsumisesta, niin mieletön kuin puuha olikin silloin 
kuin uudet vaalit kerran olivat jo toimitetut, puolue nii- 
hin ottanut osaa, edustajat antaneet tarkastuttaa valta- 
kirjansa ja tulleet uuteen eduskuntaan. 



43 


Maalaisliittolaiset ja valtalaki. 

Vielä senkin jälkeen kun Valtalaki marraskuun 9 päi- 
vän istunnossa oli tullut »Me vaadimme» ohjelman mu- 
kana haudatuksi, koettivat maalaisliittolaiset saada sen 
ajetuksi läpi ja tarjosivat siinä suhteessa ryhmälle apuaan. 
He ehdottivat, että ryhmä ottaisi osaa puolestaan valtion- 
hoitajien vaaliin, joista yksi tulisi sosialisteille, yksi maa- 
laisliittolaisille ja yksi oikeistolle. Maalaisliittolaiset an- 
taisivat vakuuden siitä, että heidän edustajansa valtion- 
hoitajakunnassa tulisi kannattamaan sosialistien kanssa 
valtalain julkaisemista, joka voitaisiin suorittaa niin pian 
kuin vaalit olisivat toimitetut. Kun valtalaki olisi jul- 
kaistu, ilmoittaisi valtionhoitajakunta eduskunnalle, että 
se luopuu valtuuksistaan, koska voimaansaatetun valta- 
lain mukaan ei valtionhoitajakunnalla tulisi olemaan teh- 
täviä, vaan olisi eduskunnan uudestaan järjestettävä toi- 
meenpanevan vallan käyttö. 

Tätäkään ehdotusta ci ryhmä ottanut huomioonsa. Se 
piti kiinni periaatteesta, ettei se voi »kuninkaitten» vaa- 
liin ottaa osaa, saavutettiinpa sillä sitten mitä etuja ta- 
hansa. 

Vielä toisenkin kerran tarjosi maalaisliitto tilaisuutta 
sopimuksen aikaansamiseen. Kun asema oli kärjistynyt 
verrattain vakavaksi, lähetti se ryhmälle seuraavan kir- 
j el mä n : 

»Koska maalaisliiton eduskuntaryhmä on ehdotto- 
masti sillä kannalla, että valtalain julkaiseminen nyt mer- 
kitsee sitä, että se astuu voimaan ja vaikutukseen vasta 
julkaisemis päivästä, kysytään, suostuuko sosialidemokra- 
tinen ryhmä tähän selitykseen, jos valtalaki tulee voi- 

maansaatetuksi ? Maalaisliiton eduskuntaryhmä on edel- 
leen kokonaisuudessaan sitä mieltä, että valtalaki olisi 
voimaan saatettava, mutta koska oikeiston taholta on il- 
moitettu, ettei siellä haluta olla mukana sen jälkeen hal- 
lituksen muodostamisessa, kysytään, suostuuko sosiali- 
demokraattinen eduskuntaryhmä heti olemaan mukana 
maalaisliittolaisten ja mahdollisesti radikalisten itsenäi- 
syysmiesten kanssa muodostamassa hallitusta valtalain 
periaatteitten mukaan?» 

Kun tämä kirjelmä saapui ryhmään, vaati kumouk- 
sellinen aines sen lähettämistä lausunnon saamista varten 
»vallankumoukselliselle neuvostolle». Ryhmä suostui eh- 
dotukseen. Mitä neuvostoon tulee, oli se kumouksellisen 
innon elähyttämänä laatinut selityksen, joka ei lainkaan 
sisältänyt suoraa vastausta tehtyihin kysymyksiin. Neu- 
voston vastaus, joka esitettiin ryhmälle hyväksyttäväksi, 
kuului seuraavasti : 

»Ryhmän olisi syytä ilmoittaa, että kun ryhmän alot- 
tcet ja vaatimukset (»Me vaadimme») eivät ole johtaneet 
mihinkään tulokseen, on Suomen työväki ottanut ne itse 
ajaakseen. Sellaisia vaatimuksia ovat: i) elintarvekysy- 
mys ja työttömyyden vastustaminen ovat järjestettävä 
tehokkaalla tavalla huomioon ottamalla ammattijärjestön 
valtuuston esitykset ja järjestyneen työväen vaatimukset, 
2) eduskunnan säätämä kansanvapauden perustuslaki on 
julkaistava noudatettavaksi ja maan asiain hoito oikais- 
tava sen mukaiselle kannalle, 3) kaikki muutkin edus- 
kunnan viime kesänä hyväksymät lait on saatettava voi- 
maan, ennen kaikkea kunnallislait ja 8 tunnin työpäivä- 
laki, 4) on saatava varmat takeet siitä, että vanhuus- 
vakuutus, suurten tulojen ja kapitalistien sotavoittojen 

veroittaminen saadaan toteutetuksi ja että vihdoinkin 
pannaan alkuun rehellinen torpparivapautus sekä että 
valtiollinen äänioikeus laajennetaan kaikille 20 vuotta 
täyttäneille kansalaisille. Varmimpana takeena näitten 
vaatimusten toteuttamiselle pidämme ja vaadimme perus- 
tavan kansalliskokouksen kokoonkutsumista. Kuten 
näistä vaatimuksista näkyy, on niissä etusijalla elintarve- 
kysymyksen tyydyttävä järjestäminen. Minkälaisia ta- 
keita muissa kohdissa mainituista asioista voisi edus- 
kuntaryhmänne ja hallituksen puolelta tulla kysymyk- 
seen, siitä olisi porvarien annettava tieto. 

Muista asioista, jotka eivät edellämainittuihin vaati- 
muksiin sisälly, ovat sosialidemokraatit valmiit kuule- 
maan porvariryhmien ehdotuksia, jos nämä suostuvat 
asettumaan edellä mainittujen vaatimusten kannalle.» 

Kuten helposti huomaa, sisältää kirjelmäehdotus pää- 
kohdissaan kaiken sen, mikä kuului ohjelmaan »Me vaa- 
dimme». Siinä oli asetettu maalaisliittolaisille sellainen 
paljous vaatimuksia, että niiden täyttäminen oli mahdo- 
tonta. Jos kirjelmä olisi tullut sisältönsä puolesta toteu- 
tetuksi, olisi se toisen kohdan suhteen tiennyt, kaiken 
muun ohella, eduskunnan hajoittamista ja Mannerin 
eduskunnan kokoonkutsumista sekä kaikkien niitten toi- 
menpiteitten peruuttamista, joihin maassa hallituksen toi- 
mesta lienee ryhdytty heinäkuun 18 päivän jälkeen. Oli 
selvää, ettei yksikään porvarillinen puolue olisi sellaiseen 
suostunut ja niin maalaisliittolaisten sovitteluyritys oli jo 
etukäteen tälläkin kertaa tuomittu tapettavaksi. Ryhmän 
»vasemmistolaiset» lienevät olleet vakuutettuja, että maa- 
laisliitto viimeinkin saadaan luopumaan sovitteluyrityk- 
sistään ja menemään oikeiston syliin. 



Epätoivoisia yrityksiä. 

Kun vallankumouksellisen neuvoston ehdotus vas- 
taukseksi maalaisliiton eduskuntaryhmän viimeiseen kir- 
jelmään, koskeva valtalain voimaansaattamista, oli saa- 
punut ryhmään, esitti tämän kirjoittaja sille vasta- 
ehdotukseksi, että ryhmä suostuisi maalaisliittolaisten 
ehtoihin ja ryhtyisi siitä aiheutuviin käytännöllisiin 
toimenpiteisiin. Tällä ehdotuksella ei kuitenkaan enää 
ollut merkitystä, sillä kumoukselliset hylkäsivät sen, 
tahtoen joka tapauksessa saada maalaisliiton eduskunta- 
ryhmän siirtymään oikeistoon ja syntymään täydellisen 
repeämisen eduskunnassa keskustan ja vasemmiston vä- 
lillä. 

Näin myöskin tapahtui. Maalaisliiton eduskunta- 
ryhmä siirtyi oikealle. Sen jälkeen kuin sosialidemokraat- 
tisen ryhmän taholta oli hyljätty uudistuneet maalaisliit- 
tolaisten ehdotukset, ei maalaisliiton eduskuntaryhmän 
taholta enää tehty sovitteluyrityksiä valtalain voimaan- 
saattamiseksi. 

Mutta sikäli kuin asema sen jälkeen kehittyi edus- 
kunnan oikeistolle suotuisaksi, ja oli pelättävissä, että 
ryhmä tällä merkillisellä menettelytavalla menettää koko 
asemansa ja vaikutusvaltansa, alkoivat ryhmän johtavat 
ainekset pelätä, ettei valtalakiakaan saada voimaan, pu- 
humattakaan muista eduskunnan aikaisemmin päättä- 
mistä laeista. Nyt alkoi Tyhmässä saada jalansijaa sel- 
lainenkin ajatus, että valtalaki olisi esitettävä eduskun- 
nassa vahvistettavaksi erillisenä muista vaatimuksista. 
Tällainen kysymys ' nostettiin ryhmässä kuitenkin vasta 
sen jälkeen kuin oli rauennut maalaisliittolaisten viimei- 

nen sovitteluehdotus valtalain hyväksymisestä hallitus- 
kompromissilla sosialistien kanssa. 

Miten tämä välien katkeaminen tapahtui, siitä ensiksi 
pari sanaa. Kirjelmässään, jonka maalaisliitto oli ryh- 
mälle lähettänyt, pyysi se vastausta klo 4 mennessä mar- 
raskuun 14 päivänä, sillä nimenomaisella lisäyksellä, että 
»jollei vastausta määräaikaan mennessä saavu, katsomme, 
että sosialidemokraattinen eduskuntaryhmä on täten 
asiallisesti luopunut valtalain voimaan saattamisesta». 
Mitä teki eduskuntaryhmämme ? Kuten ylempänä mai- 
nittiin, lähetti se kirjelmän vallankumoukselliseen neu- 
vostoon, jossa se viipyi siksi, ettei ryhmä ennättänyt 
ajoissa lähettää maalaisliiton eduskuntaryhmälle vastaus- 
taan, jonka »neuvosto» oli sille sanellut. Maalaisliitolla 
taas oli samaan aikaan keskusteluja toisten puolueitten 
kanssa tilanteen johdosta, ja oli asema silloin kun ryh- 
mässämme kysymys oli lopullisesti käsiteltävänä, muuttu- 
nut sikäli, että maalaisliitto puolestansa oli luopunut yri- 
tyksistä saada valtalaki enää voimaan, varsinkin kun 
ulkopoliittisen tilanteen vuoksi porvariryhmien keskuu- 
dessa suunniteltiin jo Suomen riippumattomuuden julis- 
tamista, mutta valtalain voimaansaattaminen olisi jättänyt 
suhteet Venäjään nähden toistaiseksi avoimeksi, ainakin 
sotilaskysymvksissä ja ulkopolitiikassa. Eduskunnan 
puhemiesneuvosto oli ajatellut muuttuneen tilanteen, sekä 
sen vuoksi, ettei maassa ollut säännöllistä hallitusvaltaa, 
ehdottaa, että eduskunta päättäisi, siksi kunnes kysymys 
valtionhoitajakunnan vaalista tulisi ratkaistuksi, siirtää 
korkeimman vallan käytön senaatin talousosastolle. Tä- 
män johdosta oli ryhmillä neuvotteluja ja saatiin edus- 
kuntaryhmämme kokoukseen tieto, että maalaisliitto oli 

päättänyt esittää eduskunnassa puhemiesneuvoston ehdo- 
tuksen vastaehdotukseksi oman lausuntonsa. Se kuului : 
»Koska sitä valtionhoitajakuntaa, jolle eduskunta on , 
päättänyt antaa Suomen korkeimman hallitusvallan käy- 
tön, ei vielä ole voitu valita, päättää eduskunta toistaiseksi 
käyttää sitä valtaa, joka voimassa olleitten säännösten 
mukaan on kuulunut keisarille ja suuriruhtinaalle.» 

Kun tämä ehdotus ryhmässä tuli käsiteltäväksi, julis- 
tivat monet puhujat sen aivan. mahdottomaksi, ollen sitä 
mieltä, että sen kautta petetään työväkeä ja koetetaan 
vain haudata valtalaki. Valtalaista koetettiin vielä nytkin 
pitää kiinni. Valpas teki ehdotuksen, että se esitettäisiin 
eduskunnassa äänestettäväksi puhemiesneuvoston ehdo- 
tuksen vastaehdotuksena, muttei sotkettuna muitten 
asiain kerällä. Samalla vastusti hän maalaisliittolaisten 
ehdotusta sen perusteella, että sen kautta annetaan epä- 
suorasti tunnustus valtionhoitajakunnalle. Murto eh- 
dotti, että vastaehdotukseksi olisi esitettävä ammattijär- 
jestön edustajakokouksen vaatimukset. Ne olivat sangen 
kirjavaa laatua ja olisivat tienneet asian ajamista saman- 
laiseen umpikujaan kuin »Me vaadimme» ohjelman esit- 
täminen aikaisemmin. Kolmannen ehdotuksen esitti tä- 
män kirjoittaja ja viittasi siihen, että koska valtalain kan- 
nattamisesta maalaisliitto on jo luopunut, eikä olisi luul- 
tavaa, että siitä tehtyä ehdotusta puhemies edes laskisi 
äänestettäväksikään, koska se oli »Me vaadimme» ohjel- 
man yhteydessä tavallansa tullut jo kerran hyljätyksi ja 
kun toiselta puolen Murronkaan ehdotusta sen mahdotto- 
muuden vuoksi ei voitaisi ottaa vakavalta kannalta, niin 
jäisi jälelle ainoastaan maalaisliittolaisten ehdotus, jolla 
on suurimmat mahdollisuudet lähinnä puhemiehistön eh- 

dotusta tulla eduskunnan päätökseksi. Mutta koska maa- 
laisliittolaisten ehdotuksen johdosta on huomautettu, että 
sitä kannattamalla tultaisiin antamaan epäsuora tunnus- 
tus valtionhoitajakunnan vaaleille, niin esitettiin siihen 
eräitä muutoksia, joitten mukaan se olisi tullut kuulu- 
maan: »Koska sitä valtionhoitäjakuntaa, jolle eduskunta 
on päättänyt antaa Suomen korkeimman valtiovallan käy- 
tön, ei ole voitu valita, päättää eduskunta, kunnes uusi 
hallitusmuoto on säädetty , itse käyttää sitä valtaa, joka 
ennen voimassaolleitten säännösten mukaan on kuulunut 
keisarille ja suuriruhtinaalle. Ylintä toimeenpanozniltaa 
käyttää toistaiseksi senaatin talousosaston jäsenet , jotka 
eduskunta asettaa ja eroittaan 

Tämä ehdotus, jonka kursiveeratut kohdat olivat 
lisäyksiä maalaisliittolaisten ehdotukseen, olisi epäile- 
mättä katkaissut kärjen niiltä epäilyksiltä, joita valtion- 
hoitajakunnan vaaliin nähden esitettiin, koska tämän mu- 
kaan, jos se olisi tullut eduskunnan päätökseksi, edus- 
kunta itse olisi käytellyt korkeinta valtaa aina siksi kun- 
nes olisi saatu aikaan uusi hallitusmuoto, joka vasta lo- 
pullisesti olisi säännöstellyt lainsäädännöllisen ja hallin- 
nollisen vallan suhteet. Kun edelleenkään ei olisi ollut 
epäilystä, etteikö maalaisliitto olisi suostunut kannatta- 
maan tätä ehdotusta, niin olisi ollut mahdollista, että eh- 
dotus suurella äänten enemmistöllä olisi tullut eduskun- 
nan päätökseksi. Mitä valtionhoitajakunnan vaalia kos- 
kevaan asiaan tulee, oli se lähetetty perustuslakivaliokun- 
taan puhemiehen menettelyä äänestyksessä koskevan seli- 
tyksen vuoksi. Ei olisi ollut pelkoa siitäkään, että se olisi 
tullut kummittelemaan eduskuntaan, jos kerran maalais- 
liittolaiset ja sosialistit olisivat sopineet siitä. Samana 

olisi voitu ryhtyä tehokkaasti valmistamaan uutta halli- 
tusmuotoa, joka jo lieneekin ollut alustavasti käsiteltä- 
vänä asianomaisessa valiokunnassa. 

Mutta tähän ei suostunut sosialidemokraattinen edus- 
kuntaryhmä. Se päätti nytkin pitää kiinni sokeasti valta- 
laista, varsinkin kun Valpas oli pitkästä aikaa saapunut 
sitä ryhmään suosittelemaan, huolimatta siitä, että näytti 
etukäteen varmalta, ettei se tulisi ylempänä mainituista 
syistä eduskunnassa hyväksytyksi. Ryhmässä toimite- 
tussa äänestyksessä 60 äänellä 16 vastaan hyljättiin 
Huttusen ehdotus ja hyväksyttiin Valppaan ehdotus vai- 
talain esittämisestä ja lopullisessa äänestyksessä Valp- 
paan ehdotus 68 äänellä 9 ääntä vastaan, jotka annettiin 
Murron ehdotuksen puolesta. Niin oli ryhmä taas kerran 
päättänyt toimeenpanna valtalakiparaadin. Että se päät- 
tyi ryhmälle tappioon, on hyvin tunnettua, sillä hyväksy- 
tyksi tuli maalaisliittolaisten alkuperäinen ehdotus, joka 
tosiaankin jätti tien auki valtionhoitajakunnan vaaliin. 

Mutta tämä ei vielä ollut viimeinen kerta kuin ryhmä 
epätoivoisesti yritti saada valtalain läpi. Mitä pitemmälle 
aika kului ja mitä kiusallisemmaksi tilanne ‘kehittyi, sitä 
itsepäisemmin vedettiin valtalaki uudelleen ja uudelleen 
esille. Kuusinen otti sen jälleen ja viimeisen kerran esille 
ryhmässä marraskuun 29 päivänä. Hän oli laatinut por- 
varillisille eduskuntaryhmille lähetettävän laajan kirjel- 
män, jossa tarjottiin valtalakia vahvistettavaksi. Kirjel- 
mässä lausuttiin m. m. seuraavaa : »Pyydämme huomaut- 
taa eduskunnan muitten ryhmien jäsenille pitävämme 
välttämättömänä, että eduskunta nyt vihdoinkin edellä- 
mainitun lain heinäkuun 18 päivältä selvällä päätöksel- 
lään tunnustaa ja vahvistaa , mikäli vahvistaminenkin tar- 



peelliseksi katsotaan sen voimaan saattamista varten, seka 
peruuttaa tilapäisen, oikeastaan vähemmistön tahdosta 
syntyneen päätöksen keisarin ja suuriruhtinaan käyttää 
män vallan uskomisesta erityiselle valtionhoitajakun- 
nalle.» Samalla oli Kuusinen laatinut eduskunnan puhe- 
miehelle esitettäväksi kirjelmän, jossa anottiin eduskun- 
nalta valtalain vahvistamista. Olkoon huomautettu, että 
ryhmä kyllä jo aikaisemmin marraskuun 17 päivänä pitä- 
mässään kokouksessa oli luopunut valtalain takautuvasta 
vaatimuksesta. Päätös tehtiin 35 äänellä 16 vastaan. 
Mutta vähemmistö piti tätä päätöstä joukkojen pettämi- 
senä ja sen vuoksi »jyrkimmät» merkitsivät pöytäkirjaan 
asiasta vastalauseensa. Samalla on mainittava, etteivät 
ryhmän toimitsijat ryhtyneet mihinkään puuhiin ilmoit- 
taakseen asiasta porvarillisille eduskuntaryhmille ja en- 
nen kaikkea maalaisliiton eduskuntaryhmälle, jotta se 
olisi voinut määrätä siihen nähden kantansa, erittäinkin 
kun asia olisi tuolla selityksellä joutunut uuteen vaihee- 
seen. Kun sitten parin viikon kuluttua Kuusinen esitti 
asian ryhmälle samansisältöisenä kirjelmänsä yhteydessä, 
oli ryhmän »jyrkimpi enkin» ainesten keskuudessa tapahtu- 
nut täysi käännös. He yhtyivät kannattamaan ehdotusta, 
joka tulikin ryhmän päätökseksi sillä maltillisempien ta- 
holta tehdyllä huomautuksella, että päätöksellä ei nyt 
enää ollut mitään käytännöllistä merkitystä, koska tilanne 
valtalain vahvistamiselle ja voimaansaattamiselle oli jo 
aikaa sitten mennyt ohi. 

Ja niin kävikin. Porvarilliset ryhmät eivät kiinnittä- 
neet kirjelmään minkäänlaista huomiota. Heillä oli jo 
toisenlaisia suunnitelmia tilanteen järjestelyn varalta. 
Valtalaki, joka oli pitkät ajat pitänyt yleistä mielipidettä 



jännityksessä ja joka oli muodostunut työväenluokalle 
aivan kuin taistelulipuksi, jonkinlaiseksi kansanvallan 
symbooliksi, oli nyt ijäksi päiväksi menetetty puolueen 
johtavien piirien taitamattoman politiikan vuoksi, jotka 
eivät jaksaneet arvioida tilanteen vaatimuksia aikanaan 
ja toimia sen mukaan. Sillä totuus on tässä asiassa se, että 
vaikkakin porvariston eräitten piirien taholla oli suurta- 
kin vastenmielisyyttä valtalakia kohtaan ja vaikkakin ne 
tekivät parhaansa sen hylkäämiseksi, niin varsinainen syy 
siihen, ettei se aikanaan tullut eduskunnassa hyväksytyksi 
ja saatetuksi voimaan, on sosialidemokraattisen edus- 
kuntaryhmän, eikä kenenkään muun. 


Mitä varten oli tultu eduskuntaan? 

Syynä siihen tappioon, minkä sosialidemokraattinen 
puolue kärsi valtalain lopullisen hylkäämisen kautta, oli 
se, että puoluejohto arvioi liian suureksi kumoukselli- 
sen toiminnan merkityksen ja pani sille enemmän painoa 
kuin olisi ollut parlamenttarisen toiminnan menestyksen 
kannalta katsottuna suotavaa. Tämä kumouksellisen toi- 
minnan painostaminen oli ominaista koko istuntokaudelle 
uusien vaalien jälkeen. Se ilmeni jo kohta eduskunnan 
istuntokauden alussa useissa kysymyksissä. Sattuvasti 
julisti noiden kumouksellisten mielialan edustajatar rouva 
Alma Jokinen lausumalla ryhmässä, »ettemme ole tulleet 
tänne tekemään työtä, vaan protesteeraamaan». Useat 
edustajat, eikä lainkaan vähimmin rouva Jokinen, uskol- 
lisesti noudattivatkin mainittua ohjetta. Kun maalais- 
edustajien taholta huomautettiin »protesteeraajille», et- 
temme ole tänne tulleet pannaksemme vastalauseita, vaan 

tehdäksemme työtä työväenluokan hyväksi, kuten aikai- 
sempien puoluekokousten päätöksetkin eduskuntaryhmän 
velvollisuuksista säätävät, niin vastattiin tähän, etteivät 
maalaiset ole tilanteen tasalla, he eivät jaksa käsittää, 
että nyt ei olla normaalioloissa, vaan »vallankumoukselli- 
sessa ylimenokaudessa». 

Ja siltä kannalta ryhmän käytännöllinenkin toimin 1 , a 
aluksi johtavien taholta otettiin. Ensimäisenä se ilmeni 
kansliatoimikunnan vaalia koskevassa asiassa. Siitä 
kieltäytyi ryhmä 57 äänellä 33 ääntä vastaan, jotka annet- 
tiin sellaisen ehdotuksen puolesta, että vaaleihin olisi otet- 
tava osaa. Vähemmistö perusteli mielipidettään sillä, että 
jos kerran kansliatoimikunnan vaaleihin ei protestisyistä 
voida ottaa osaa, yhtävähän voidaan sitten ottaa osaa 
muittenkaan valiokuntien vaaliin. Varoitettiin sellaisesta 
kevytmielisyydestä, sillä sen kautta saatettaisiin vaaraan 
monia työväenluokalle tärkeitä etuja, eikä menettely mis- 
sään tapauksessa saisi valitsijain taholta hyväksymistä 
osaksensa. Näillä vastaväitteillä ei kuitenkaan ollut tar- 
koitettua vaikutusta, sillä ryhmän enemmistö, kuten ylem- 
pänä on osoitettu, päätti olla vaalilakossa kansliatoimi- 
kunnan vaaleissa. Sama juttu uusiutui puhemiehen vaa- 
lia koskevassa asiassa. Jo useilla istuntokausilla oli edus- 
kunnan ensimäisenä varapuhemiehenä sosialisti sen ase- 
man perusteella mikä ryhmällä oli ollut eduskunnassa. 
Vanhan tavan mukaan ehdotettiin parlamenttaristen 
sosialistien taholta nytkin valittavaksi mainittuun toimeen 
oma puhemies, kun siihen kerran olisi mahdollisuus ja 
koska siitä olisi jo senkin vuoksi hyötyä, että ryhmän 
edustaja siten voisi seurata puhemiesneuvoston toimintaa, 
johon kenties muuten ei olisi mahdollisuutta, koska on 

'se vaara olemassa, ettei ryhmä, vähemmistönä eduskun- 
nassa ollen, saisi ehkä omia miehiään valiokuntien pu- 
heenjohtajiksi. Tämäkin ehdotus hyljättiin 50 äänellä 
31 vastaan. 

Samanlaista »protestee raamista» noudatti ryhmä myö- 
hemminkin. Vai mitä muuta osoitti sen menettely neu- 
votteluissa valtiollisen ristiriidan selvittämiseksi? Ken 
raalikuvernööri oli ehdottanut eräänlaisia toimenpiteitä 
tilanteen johdosta. NLm. oli suunniteltu jonkinlaista 
manifestia, jonka väliaikainen hallitus olisi tullut edus- 
kuntaryhmien suostumuksella julkaisemaan. Kenraali- 
kuvernööri ei tai tonut omin päin ratkaista asiaa ja siinä 
suhteessa tahtoi neuvotella, ei ainoastaan porvarillisten 
ryhmien, vaan myöskin — ja nimenomaan juuri sosiali- 
demokraattisen ryhmän kanssa. Neuvotteluja sosialis- 
tien kanssa piti kenraalikuvernööri — kuten hän itse 
edustajansa kautta ilmoitti ryhmälle, tärkeämpänä, eikä 
ilman sosialistien lausuntoa tahtonut asiassa tehdä mi- 
tään. Joka tapauksessa Venäjän hallituksen silloisen 
edustajan menettely oli kaikin puolin lojaalista, mutta 
siltä kannalta ei sitä jaksanut käsittää eduskuntaryhmäm- 
me. Huolimatta siitä, että ryhmän edustajat olivat olleet 
samalla tavalla kuin porvarillistenkin ryhmien valtuutetut 
neuvottelemassa hänen kanssaan, päätti ryhmä julkaista 
kaikki neuvotteluja koskevat asiakirjat ennenaikaisesti 
nolatakseen siten sekä porvarilliset ryhmät että Venäjän 
hallituksen edustajan. Ryhmässä muutamat edustajat 
huomauttivat moisen menettelyn säädyttömyydestä, mutta 
se ei vaikuttanut asiaan. Ryhmä päätti kuin päättikin 
asiakirjat julkaista sanomalehdissä. Poikamaisuuden 
huipun saavutti ryhmän menettely hieman myöhemmin 

samanlaatuisessa asiassa. Ryhmälle lähettämässään kir- 
jelmässä lausui kenraalikuvernööri: »Katsoen aivan vält- 
tämättömäksi tietää sosialidemokraattisen ryhmän mieli- 
piteen niistä perusteista, joiden pohjalla lopullinen jär- 
jestely tulisi tapahtumaan ja erittäinkin niiden suhteesta 
heinäkuun i8 p:än asiakirjan (valtalain) oikeusperustei- 
hin, pyydän ilmoittamaan minulle, katsooko ryhmä mieli- 
piteen välittömän vaihdon edustajiensa ja minun välilläni 
toivottavaksi.» Ryhmä katsoi, ettei sen arvolle ollut sopi- 
vata ryhtyä keskustelemaankaan kenraalikuvernöörin 
kanssa ; se lyhyesti vastasi tähän varsin lojaaliseen ehdo- 
tukseen, kehoittamalla kenraalikuvernööriä lukemaan 
»Työmies»-lehteä ja ottamaan sieltä selvää, mitä ryh- 
mässä valtiollisesta tilanteesta ja sen järjestelystä ajatel- 
laan! Se seikka, että manifesti myöhemmin kävi tarpeet- 
tomaksi ja että kenraalikuvernööri itsekin poistui maas- 
tamme Venäjällä syttyneen kapinan vuoksi, joka kukisti 
silloisen väliaikaisen hallituksen, ei suinkaan paranna 
asiaa eikä tee ryhmän menettelyä sen arvokkaammaksi. 

Hosumista raha-asiain käsittelyssä. 

Samanlainen hutiloiva ja ylimielinen menettely jat- 
kui muissakin asioissa. Tärkeitten raha-asiain käsittely 
muodostui sellaiseksi, ettei ryhmä niissä suinkaan esiinty- 
nyt edukseen. On myönnettävä, että verojen kielto-oi- 
keus, meillä kuten muuallakin, muodostaa yhden tärkeim- 
mistä eduskunnan oikeuksien ja vallan tunnusmerkeistä. 
Sen avulla voi se tehokkaalla tavalla vaikuttaa ti 
ainoastaan hallituksen politiikkaan, vaan koko maan 
elämään. Mutta samalla kun eduskunnan budgetti- 



oikeus on yksi sen tärkeimpiä, samalla on myöskin muis- 
tettava, että siihen oikeuteen kuuluvaa valtaa on käytet- 
tävä syvän harkinnan jälkeen ja vain harvoissa tärkeissä 
tapauksissa. Muuten mainittu ase menettää tehokkuu- 
tensa. Mutta tätä seikkaa ei käsittänyt eduskuntaryhmä. 
Kun ryhmä itse taitamattoman menettelynsä vuoksi oli 
ajanut karille valtalain, niin ryhtyi se kiristämään sille 
hyväksymistä porvariston taholta verojen kieltämisellä. 
Tässä tarkoituksessa turvauduttiin valtiopäiväjärjestyk- 
sen määräenemmistöpykäliin, vaikka niitä oli vaadittu 
poistettavaksi valtiopäiväjärjestyksestä ja painostettu sel- 
laista vaatimusta vaaliohjelmassakin. 

Näistä verojutuista ansaitsee ensisijassa tulla maini- 
tuksi pääoma- ja kuponkisuostunta. Eduskunnan istun- 
nossa joulukuun 17 päivänä oli se kolmannessa lukemi- 
sessa käsiteltävänä. Tällöin ilmoitettiin ryhmämme ta- 
holta, että suostunta hyljätään, jollei suostuta siihen, että 
se ratkaistaisiin sitten kuu on saatu tietää mihin hallitus 
tulee varoja tarvitsemaan. Kun eduskunnan enemmistö 
ei suostunut mainittuun lykkäyspyyntöön, äänestettiin 
lakia vastaan, jolloin ce tuli hyljätyksi syystä, ettei saanut 
2/3 äänten enemmistöä. Saman kuun 18 päivänä kävi 
leimasuostunnalle samalla tavalla. Sen hylkäämistä pe- 
rusteltiin samoilla syillä. Vieläpä valtiovarainvaliokunnan 
meikäläiset jäsenet vakuuttivat, ettei ole tietoa mihin va- 
roja tultaisiin käyttämään ja sen vuoksi suostuntaa ei 
voida hyväksyä. Ettei tämä seikka ollut verojen hylkää- 
misen syynä, vaan puhtaasti taktillinen peli, kävi selville 
siitä, että asiallisesti oli jo selvitetty mihin suostun toj a 
tultaisiin tarvitsemaan. Kun leimaveroa käsiteltiin täysi- 
istunnossa, oli silloin mietintö kansanvalistusmäärära- 



57 


hoiksi jo jaettu eduskunnalle, kulkulaitosbudgetti loppuun 
käsitelty valiokunnassa ja yleinen tulo- ja menoarvio 
käyty valiokunnassa läpi ensimäisessä lukemisessa, jolloin 
hallituksen esityksiin ei oltu tehty muuta kuin mitättömiä 
muutoksia. Valtiovarainvaliokunnan jäsenillä, jotka 
eduskunnassa vakuuttivat, ettei suostuntoja voida hyväk- 
syä, koska muka ei ole tietoa, mihin varoja tarvitaan, oli 
jo täysin selvillä valtion kaikki rahatarpeet. Mutta ryh- 
män muutamien jäsenten taktillinen temppuilu sai mää- 
rätä, että ne kiellettiin tuolla keksityllä tekosyyllä. Että 
se oli tekosyy , käy selville siitäkin, ettei sitä vaatimusta 
sovellettu suurten tulojen verolakiin, joka samojen »tak- 
tikkojen» ehdotuksesta aivan samaan aikaan eduskun- 
nassa hyväksyttiin ilman, että oli sen paremmin selvitetty 
valtion rahatarpeet. Jos verojen kieltäminen vakavalta 
kannalta olisi ollut kysymyksessä, niin ennen kaikkea 
sitten olisi pitänyt hyljätä suurten tulojen vero, jonka 
kautta hallitus olisi saanut 85 miljoonaa markkaa varoja, 
kun sitävastoin noiden hyljättyjen verolajien yhteis- 
summa teki vain 1 1.5 miljoonaa markkaa, josta leiman 
osalle tuli 4 miljoonaa ja pääoma- ja kuponkisuostunnan 
osalle 7.5 miljoonaa markkaa. Missä määrin varsinainen 
taktillinen temppuilu oli syynä esim. pääoma- ja kuponki- 
suostunnan kieltämiseen, käynee selville jo siitä, että 
myöhään yöllä samana iltana kun suostuntamietintö edus- 
kunnassa hyljättiin, valtiovarainvaliokunnan puheenjoh- 
taja tohtori Gylling, joka itse esitti lakien hylkäämistä, 
kutsui valiokunnan kiireellisesti koolle ja esitti siellä 
uuden aloitteen samaksi lakiehdotukseksi ! Hänen 
uusi ehdotuksensa oli kaikin puolin samanlainen kuin 
hyljätty laki, mutta 'sillä eroituksella, että veroasteikko 



oli korotettu 5 prosentista 5 V> prosenttiin. Puheenjoh- 
taja esittäessään asiasta uutta alotetta, ei suinkaan mai- 
ninnut perusteiksi, että olisi jo saatu selvyys tai edes 
lakeila siitä, mihin varoja tullaan käyttämään, mikä oli- 
sikin ollut mahdotonta, sillä tulo- ja menoarvio hyväk- 
syttiin lopullisesti vasta joulukuun viime päivinä. Valio- 
kunnan puheenjohtajan menettely, jota ei millään asial- 
silla syillä voinut puolustaa, oli sitä valitettavampaa, ettei 
hän ollut neuvotellut asiasta edes valiokuntaryhmätove- 
riensa kanssa. Siitä seurauksena oli, että hänen ehdotuk- 
sensa tuli valiokunnalle täydellisenä yllätyksenä, eikä se 
mitenkään ollut sopusoinnussa hänen äskeisen esintymi- 
sensä kanssa eduskunnan täysi-istunnossa. Valiokunnan 
jäsenistä Huttunen kielcaytyi ottamasta osaa koko asian 
käsittelyyn. Samoin tekivät porvarillisetkin jäsenet. 
Tästä oli seurauksena, että puheenjohtaja jälellä olevien 
valiokunnan meikäläisten jäsenten kanssa (siis valiokun- 
nan vähemmistöjäsenillä ) sai hyväksytyksi ehdotuksensa 
uudesta alotteesta. 

Ei ainoastaan valiokunnassa, vaan eduskunnassakin 
nolasi ryhmä täydellisesti itsensä tällä menettelyllä, jolle 
täytyi hakea kovin läpinäkyviä perusteita. Valistuneem- 
mat ainekset, sekä puolueessa että sen ulkopuolella, liene- 
vät tosin käsittäneet menettelyn todelliset vaikuttimet, 
mutta suurempiin joukkoihin, jotka vain pinnallisesti seu- 
raavat tapausten kulkua ja joille ei ole tunnettua »kulis- 
sien» takainen politiikka, lienee menettely tehnyt tarkoi- 
tetun vaikutuksen. »Jyrkät» saavuttivat silla jälleen yh- 
den voitoistaan. Saattoivat osoittaa kansalle, että porva- 
rilliset tahtovat hallitukselleen varoja »hämäriin tarkoi- 
tuksiin», joitten laatua eivät tahdo paljastaa, koskeivat 

sallineet lakien käsittelyn lykkäämistä siksi kunnes val- 
tion todelliset tarpeet olisi saatu selville, mutta että ryhmä 
»tarmokkaalla» esiintymisellään tälläkin kertaa teki tuol- 
laiset yritykset tyhjäksi. 

Samanlaista peliä, jota »jyrkät» harjoittivat näissä 
verosuostunnoissa, aiottiin jatkaa edelleenkin raha- 
asioissa, vaikkakin huonolla menestyksellä, sillä ryhmän 
maltillisempi osa ryhtyi nyt tarmokkaammin sellaista po- 
litiikkaa vastustamaan. Näin tapahtui ensi kerran tammi- 
kuun alussa. Silloin oli käsiteltävänä hallituksen pyyntö 
saada 25 miljoonan markan tilapäislaina, ^oka tarvittiin 
erinäisiin välttämättömiin menoihin, kuten elintarvehan- 
kintaan, korkojen kuoletuksiin ja palkkauksiin. Valtio- 
varainvaliokunnassa oli ryhmän hiljaisella suostumuksella 
laadittu lainaa puolustava mietintö, jota sosialistisetkin 
valiokunnan jäsenet kannattivat. Mietintö oli yksimieli- 
nen. Mutta ennen kuin asia tuli esille eduskunnassa, tee- 
tättivät kumoukselliset ryhmässä sellaisen päätöksen, että 
mainittu laina on hyljättävä. Kun asia tuli eduskunnassa 
esille, julisti ryhmän edustaja reippaasti, että ryhmä tulee 
äänestämään lainaa vastaan, koska muka ei ole selvillä, 
tuleeko hallitus käyttämään lainaa »lahtarien» asestami- 
seen vai muihin tarkoituksiin. Nyt alkoi johtomiesten 
seikkailupolitiikka käydä ryhmän sokeimmillekin jäsenille 
selville. Alettiin arvella, tokko sellaisesta menettelystä tu- 
lee olemaan työväestölle hyödyllisiä seurauksia. Alkoi io 
arveluttaa lainan kieltäminen, varsinkin kun porvarillisen 
sanomalehdistön taholla oli tehty viittauksia siihen suun- 
taan, että eduskunta tultaisiin ehkä hajoittamaan, jollei 
lainaa myönnettäisi. Kun eduskunta otti pienen loma- 
ajan, vaativat maltilliset kutsuttavaksi ryhmän koolle, 

jossa ehdottivat ennen tehdyn päätöksen purkamista ja 
lainan myöntämistä. Tämä tulikin, tosin pienellä äänte?i 
enemmistöllä, ryhmän päätökseksi ja seurauksena oli, että 
hallitus sai varat. 

Päätös synnytti ryhmän siinä osassa, joka silläkin 
kertaa olisi jatkanut, seurauksista välittämättä, seikkailu- 
politiikkaansa, nurjaa mieltä. Mikäli saatiin tietää, lie- 
nevät »kumoukselliset» suunnitelleet jo ryhmän hajotta- 
mista ja uuden »vasemmistolaisten» ryhmän muodosta- 
mista kumouksellisella ohjelmalla. Että tätä »kumouksel- 
liset» tavoittettvat, kävi hyvin selville jo siitä, että asiasta 
vaadittiin mainitussa kokouksessa toimitettavaksi nimen- 
huutoäänestys, jotta sen kautta olisi saatu jokaisen kanta 
tarkoin selville. Hajoitushomma raukesi sillä kertaa kui- 
tenkin sikseen. Syynä siihen oli se, että sellaiset miehet 
kuin Valpas ja Tokoi olivat äänestäneet maltillisten mu- 
kana, joita ilman ta^s »kumoukselliset» eivät tahtoneet 
mennä uutta ryhmää muodostamaan. 

Miksi uudet kunnallisvaalit 
lykkääntyivät ? 

Niin mielenkiintoista kuin olisikin, kävisi kuitenkin 
kovin pitkäksi kaikessa laajuudessaan selostaa sitä tak- 
tiikkaa, mitä ryhmän johtavat ainekset eri kysymysten 
käsittelyssä harjoittivat, johtaen maalaisedustajia auk- 
toriteetillaan mielensä mukaan. Mutta ennen kuin kat- 
sauksemme ryhmän sisäiseen työkuntoon ja menettely- 
tapoihin päätämme, kajoamme vielä erääseen kysymyk- 
seen, joka mielestämme ansaitsee huomiota. Se koskee 
kunnallisvaalien toimittamista uusien -kunnallislakien mu- 
kaan. 

Kuten tunnettua, oli eduskunta heinäkuun 14 päivänä 
vuonna 1917 hyväksynyt uudet kunnallislait, mutta kun 
niitä ei oltu toimitettu vahvistettavaksi väliaikaiselle halli- 
tukselle, eikä porvaristo puolestansa pitänyt pätevänä sitä 
vahvistusta, minkä niille antoi »Mannerin eduskunta» 
syyskuun viimeisenä päivänä pitämässään istunnossa, 
koska siellä oli vain sosialidemokraattinen ryhmä läsnä, 
niin oli välttämätöntä saada niille vahvistus vaalien jäl- 
keen kokoontuvalta eduskunnalta. Se olisi kyllä voitu 
sopimuksella maalaisliittolaisten kanssa saada jo hyvissä 
ajoin, mutta ryhmän kieltäytyminen parlamenttarisesta 
yhteistoiminnasta sekä alituinen vetoaminen siihen, että 
valtalaki jo muka on voimassa, aiheutti sen, että valta- 
kiista jatkui myöhemmälle ja eduskunta vasta marraskuun 
16 päivänä vahvisti kysymyksessä olevat lait. Se tapahtui 
kuitenkin niin myöhään, että oli mahdoton toimittaa vaali- 
luetteloja niin nopeasti, että vaalit olisi voitu toimeen- 
panna joulukuulla, kuten laki sisälsi. Toiselta puolen 
yleinen tilanne maassa oli siksi kiihtynyt, että jokainen 
viivytys tiesi suuria vaaroja ja sen vuoksi olisi täytynyt 
vaalit saada mahdollisimman pian toimitettua. 

Hallitus tässä suhteessa tekikin, sikäli kuin allekir- 
joittanut ymmärtää, voitavansa. Eduskunnalle jättämäs- 
sään esityksessä ehdotti se, että kun vaaliluetteloja ci 
ennätetä valmistaa vuoden 1917 vaalien toimittamista 
varten, eikä vaalien toimittamisesta vanhojen kunnallis- 
asetuksien mukaan saattaisi olla kysymystäkään, koska 
eduskunta oli jo laatinut sekä vahvistanut uudet kunnal- 
lislait ja hallitus ne jo julkaissut, niin olisi vaalit nyt ensi 
kerralla toimitettava niiden vaaliluettelojen perusteella, 
joita käytettiin viime eduskuntavaaleissa. 

Ehdotus oli .sellainen, että sen kautta asia olisi tulkit 
autetuksi. Tosin sen mukaan äänioikeutta eivät tuossa 
äänestyksessä olisi vielä saaneet käyttää 20-vuotiset, vaan 
ainoastaan vai t iol lisesti äänioikeutetut, mutta se ei olisi 
ollut kovinkaan suuri tappio siihen etuun verrattuna, 
mikä olisi johtunut siitä, että joukoille olisi suotu tilai- 
suus päästä kunnallistoimintaan käsiksi osoittaakseen 
siinä mihin pystyvät. Varmaa olisi ollut, että jos halli- 
tuksen ehdotuksen mukaan äänestys olisi toimitettu, olisi 
työväki useissa kunnissa saavuttanut enemmistön, toisissa 
melkein puolet valtuusmiespaikoista, kun taas useimmissa 
joutunut siksi vaikutusvaltaiseen vähemmistöön että 
ilman työväen myötävaikutusta ja suostumusta, ei yhtään 
huomattavampaa ja laajakantoisempaa päätöstä olisi saatu 
aikaan. Työväestölle olisi silläkin tavalla aivan äkkiä 
avautunut suuremmoinen toiminta-ala, johon sillä tuskin 
olisi riittänyt tarpeeksi pystyviä voimiakaan, joita ei vielä 
ollut juuri lainkaan kouliintunut kunnalliselämää varten. 
Kun samoihin aikoihin oli mieliala niin kiihkeä, että m. m. 
Helsingin työväki uhkasi hajoittaa valtuuston ja ottaa 
kunnallisvallan omiin käsiinsä, niin sellaiset arveluttavat 
ja työväenliikkeelle vaaralliset suunnitelmat olisivat me- 
nettäneet kaiken kärkensä, jos työläiset olisivat päässeet 
laillisella tavalla määräämään osaltaan kunnallisasiain 
hoidosta ja kunnallispolitiikan suunnasta. 

Mutta niin ei, valitettavasti, käynyt. Eikä syy suin- 
kaan ollut hallituksen enempää kuin eduskunnan porva- 
rillisen enemmistön, vaan suorastaan eduskuntaryhmän. 
Valmistava valiokunta, jossa tämän kirjoittaja ehdotti, 
että asetuttaisiin hallituksen ehdotuksen kannalle, jotia 
mahdollisimman pian päästäisiin vaaleihin ja siten jouk- 



*3 

kojen kiihtynyt mieliala ja toimintahalu saataisiin suun- 
nattua käytännöllisen politiikan alalle kumouksellisista 
haaveista, tappoi tämän ehdotuksen ja esitti sen sijaan, 
että hallituksen ehdotus hyljätään ja vaaditaan vaalien 
toimittamista sellaisten luettelojen mukaan, joita uudet 
kunnallislait edellyttävät. 

Ryhmä tietysti yhtyi valmistavan valiokunnan ehdo- 
tukseen, koska se oli tarpeeksi jyrkkä ja teki hyvän vaiku- 
tuksen ulospäin, kun sen sijaan hallituksen ehdotuksen 
kannalle asettuminen olisi tiennyt sovittelupolitiikkaa, 
joka olisi ollut omansa hillitsemään kumouksellisten in- 
toa. Vieläpä sellaisetkin ryhmän vakavamieliset ja arvossa 
pidetyt jäsenet, jotka aikaisemmin olivat lausuneet yksi- 
tyisesti epäilyksensä siitä, tokko työväki pystyy riittä- 
mättömine ja kouliintumattomine voimineen kunnollisesti 
hallitsemaan sitä asemaa ja hoitamaan niitä suuria ja 
vastuunalaisia tehtäviä, joita sille kunnalliselämän alalla 
aivan äkkiä avaantuu, nyt esiintyivät hallituksen esityksen 
jyrkkinä vastustajina, vaikka asiallisesti sen hyväksymi- 
nen olisi tiennyt työväelle suurta moraalista ja käytännöl- 
listä voittoa. Ainoa tappiopuolelle merkittävä seikka — 
jos semmoisesta lainkaan saattaa puhua tässä yhteydessä, 
olisi ollut se, että työväki ei olisi saanut eräissä paikoin 
niin ylivoimaista asemaa edustajamääräänsä nähden 
kuin se ehkä olisi saanut, jos 24 vuotta nuoremmat ikä- 
luokat olisivat voineet ottaa osaa vaaleihin. Mutta siitä- 
hän ei oikeastaan olisi ollut mitään vahinkoa, sillä paljon 
turvallisempaa olisi ollut ottaa kunnallisen toiminnan 
alalla ensiaskeleita hieman pienemmällä edustajamäärällä 
ja saada sen kautta kokemusta — sikäli kuin sitä yhden 
vuoden aikana olisi voinut saavuttaa ja seuraavana 

vuonna sitten, kun vaalit olisi toimitettu uusien vaalila- 
kien mukaan, valtuustoihin olisi voitu viedä täysilukuinen 
määrä työväen miehiä. 

Tässäkin tapauksessa siis jätettiin huomioonotta- 
matta se etu, joka eduskunnaasta tietä olisi saavutettu, 
jos olisi suostuttu ensimäisenä vuonna toimittamaan vaa- 
lit hallituksen ehdottamalla tavalla. Se vastustuskanta, 
minkä ryhmä* tässäkin asiassa otti, vaikufti sen, että vaa- 
lit, joita kipeästi olisi kaivattu, lykkääntyivät aivan epä- 
määräisesti. Siitä seurauksena taas oli, että joukkojen 
kiihtymys sai uutta vauhtia, varsinkin kun demagogian 
oli helppo osoittaa, ettei sieltä eduskunnasta tule mitään 
hyvää, vaan porvariston jarrutuksen vuoksi menetetään 
nekin voitot, joita työväki eduskunnaasta tietä edellisenä 
kesänä oli saavuttanut. 

»Poliisisosialismi" ja elintarve- 
ulttimaattumi. 

Näin kehittyi kumouksellinen mieliala joukoissa, jo- 
hon vielä suotuisasti vaikuttivat samaan aikaan sattuneet 
muut levottomuuksiin viittaavat ilmiöt eri osissa maata. 
Näistä ensisijassa ansaitsee tulla mainituksi »poliisisosia- 
lismi», joka siellä täällä näytteli aivan huomattavaa osaa 
kapinaliikkeen kehityksessä. Kun Venäjän vallankumous 
oli kukistanut tsaarivallan, meni sen mukana hautaan 
myöskin entinen poliisivalta. Kansan syvät rivit, jotka 
vallankumouksen jälkeen joutuivat suuressa määrässä 
vaikuttamaan tapausten kulkuun, saivat myöskin melkoi- 
sen osan määräysvallasta järjestyslaitoksissa. Työväen 
järjestöjen jäseniä ja toimitsijoita valittiin järjestyslauta- 



kuntiin ja ne huolehtivat siitä, että järjestyslaitoksen pal- 
velukseenkin joutui järjestyneitä työläisiä. Kun riittävää 
kontrollia ei ollut, tunkeutui sen kautta järjestyslaitoksiin 
hylkyaineksiakin. Näiden kiihoituksesta ja osaksi olo- 
suhteitten vaikutuksesta seurauksena oli, että järjestys- 
laitoksia alettiin vaatia yksinomaan työväen käsiin, ikään- 
kuin sen kautta yhteiskunnalle koituisi erikoinen onni ja 
ikäänkuin työväenasiaa juuri sen kautta vietäisiin eteen- 
päin. Monia työväenpiireissä ennen verrattain vähän 
huomiota herättäneitä henkilöitä joutui järjestyslaitok- 
sissa kaikenlaatuisiin virkoihin ja pitivät nämä niistä teh- 
tävistään, joissa työnpaljous ei liioin rasittanut, kiinni 
kaikilla keinoilla. Palkkauskysymyksissä esittivät nämä 
uudet »järjestyneet» vaatimuksiaan sellaisella ponnella ja 
sellaisin uhkavaatimuksin, ettei sitä ammattijärjestön toi- 
mikuntakaan kaikitellen voinut hyväksyä. Niinpä se esim. 
kielsi Viipurin »poliisisosialisteja» tekemästä lakkoa, ja 
vältettiinkin Viipurissa vaivoin sellainen, mutta Turussa 
kehittyi asiain kulku aikaisemmin täydelliseksi hulinaksi 
ryöstöineen ja rosvouksineen, joihin itse miliisit ottivat 
osittain osaa. Turkulainen poliisijoukkue fanaattisen 
johtajansa kerällä uhkaili aloittaa sieltä käsin »yhteiskun- 
nallisen vallankumouksen, jollei puolueen johto ryhtyisi 
pikaisiin samansuuntaisiin toimenpiteisiin. 

Yhä kärjistyvä elintarvepula antoi samoihin aikoihin 
hyvää vauhtia kumouksellisille touhuille. Puolueen joh- 
tavien piirien viaksi on tässä yhteydessä mainittava, että 
ne sotkivat kaiken lisäksi ammatillisen liikkeenkin tähän 
valtiolliseen temmellykseen. Helsinkiläistä johtoa on 
kiittäminen siitä, että se, arvioiden liian suureksi kumouk- 
sellisen voiman, teetätti ammattijärjestön valtuustolla 

tunnetun ulltimaattumin senaatille elintarvekysymy k- 
sessä. Ulttimaattumi, johon hallituksen piti, vakavien toi- 
menpiteiden uhalla, antaa vastaus marraskuun i päi- 
vään mennessä, oli laadittu, ei niin paljon pitämällä sil- 
mällä sen käytännöllistä merkitystä 'kuin agiitatoorista 
tarkoitusta. Kun allekirjoittanut eräälle valtuuston jä- 
senelle, joka oli päätöstä hyväksymässä, huomautti, että 
valtuuston päätöksessä on ammuttu yli maalin esittä- 
mällä liikoja vaatimuksia, jotka pilaavat sen muuta asial- 
lista sisältöä ja heikentävät vaatimusten pontta, huo- 
mautti asianomainen, »ettei siitä kaikkea ole tarkoitettu- 
kaan ajettavaksi perille. Kun asetetaan runsaat vaati- 
mukset, niin tullaan suostumaan ainakin osaan niistä ja 
siten saadaan tyydyttävä lopputulos.» 

En tiedä, voisiko tuollaista politiikkaa sanoa käytän- 
nölliseksi ? »Lehmäkaupoissa» se saattaa menetellä, 
mutta ei suuren valtiollisen järjestön ehdottomana mie- 
lenilmaisuna, jota vaaditaan täytäntöönpantavaksi seu- 
raamusten uhalla. Sitä paitsi tuollaisesta menettelystä on 
se vaara olemassa, että joukot kiihoitetaan sen kautta 
vaatimaan kaiken sen hyväksymistä, mikä kerran on tul- 
lut esitettyä. Ja niin kävi tässäkin tapauksessa. Joukot 
olivat kovin kiihtyneitä, varsinkin kun puoluelehdistö 
kaiken lisäksi esiintyi asiassa sangen äänekkäällä ja yl- 
lyttävällä tavalla. Levisi yleensä sellainen käsitys, että 
ulttimaattumiajan päättyessä jotakin vakavata tulee ta- 
pahtumaan. Useissa paikoin Varustauduttiinkin suur- 
lakkoon. Ei ollut siis lainkaan outoa, että ammattijärjes- 
tön toimikunta, joka alunpitäen ei liene minkäänlaista 
yleistä lakkoa vaatimusten johdosta suunnitellut, tuli nyt 
levottomaksi, erittäinkin kun se ei ollut varustautunut 



suurempien tapausten varalle. Joukot oli nyt saatava 
pysymään aloillaan, missä onnistuttiinkin, mutta ylivoi- 
maisin ponnistuksin. Selitys, millä ammattijärjestön toi- 
mikunta kääntyi valtuuston päätöksen johdosta joukko- 
jen puoleen, oli siinä määrin haettu, etteivät joukot kaiki- 
tellen jaksaneet käsittää, miksi heitä oli käsketty kaiken 
aikaa varustautumaan noitten »ehdottomien» vaatimusten 
puolesta, mutta kun asian paikka tuli, kun piti ryhtyä uh- 
kausta panemaan täytäntöön, oltiin valmiit peräänty- 
mään. 


Marraskuun lakko. 

Yhtenä syynä, millä kiihoittuneet ja kiihoitetut jou- 
kot saatiin pysymään aloillaan, oli viittaus siihen, että 
muutaman päivän kuluttua tulee kokoontumaan ammatti- 
järjestön edustajakokous, joka antaa asiassa lopullisen 
päätöksensä. Mutta siihen mennessä on varustauduttava 
ja oltava valveilla. Ammattijärjestön edustajakokous 
tulikin sittemmin, mutta myöhästyneenä. Maan eri osissa 
oli työväki omin päin ryhtynyt lakkoon ja Helsingissä 
työväenneuvosto, seuraten samaa esimerkkiä, julistanut 
lakon alkavaksi yöllä 14 päivää vasten marraskuuta. Kun 
lakko oli syntynyt, oikeastaan ilman keskusjohtoa ja sen 
määräyksiä, oli nyt keskusjohdon tartuttava asiaan ja 
annettava sille »sisältöä». Siinä tarkoituksessa ammatti- 
järjestön edustajakokous laatimassaan julistuksessa il- 
moitti yhtyvänsä kannattamaan ( !) lakkoa ja esitti jou- 
kon vaatimuksia, johon oli otettu valtuuston vaatimus 
clintarvekysymyksestä, valtalaki, vanhuuden vakuutus, 
kaikki eduskunnan edellisellä istuntokaudella päättämät 



lait ja kansalliskokouskysymys. Pääkohdissaan sisälsi 
vaatimus samaa kuin »Me vaadimme» ohjelmakin. Täten 
oli ammattijärjestökin sotkeutunut taisteluun ja asettunut 
vielä samojen valtiollisten vaatimusten taakse, joilla 
eduskuntaryhmä oli kerran ajanut itsensä jo karille. Kun 
lakkoa oli muutaman päivän jatkunut ja eduskunta 16 
päivänä marraskuuta hyväksynyt kunnallislait ja 8-tunli- 
sen työaikalain, julisti kumousneuvosto, että nuo myönny- 
tykset eivät voi tyydyttää työväkeä, vaan on lakkoa jat- 
kettava edelleen. 

Niin tapahtuikin. Vasta parin päivän kuluttua, kun 
lakko uhkasi päättyä pannukakkuun, havaitsi keskus- 
neuvosto hyödyttömäksi sen jatkamisen ja päätti julistaa 
sen loppuneeksi perustellen toimenpidettään sillä, että 
»porvariston mustat vallankaappaushankkeet on lyöty 
maahan» ja että »osa eduskunnan porvarillisista ryhmistä 
on tehnyt hätälupauksia». Oikeastaan olisi voinut puhua 
päinvastoin, sillä lakon johtajat asiallisesti tekivät »hätä- 
lupauksia», antaen joukoille vakuutuksia siitä, että »pu- 
nainen senaatti», jonka epäonnistuminen jo etukäteen oli 
ratkaistu, tulisi muLa toteuttamaan ne laajakantoiset 
uudistukset, joita porvarilliset eivät suostuneet hyvällä 
toimeenpanemaan. Noilla lupauksilla höystettynä julis- 
tettiin lakko voitolliseksi ja merkittiin sen tulokseksi 
kunnallislakien ja 8 tunnin työaikalain vahvistaminen. 

Asia ei kuitenkaan ollut sillä selvitetty. Sen vuoksi, 
että johdon taholta muutama päivä aikaisemmin oli julis- 
tettu, etteivät eduskunnassa saavutetut voitot merkinneet 
vielä mitään, vaan oli lakkoa jatkettava »painostuksen» 
lisäämiseksi, eivät joukot tahtoneet nyt johtoa totella 
lakon lopettamismääräyksessä. Lakkoa jatkui eri osissa 



maata edelleenkin. Vieläpä pääkaupungin työväki jatkoi 
sitä pari päivää. Helsingissä lakko saatiin loppumaan 
sillä lupauksella, että muodostetaan »punainen hallitun». 
Johtajat eivät oikein olleet vielä selvillä, olisiko se muo- 
dostettava parlamenttarista vaiko kumouksellista tietä. 
Joukot olisivat tahtoneet kumouksellista, sillä se tuntui 
niistä komeammalle. Puoluetoimikunta tyytyi — nähtä- 
västi heikkouden tunnosta vain parlamenttariseen. Sen 
sijaan ammattijärjestön toimikunnan valtuutetut ku- 
mouksellisessa neuvostossa olivat niin jyrkällä kannalla, 
että olisivat tahtoneet muodostettavaksi diktaturihallituk- 
sen. Sitä todistaa se, että he lakon lopettamista koske- 
vassa julistuksessaan lausuivat, etteivät he »tällä hetkellä 
näe muuta keinoa kuin hallitusvallan heti ottaminen työ- 
väen käsiin». Rintaman yhtenäisyyden säilyttämiseksi 
luopuivat he kuitenkin tästä vaatimuksestaan ja yhtyi- 
vät kannattamaan lakon lopettamista. Sitä puolusteli 
Tokoi, lohdutellen tyäväkeä lakon lopettamistilaisuu- 
dessa ilmoituksella, jollaiseen hänelle ei mikään järjestö 
liene antanut lupaa, että »jollei eduskunnan täysi-istuntoa 
kutsuta koolle samaksi illaksi, niin Mannerin eduskunta 
kutsutaan koolle ». ] ) Noin julistaessaan Tokoi tiesi, että 
hänen lupaustansa, joka oli keksitty joukkojen silmien 
lumeeksi, oli mahdoton panna täytäntöön, kuten sittem- 
min kävikin ilmi. Eduskunnan istunto pidettiin vasta 
parin päivän kuluttua. Mutta se ei ollut enää niin pai- 
nava seikka, sillä johtomiehet, jotka lakon olivat provo- 
seeranneet, olivat sen nyt saaneet päättymään. 

Paljon on puhuttu siitä oliko tämä lakko, jonka ku- 

1 ) »Suurlakkotiedonantoja» Marraskuun 19 p.nä 1917 



lues>sa eri osissa maata tapahtui joukko rumia tihutöitä, 
tarpeellinen. Puolueen entinen johto piti sitä välttämät- 
tömänä, tai ainakin julisti sen sellaiseksi. Miten muka 
välttämätön se oli, on tahdottu todistaa sillä, että sen 
kauttahan saavutettiin kunnallislakien ja 8 tunnin työ- 
aikalain vahvistaminen. 

Tämä selitys ei kuitenkaan ole paikallaan, eikä totuu- 
den kanssa yhtäpitävä. Mitä tulee kunnallislakien ja 8 
tunnin lain vahvistamiseen, niin niitä ei ole laskettava 
lakon tulokseksi. Ne olisi saatu vahvistetuksi ennen lak- 
koakin sopimuksella maalaisliittolaisten ja radikalisten 
porvariainesten kanssa. Eikä siinä vielä kyllin! Olemme 
aikaisemmin näissä kirjoituksissa osoittaneet, että valta- 
laki olisi niinikään voitu saada vahvistetuksi, jollei edus- 
kuntaryhmämme johtavat ainekset olisi ryhtyneet har- 
joittamaan seikkailupolitiikkaansa ja sen kautta ajaneet 
sitä karille. Jos mainitut kolme tärkeintä lakia olisi sopi- 
muksella, vaikkapa se olisi vaatinut sekasenaatin muo- 
dostamista, vahvistettu ja voimaan saatettu, ei joukkojen 
mieliala olisi niin kärjistynyt. Kumouksellisella kiihoi- 
tuksella ei olisi ollut niin paljon vaikutusta, eikä myös- 
kään olisi syntynyt tarpeetonta marraskuun lakkoa. 
Mutta ettei niin käynyt, siitä saa puolueemme johto ja 
sen vastuunalaiset henkilöt syyttää itseään. 

Kun ylhäältäpäin puolueessa alettiin pyrkiä eteenpäin 
»suoran toiminnan» keinoin ja tahallisesti kehitettiin 
tilanne sellaiseksi, että se tuotti mahdollisimman vähän 
tuloksia eduskunnallisella alalla, kun vartavasten koetet- 
tiin saada jonkinlainen »parlamenttarinen työnseisaus» 
aikaan — missä onnistuttiinkin, niin ei ole ihme, 
että diktatuuriajatus saavutti joukkojen keskuudessa. 

joille venäläiset esimerkit olivat vielä suurena kiihoitti- 
mena, yhä suurempaa kannatusta ja että ennen pitkää 
alettiin vaatia sitä sovellutettavaksi myöskin käytäntöön, 
keinona, joka pelastaa eduskunnallisesta umpikujasta ja 
nopeammin vie voittoihin. 

Jo suurlakon lopettamisaikoihin julisti Tokoi dikta- 
tuuriajatusta julkisesti, kuten kävi ilmi hänen laatimas- 
taan ammattijärjestön toimikunnan eräitten jäsenten pää- 
töslauselmasta 1 8 päivältä marraskuuta. Itse marras- 
kuun lakkokin oli jo eräänlaista »sapelin kalistusta» ja 
antoi väkivaltaisen luonteensa kautta uutta pontta dik- 
tatuuri-aatteelle. Vaikkakaan suurlakon kautta sitä ei 
vielä pantu suoranaisesti käytäntöön, niin ei sitä silti 
unohdettu asianomaisissa piireissä, vaan päinvastoin pi- 
dettiin vireillä ja odotettiin milloin tilanne oli »kypsynyt» 
sen toteuttamiseksi. 


Eduskuntaryhmää yllytetään valtio- 
kaappaukseen. 

Pahimpana esteenä diktatuuria kannattavilla oli 
eduskuntaryhmä, mikä ei lainkaan ollut halukas antautu- 
maan valtiolliseen seikkailuun, huolimatta siitä, että sen 
parlamenttarinen enemmistö istuntokauden alusta alkaen 
antoi diktatuuria tavoitelevien seikkailupolitikoitsijain 
johtaa itseään harhaan, kuten m. m. »Me vaadimme» oh- 
jelman käsittely niin selvästi osoitti. 1 ) Diktatuurin kan- 

1) Jo siihen aikaan kuin »Me vaadimme» ohjelmaa käsiteltiin 
eduskunnassa, suunnittelivat puoluetoimikunnan eräät kumouk- 
selliset jäsenet kaappauksen toimeenpanoa. Niinpä samana yönä 
kun mainittu julistus pii eduskunnassa käsiteltävänä, kumouksel- 



nattajain oli nyt kohdistettava toimintansa eduskunta- 
ryhmään ja saatava se keinoilla millä hyvänsä mielettö- 
män yrityksen puolelle. Tässä tarkoituksessa uhattiin 
ryhmältä jo riistää oikeus käsitellä ja päättää tärkeim- 
mistä eduskunnassa esille tulevista valtiollisista asioista. 
Kumouksellinen keskusneuvosto lähetti nimittäin ryh- 
mälle kirjelmän, jossa ilmoitti, että tärkeimmistä asioista 
on oikeutettu päättämään ainoastaan mainittu neuvosto, 
muttei ryhmä. Kun tämä yritys rajoittaa ryhmän oikeuk- 
sia, synnytti ryhmässä pahaa verta, ilmoittivat diktatuurin 
kannattajat vaikuttavansa siihen, että mainittu päätös 
puretaan. Näytti siltä kuin se olisi heitetty koepalloksi, 

listen taholta levitettiin eräitä luonnosta julistukseksi, joka näh- 
tävästi oli aijottu ajaa läpi eduskuntaryhmässä. Siinä lausuttiin 

m. m. : 

Siinä tapauksessa, ettei eduskunta tänä iltana anna kanna- 
tustaan julistuksessa »Me vaadimme» esitetyille vaatimuksille, 
julistetaan tämä laittomien vaalien kautta valittu eduskunta syr- 
jäytetyksi. 

»Samat vaatimukset esitetään viime edellisissä vaaleissa vali- 
tulle eduskunnalle, jolle heinäkuun 18 päivänä säädetyn lain mu- 
kaan kuuluu korkein valta Suomessa ja joka on kutsuttava 
koolle ensi tiistaiksi t.k. 13 päiväksi. Jos eduskunta hyväksyy 
työväen vaatimukset, siis myös kansalliskokousvaatimuksen, päät- 
täköön eduskunta sitten kenen käsiin on uskottava väliaikaisesti 
korkein valta maassa tahi ainoastaan maan toimeenpaneva valta. 

»Onko eduskunnalta vaadittava ja sille ehdotettava, että se 
luovuttaa korkeimman vallan väliaikaisen käytön kokonaan Suo- 
men järjestyneelle työväestölle, alistetaan päätettäväksi ensi vii- 
kolla Suomen ammattijärjestön edustajakokoukselle ja sos.-dem. 
puoluekokoukselle. Se tai ne elimet, jotka täten ensi viikolla 
tapahtuvain ratkaisujen perusteella tulevat käyttelemään väli- 
aikaista korkeinta valtaa, toteuttakoot mahdollisimman pian julis- 
tuksessa »Me vaadimme» esitetyt vaatimukset. Siihen asti, siis 

jotta olisi saatu selville, miten aulis ryhmä olisi taipu- 
maan ulkoapäin tulevaan johtoon. 1 ) 

Siihen saakka diktatuurin kannattajat pelasivat salai- 
sesti ryhmän takana. Mutta nyt tehtiin homma ryhmän 
keskuudessakin julkiseksi. Kun diktatuurin tavoitteli- 
joilla ei ollut rohkeutta ryhtyä muodostamaan hallitusta, 
niin koettivat he tyrkyttää tehtävää eduskuntaryhmälle, 

lähimpinä päivinä tulee järjestöjen valtuuttamana ylimpänä lai- 
toksena valvomaan asiain hoitoa ja vallankumouksen kehitystä 
Suomen työväen järjestöjen keskusneuvosto. 

»Samalla kehoitetaan järjestynyttä työväkeä yli maan heti 
muodostamaan vallankumoukselliset piirineuvostot kuhunkin 
vaalipiiriin ja kunnallisneuvostot, mikäli mahdollisia, jokaiseen 
kuntaan. Missä määrin sellaisissa kunnissa, joissa järjestynyt 
työväki on voimakkaana osana f olisi vallankumouksellisten neu- 
vostojen alettua toimintansa, välttämätöntä syrjäyttää porvarilli- 
set kunnallishallinnot, jo ennen uusien kunnallisvaalien toimit- 
tamista, tehköön kunnan järjestynyt työväki ehdotuksensa piiri- 
neuvostolle.» 

Kuten mainittu, jaettiin tätä julistusluonnosta eduskuntaryh- 
män jäsenille. Mutta sitä eivät kumoukselliset kuitenkaan esit- 
täneet virallisesti ryhmässä. Tämä johtui siitä, että heti »Me 
vaadimme» äänestyksen toimitettua, syntyi tyhmän kokouksessa 
kiistaa menettelytavasta, jossa suurin osa ryhmän jäseniä syytti 
johtoa vehkeilystä. Johtavat kumoukselliset henkilöt pitivät näh- 
tävästi mahdottomana esittää julistustaan ryhmälle, koska olisi 
ollut varmaa, ettei se olisi siellä saanut kannatusta, mutta ku- 
mouksellisten touhut olisivat sen kautta pahastuneet. 

1) Vielä tämänkin jälkeen sekaantui kumouksellinen neu- 
vosto ryhmän toimintaan. Niinpä tahtoi se saada vaikuttaa venä- 
läissuomalaisen sekakomitean jäsenten vaaliin siten, että edus- 
kuntaryhmän ehdokkaat tuli esittää sille ensin hyväksyttäväksi! 
Ryhmän eräät kumoukselliset jäsenet lienevätkin hankkineet neu- 
vostosta hyväksymisen ehdokkaille, jotka ryhmä jo oli ennättänyt 
asettaa. 



tahtoen saada ryhmän sidottua siihen. Tällainen ehdotus 
tehtiin ryhmälle marraskuun 21 päivänä. Tilaisuutta oli 
puoluejohdon taholta erikoisesti valmisteltu ja ryhmän 
painostamistarkoituksessa haalittu kokoukseen punaisen 
kaartin edustajia, joista huomatuin oli kapinan aikana 
»sotaministerinä» toiminut Eero Haapalainen. Joukko- 
jensa nimessä julisti hän, että suurlakon lopettaminen on 
peruutettava ja toimeenpantava »pikku vallankumous* 
— kuten sanat kuuluivat — ja jos voimia riittää, kehi- 
tettävä sitä venäläiseen tapaan. Puhuja kehui kotipai- 
kallaan Kyminlaaksossa vallankumouksen olleen jo täy- 
dessä käynnissä ja oli siellä anastettu aseet, elintarpeet, 
jopa viinakset — kuten puhuja mielihyvin mainitsi. 
Häntä säesti muuan toinen kaartien edustaja, joka 
ilmoitti, »ettei kaarti tarvitse Mannerin eduskuntaa enem- 
pää kuin nykyistäkään, koska sillä on keinoja hoitaa muu- 
tenkin asioita». 

Ryhmän valmistavan valiokunnan puolesta esitettiin 
kokoukselle ehdotus, että ryhmä päättäisi ottaa hallitus- 
vallan käsiinsä ja sen muodostamalle hallitukselle tueksi 
kutsuttaisiin koolle Mannerin eduskunta. Tämän ehdo- 
tuksen takana olivat Kuusinen, Manner, Sirola ja Tokoi. 
Valiokunnan vähemmistön kannan esitteli Huotari, eh- 
dottaen, ettei ryhmä ryhdy tähän antiparlamenttariseen 
toimenpiteeseen, vaan jättää menettelytapakysymyksen 
kaikessa laajuudessaan riippumaan 25 päivänä samaa 
kuuta kokoontuvasta puoluekokouksesta. 

Diktatuurin kannattajia ei ryhmässä kuitenkaan- tyy- 
dyttänyt tämä vähemmistön ehdotus. He olisivat tahto- 
neet pahoittaa, ryhmän muodostamaan diktatuurihallituk- 
sen, vaikka puoluekokous oli tulossa 3 päivän kuluttua ja 

vaikka yhdessäkään puoluekokouksessa aikaisemmin ei 
oltu hyväksytty minkäänlaista antiparlamenttarista toi- 
mintaa, sitä vähemmän diktatuuria, mutta sen sijaan aina 
painostettu parlamenttarisia menettelytapoja eduskunta- 
ryhmän toiminnassa. Kuusinen, joka aikaisemmin oli 
ollut verrattain varovaisella kannalla — muistammehan 
hänen lausuntonsa H :gin puoluekokouksessa, että »jo yk- 
sistään »suoran toiminnan» keinojen painostaminen on 
työväen asialle vahingollista», oli nyt asettunut diktatuu- 
rin innokkaimmaksi kannattajaksi ja vihdoin päättänyt 
avoimesti esiintyä sen puolustajana. Hän kehoitti ryh- 
mää toimeenpanemaan diktatuurin ja vastaukseksi niille, 
jotka viittasivat lähellä olevaan puoluekokoukseen, huo- 
mautti hän, että voihan puoluekokous sitten peruuttaa 
sen jos tahtoo»! Tokoi oli niin innostunut diktatuuri- 
hommaan, että olisi tahtonut sen heti toteuttamista ja 
Mannerin eduskunnan kutsumista koolle jo huomiseksi! 
Entinen senaattori ja eduskunnan puhemies ei joutanut 
ajattelemaan edes sellaisia pikkuseikkoja kuin laillista 
määräaikaa, jonka sisällä eduskunta olisi kutsuttava 
koolle. Niin kevytmielisellä tavalla käsittelivät ryhmän 
ja puolueen johtavat henkilöt sellaista kysymystä, josta 
riippui mitä suurimmassa määrässä ei ainoastaan sosiali- 
demokraattisen ryhmän vaan koko puolueen tulevaisuus. 

Keskustelujen jatkuessa tästä asiasta koko päivän, 
tehtiin sen kuluessa valmistavan valiokunnan ehdotusten 
lisäksi joukko uusia ehdotuksia, joista tärkeimmät esit- 
telemme. Niitä olivat: 

Airola: »että Venäjän hallitus julkaisisi manifestin, 
jossa sen hallitus sanoisi ajan tulleen, jolloin Suomen 
kansan oikeus määrätä itse kohtalostaan, on Venäjän 



puolelta tunnustettava ja että siinä tarkoituksessa kansan 
komisarioiden neuvosto tunnustaa Suomen eduskunnan 
tekemän päätöksen korkeimman valtiovallan käyttämi- 
sestä sekä hyväksyy Suomen hallitukseksi Sos.-dem. 
puoluetoimikunnan, Suomen Ammattijärjestön toimi- 
kunnan ja sos.-dem. eduskuntaryhmän asettaman halli- 
tuksen hoitamaan maan hallintoa, kunnes Suomen kan^a 
itse ehtii maalle hallitusmuodon laatia ja hallituksen aset- 
taa.» 

Lehokas: »Kun parlamenttarista tietä osoittautui ryh- 
mälle mahdottomaksi asettaa maalle hallitusta, jättää 
ryhmä muulla tavalla asetettavan hallituskysymyksen ja 
»Mannerin eduskunnan» kokoonkutsumisen puolueko- 
kouksen lopullisesti ratkaistavaksi, koska ryhmällä ei ole 
oikeutta ottaa käytäntöön muunlaisia menettelytapoja 
vastoin puoluekokouksen päätöksiä. Ryhmä kuitenkin 
käsityksenään lausuu, että jos tilanne maassamme vaatii 
pikaisempia toimenpiteitä, niin puoluetoimikunta velvoit- 
takoon ryhmän asettamaan hallituksen ja valitkoon sel- 
laisen uudestaan väliaikaisesti maan asioita hoitamaan.» 

Sirola: »Eduskuntaryhmä katsoo, että on ryhdyttävä 
kaikkiin toimenpiteisiin vallan ottamiseksi työväen käsiin. 
Sitä varten on valittava neuvosto, eli »väliaikainen halli- 
tus», joka sillä perusteella, että maassa ei ole hallitusta, 
eikä eduskuntaa saada toimeen, ryhtyy hoitamaan maan 
asioita. Edellinen eduskunta kutsutaan heti koolle. Ny- 
kyisen eduskunnan on sallittava nyt tai vastedes toimia 
vain silla ehdolla, että siltä saadaan täy r det takeet tyydyt- 
tävän uudistusohjelman toteuttamisesta ja hallituskysy- 
myksen kunnollisesta järjestämisestä. Näihin toimen- 
piteisiin ryhdytään huomioonottaen, että puoluekokous 

saattaa ne muuttaa. Puoluetoimikunnan ja ammattijär- 
jestön toimikunnan huoleksi jätetään lähimmät toimen- 
piteet.» 1 ) 

l Vuoristo: »Ryhmä lausuu, että tämä tärkeä kysymys 
vallan ottamisesta työväen käsiin, jätettäköön puolueko- 
kouksen lopullisesti päätettäväksi. Puolue- ja ammatti- 
järjestön toimikunta ryhtykööt kaikkiin välttämättömiin 
toimenpiteisiin, jotka ovat tarpeen,, jotta puoluekokouk- 
sen päätöstä voidaan heti ryhtyä toteuttamaan, jos puo- 
luekokous päättää tälle tielle lähteä. Tässä tarkoituksessa 
voitaisiin kutsua ensi maanantaiksi koolle »Mannerin 
eduskunta». Samoin on eduskunnassa vastustettava por- 
variston vallankaappausyrityksiä tällä väliajalla ja estet- 
tävä porvarillisen hallituksen muodostaminen ja toi- 
meensa astuminen.» 

Naiden ehdotusten ohella tehtiin vielä neljä muuta 
vähemmän tärkeätä ehdotusta, jotka tavalla tai toisella 
sisältyivät tässä esitettyihin. Kun keskustelu vihdoin eli 
päättynyt ja ryhdyttiin äänestämään, asetettiin vastakkain 
ensiksi valmistavan valiokunnan vähemmistön, eli Huo- 
tarin esittelemä ehdotus ja toiselta puolen Lehokkaan 
ehdotus. Kumpikin sai äänestyksessä 33 ääntä. Puheen- 


1 ) Tässä yhteydessä lienee paikallaan mainita eräästä kuvaa- 
vasta ilmiöstä Sirolan mielipideheilahduksissa. Kotkan puolue- 
kokouksessa v. 1909 hän menettelytapakysymyksen yhteydessä 
polemiseerasi ankarasti Kaapo Murrosta vastaan, jonka väitti 
saaneen anarkososialistisia mielipiteitä Amerikasta, jossa Murros 
aikoinaan oleskeli. Sirolalle kävi samalla tavalla. Palattuaan 
Amerikasta, esiintyi hän erikoisesti jyrkän suunnan edustajana 
ja joutui samaan anarkososialistien joukkoon, josta hän Murrosta 
oli aikaisemmin syyttänyt. 



johtaja ratkaisi asian Lehokkaan ehdotuksen hyväksi. 
Seuraavassa äänestyksessä Lehokkaan ehdotus \oitti 43 
äänellä Airolan ehdotuksen, jonka puolesta annettiin 25 
ääntä. Sitten voitti Lehokkaan ehdotus 44 äänellä Siro- 
lan ehdotuksen, jonka hyväksi annettiin 36 ääntä ia vih- 
doin Lehokkaan ehdotus 43 äänellä valmistavan valio- 
kunnan enemmistön ehdotuksen, jonka puolesta annettiin 
33 ääntä. Muutamat diktatuurin kannattajat ilmoittivat 
päätöksen johdosta vastalauseensa sen vuoksi, ettei val- 
mistavan valiokunnan ehdotusta oltu hyväksytty vallan 
ottamisesta heti työväen käsiin. 

On muuten huomattava, että mainittuihin äänestyksiin 
eivät kaikki ryhmän jäsenet ottaneet osaa. Niinpä ensi- 
mäisessä äänestyksessä eivät kaikki diktatuurin tavoitteli- 
jat äänestäneet, koska kumpikaan ehdotus ei ollut niin 
»jyrkkä», että se olisi voinut heitä tyydyttää ja koska 
heidän mielestään oli yhdentekevää, kumpi niistä tuli 
äänestyksessä voitolle. Mitä taas viimeiseen äänestyk- 
seen tulee, ei siihenkään kaikki ottaneet osaa ja johtui se 
siitä, että ne, jotka ensimäisessä äänestyksessä olivat val- 
mistavan valiokunnan vähemmistön ehdotuksen kannalla, 
ettei eduskuntaryhmä voi hyväksyä antiparlamenttarisia 
menettelytapoja, olivat nyt osittain äänestyslakossa, koska 
kumpikaan ehdotus ei voinut tyydyttää heidän mielipitei- 
tään. Lehokkaan ehdotus oli kyllä maltillisempi, mutta 
kun se paitsi sitä, että se oli sekava, jätti puoluetoimi- 
kunnan päätettäväksi, onko ryhmä velvoitettava asetta- 
maan diktatuurihallitus, eivät parlamenttarisen menet- 
telytavan kannattajat voineet sille antaa kannatustaan. 
Huolimatta mainitusta takaportista Lehokkaan ehdotuk- 
sessa sen hyväksyminen osoitti kuitenkin diktatuurin ta- 

voittelijoille, miten mahdotonta heidän on saada ryh- 
mässä läpi selvää ja jyrkkää päätöstä luokkahabituksen 
muodostamisesta, sillä olihan valmistavan valiokunnan 
samoin kuin Sirolankin kumouksellisia ehdotuksia kan- 
nattanut ainoastaan kolmasosa ryhmän jäseniä. Myö- 
hemmin maltillinen suunta sai yhä enemmän vaikutusval- 
taa lyhmän keskuudessa ja siitä seurauksena oli, että 
diktatuurin kannattajat pitivät enää hyödyttömänä uudis- 
taa siellä ehdotuksiaan. 


Diktatuuri puoluekokouksessa. 

Kun diktatuurikysymys oli näin kärsinyt haaksirikon 
eduskuntaryhmässä, oli enää ainoa toivo saada puolue- 
kokoukselta sille kannatus. Niin käänteentekevä kuin 
mainittu kokous päätöksiensä puolesta olikin Suomen 
työväenliikkeessä, tiedetään siitä työväen keskuudessa 
vielä nytkin hyvin vähän. Puolueen pää-äänenkannattaja 
>Työmies» ei kokousta selostanut muuten kuin julkaise- 
malla siellä hyväksytyn päätöslauselman. Sitä vastoin 
vaikeni lehti kokonaan niistä erimielisyyksistä, joita ko- 
kouksessa keskustelujen kuluessa ilmaantui. Eipä jul- 
kaistu edes valiokunnan mietintöön liittyneitä vastalau- 
seita diktatuurikysymyksestä. l ) Noin lienee menetelty 


1 ; Missä määrin puoluelehtienkin taholta erinäisissä tapauk- 
sissa harjoitettiin sananvapauden sortoa toisinajattelevia kohtaan, 
mainittakoon vain esimerkkinä seuraa va tapaus. Viipurissa joulu- 
kuulla 1917 punaisen kaartin toimeenpaneman Pietisen tehtaan 
piirityksen ja valtauksen jälkeen ,kiihoittajat saivat aikaan sen, 
että kunnallisjärjestö päätti julistaa kunnallislakon. Lakko tun- 
tui kauvempana olevista aivan tarpeettomalta paraadilta, joka oli 



puoluejohdon määräyksestä, sillä emme luule, että toimi- 
tus ominpäin olisi tahtonut salata sitä erimielisyyttä, mikä 
kokouksessa pääkysymyksessä tuli esille. Ainoastaan yh- 
dessä maaseutulehdessä oli kokouksen vastakkaisiakin 
mielipiteitä aikanaan selostettu. Kun sosialidemokraatti- 
silla työläisillä lienee aihetta, vaikkakin näin jälkeenpäin, 
sen menoon tutustua, niin teemme siitä tässä pääkohdis- 
saan selvää. 

Kuten arvata sopii, oli kokouksessa alusta alkaen san- 
gen kumouksellinen mieliala vallalla. Eri suunnat, niin 
hyvin kumouksellinen kuin parlamenttarinen, törmäsivät 
siellä vastakkain todistellen kumpikin etujaan. Puolue- 
toimikunta, joka ainakin ennen oli hyvin valmistanut ko- 
kouksia, ei tätä kokousta varten ollut ryhtynyt minkään- 
laisiin toimenpiteisiin. Se nähtävästi johtui siitä, että 
puoluetoimikunta oli vakuutettu, että kokouksessa tulee 
muitta mutkitta valtiokaappaus päätettäväksi, eikä val- 
mistuksillaan tahtonut näyttää ulospäin mitenkään vai- 
kuttaneensa päätöksen syntyyn. Seurauksena tuosta puo- 
luetoimikunnan varovaisuudesta oli se, että keskustelu 
kokouksessa oli hajanaista ja liikkui sivuseikoissakin. 
Suurempaa pontta antoi niille päätöslauselmaehdotus, 
jonka keskustelujen pohjaksi esitti edustaja Heikkilä. 


omansa herättämään vain uutta kiihtymystä paikkakunnalla. Sa- 
malla tavalla käsitti sen Viipurin kirjaltaan ammattiyhdistyskin, 
joka pani lakon julistamisen johdosta vastalauseensa. Mutta 
tätä vastalausetta kieltäytyi sikäläinen työväenlehden toimitus 
julkaisemasta. Siten sananvapauden sorto kohdistettiin ei ainoas- 
taan puolueen yksityisiä jäseniä vaan kokonaisia järjestöjäkin 
vastaan, kun ne eivät vain alistuneet noudattamaan kumouksellis- 
ten määräyksiä. 



Ehdotus, joka oli parlamenttarististen sosialistien ja jota 
oli kokouksen aikana valmisteltu asianomaisissa piireissä, 
kuului seuraavasti : 

1) »Puoluekokous lausuu: sosialidemokraattisen pää- 
määrän saavuttamiseen on edelleen pyrittävä valtiollisen, 
ammatillisen ja kulutusosuustoiminnallisen järjestäyty- 
misen sekä parlamenttarisen ja kunnallisen toiminnan 
kautta; sekä julistaa hylkäävänsä anarkistiset ja anarko- 
sosialistiset taistelutavat, muistuttaen puoluelehtien ja 
suullisen valistustyön harjoittajien velvollisuutta teroittaa 
joukoille tästä johtuvia tehtäviä ja menettelytapoja. 

2) Puolueen keskusjohdon muodostamat tilapäiset 
järjestökaartit on kehitettävä työväen vakiintuneiden me- 
nettelytapojen mukaisiksi, puolueen valvonnan alla ia 
vastuulla toimiviksi luotettaviksi järjestöiksi, niin että ne 
tukevat puolueen ja työväen toimintaa, eivätkä niitä va- 
hingoita. 

3) Köyhälistön diktatuurille, jolla puolueen keskuu- 
dessa nykyään on kannatusta, ei taloudellisesti kehitty- 
mättömässä maassamme ole riittäviä edellytyksiä ja olisi 
se vallankin nykyisen työttömyyden ja nälänhädän aikana 
omiaan yhä enemmän lisäämään työväen luokan kärsi- 
myksiä. Puhdas sosialidemokraattinen hallitus, kun sillä 
ei ole eduskunnassa tukenaan sosialidemokraattista enem- 
mistöä, tulisi, vallankin tällä hetkellä, jolloin maamme 
asiat on saatettu perinpohjaiseen rappiotilaan, ennen pit- 
kää osoittautumaan maamme sosialidemokratialle vahin- 
golliseksi. 

Sosialidemokraattien osanotto kokoomushallitukseen 
edistysmielisten porvarillisten ainesten kanssa, mikäli sel- 
laisia on olemassa, voidaan pakottavien olosuhteitten val- 

litessa hyväksyä silla ehdolla, että siinä on sosialidemo- 
kraattinen enemmistö ja että sen ohjelma on työväenluo- 
kan lähimpiä vaatimuksia vastaava.» 1 ) 

Kun parlamenttaristen sosialistien päätöslauselma, 
jonka oli allekirjoittanut noin 15 edustajaa, oli kokouk- 
selle esitetty, kohdistui arvostelu siihen ja liikkui keskus- 
telu etupäässä sen ympärillä. Sitten kun keskustelu, jonka 
kuluessa punakaartilaisten viralliset edustajat -olivat puo- 
littain uhkaavassa äänilajissa esittäneet käsityksensä kai- 
ken vallan ottamisesta väkivaltaista tietä työväen käsiin, 


l) Tässä maltillisten päätöslauselmaehdotuksessa voi lukijan 
huomiota herättää se, että siinä puhutaan järjestökaartien »kehit- 
tämisestä», eikä lainkaan niitten hajoittamisesta. Merkilliselle 
voi myöskin tuntua vaatimus, että kokoomushallitukseen pitäisi 
saada »sosialistinen enemmistö». 

Näiden johdosta on huomautettava, että mitä ensiksikin tulee 
jäijestökaarteihin, niin maltillisten keskuudessa oltiin aivan yhtä- 
mieltä siitä, että ne on hajoitettava, 'sillä kokemus suurlakon 
ajoilta vuodelta 1905 osoitti, että ne saattoivat muodostua vaa- 
raksi työväenliikkeelle ja puolueelle. Mutta puoluekokouksen 
aikoihin tilanne oli siksi kärjistynyt ja kiihkoin en, että oli mah- 
dotonta ajatella järjestökaartien äkkiä hajoittamista. Jos sel- 
lainen ehdotus olisi teMy, olisi se ilman muuta tapettu, huoli- 
matta siitä, -sisalsipä se muussa suhteessa miten kannatettavia 
mielipiteitä tahansa. Taktillisista syistä maltilliset asettuivat sille 
kannalle, että järjestökaarteihin ei nyt kosketa, mutta niitten ha- 
joittamiseen on ryhdyttävä niin nopeasti ja tehokkaalla tavalla 
kuin se suinkin on mahdollista, sittenkun kokous olisi hyväksynyt 
parlamenttariset menettelytapaohjeet puolueelle, kuten ponsien 
I :ssä kohdassa ehdotettiinkin ja niitä ryhdytty puolueen järjes- 
töissä noudattamaan. 

Mitä taas hallituskysymykseen tulee, on sitäkin arvosteltava 
tilanteen vaatimuksien kannalta. Siina ei parlamenttariset sosia- 
listit tahtoneet lausua mitään ikuista ohjetta vastaisuuden varalle. 

oli päättynyt, toimitettiin koeäänestys parlamenttarisen ja 
kumouksellisen suunnan välillä. Tässä äänestyksessä 59 
äänellä 43 vastaan pääsi voitolle parlamenttarinen kanta. 
Äänestys toimitettiin sitä varten, että valiokunta, jonka 
tuli laatia päätöslauselmaehdotus, tietäisi asettua jo alun- 
pitäen vissille kannalle. Mutta niin ei tapahtunut. Va- 
liokunnan vaalissa olivat kumoukselliset pitäneet varansa 
ja puoluetoimikunnan vaikutuksesta (siinä oli puoluetoi- 
mikunta valveilla) valinneet sinne enemmistön diktatuu- 
rin kannattajia. Päätöslauselma, jotka valiokunta esitti 
kokoukselle, ei ollut lainkaan laadi tu sen perusteella, 
mitä koeäänestyksessä oli käynyt ilmi, vaan sellaiselle 
kaksimieliselle kannalle, jossa kumarrettiin miltei yhtä 
paljon oikealle kuin vasemmallekin. Kun päätöslauselma 
aikanaan oli julkaistu lehdissä, rajoitumme sen vuoksi 
nyt viittaamaan vain sen eräisiin tärkeimpiin kohtiin. 
Siinä huomautettiin ensiksi, että »Sosialidemokratia 
pyrkii suorittamaan suuret historialliset tehtävänsä kai- 
killa kansan oikeudentuntoa vastaavilla keinoilla ja vaatii 
se työväellekin oikeuden, kun muu ei auta, myös ase kä- 
dessä puolustaa itseään asestettuja vihollisia vastaan» ja 
jatkettiin sitten, että »koska näinä vallankumouksellisina 
aikoina saattaa esiintyä tilanteita, jolloin työväenluokan 
lähimpäin vaatimusten läpiajaminen voi vaatia tilapäi- 
sesti hallitus- ja valtiovallan ottamista kokonaan sosiali- 
demokratian käsiin taikka sosialidemokratian osanottoa 
sellaiseen kumoushallitukseen , jossa porvarilliset jäsenet 
ovat vähemmistönä, niin harkitkoon kulloinkin sosialide- 
mokratinen eduskuntaryhmä ja puolueneuvosto, onko 
jommasta kummasta menettelytavasta odotettavissa so- 
sialidemokraattiselle luokkataistelulle varmasti enemmän 

hyötyä kuin vahinkoa ja vaaraa ja jos tulevat yhdenmu- 
kaiseen päätökseen toisen tai toisen menettelytavan edul- 
lisuudesta ja ehdoista, olkoon se toistaiseksi sallittua.» 

Valiokunnan mainittu mietintöehdotus ei ollut yksi- 
mielinen. Salin oli liittänyt siihen vastalauseensa, joka 
oli samanlainen kuin Heikkilän kokoukselle esittämä pää- 
töslausuntoehdotus, joka edellä on jo (s. 81 ) esitetty. 
Sitä paitsi olivat Aaltonen ja Toivonen liittäneet 
niinikään vastalauseensa, jossa ehdotettiin sellaista muu- 
tosta mietintöön, että silloin kuin ryhmä ja neuvosto tule- 
vat »yksimielisyyteen jommasta kummasta menettely- 
tavasta, olkoon se sallittua» j.n.e. Penttala ehdotti puo- 
lestaan, ettei tällä kertaa ryhdyttäisi minkäänlaisen sosia- 
listisen hallituksen muodostamiseen. Edustaja Onni 
Tuomi esiittämässään vastalauseessa ehdotti: Puolue- 
kokous asettuen tinkimättömän luokkataistelun kannalle 
ja seisoen lujana Zimmervaldin intemationaleen yhtynei- 
den eri maiden sosialidemokraattien rinnalla, päättää, että 
Suomen sosialidemokraattisen puolueen tulee olla selvästi 
erossa kaikista kompromisseista porvaripuolueitten kans- 
sa. Sen sijaan on puolueemme eduskunnassa niin kuin 
sen ulkopuolellakin tapahtuvassa toiminnassa esiinnyttävä 
täysin itsenäisesti. Nykyisen tilanteen vaatiessa on päät- 
tävästi käytävä vallankumoukselliselle tielle, hallitus- ja 
valtiovallan valtaamiseen työväenluokan käsiin kaikilla 
kansan oikeudentuntoa vastaavilla keinoilla, Forssan puo- 
luekokouksessa hyväksytyn puolueohjelman mukaan.» 

Paitsi mainittuja vastalauseita, esitettiin kokouksessa 
vielä joukko muutosehdotuksia ja lisäyksiä päätöslausel- 
maan. Niistä huomattavin oli A. Halosen ehdotus, että 
valiokunnan mietinnön perusteluihin otettaisiin lisäksi 



Salinin ponsiehdotuksen ensimäinen kappale parlament- 
taristisista taistelutavoista ja niistä rauhallisen toiminnan 
keinoista, joita puolue on tähän saakka noudattanut. 

Kun valiokunnan mietintö oli kokoukselle esitetty, 
herätti se suuren osan edustajien keskuudessa pettymyk- 
sen tunteen, sen vuoksi, ettei siinä suoralla tavalla lau- 
suttu selvää kantaa enempää puoleen kuin toiseenkaan. 
Ei ollut ihme siis, että se aiheutti kokouksessa kiivaan 
keskustelun, jossa diktatuuria vastaan esiintyivät huo- 
mattavine lausuntoineen m. m. Tainio, Salin, Halonen ja 
Viik, viitaten siihen, ettei meidän maassamme ole edelly- 
tyksiä sosialistiselle vallankumoukselle, eikä köyhälistön 
diktatuurille. Puhujat osoittivat mitä vaikeuksia tuollai- 
nen yritys tulisi kohtaamaan ja miten mahdottomaksi se 
ennenpitkää osoittautuisi, johtaen työväenluokan loppu- 
jen lopuksi häviöön. 

Kun keskustelujen päätyttyä käytiin äänestämään, 
asetettiin siinä ensin vastakkain Salinin ja Tuomen ehdo- 
tukset, joista Tuomen ehdotus voitti 59 äänellä 44 vas- 
taan. Sen jälkeen Aaltosen ehdotus voitti 67 äänellä 28 
vastaan Tuomen ehdotuksen ja vihdoin mietintö 70 
äänellä 43 vastaan Aaltosen ehdotuksen. Muut ehdotuk- 
set, muitten muassa Halosen ehdotus hyljättiin tai tuli 
niitten kautta tehtyä ponsiin vain pienempiä muodollisia 
muutoksia. 

Päätökseen, joka ei tyydyttänyt parlamenttarisia so- 
sialisteja, liitettiin muutamia vastalauseita. Useiden alle- 
kirjoittamana esitti Heikkilä pöytäkirjaan seuraavan vas- 
talauseen : 

»Olin odottanut, että puoluekokous, joka nykyisissä 
oloissa joutuisi määräämään puolueen menettelytavoista, 



olisi pitänyt erikoisena velvollisuutenaan painostaa puo- 
lueen tähänastisten koeteltujen menettelytapojen tär- 
keyttä ja huomauttanut, mitä vaaroja niistä poikkeaminen 
saattaa aiheuttaa. Tämä olisi ollut sitä tärkeämpää kun 
puolueen keskuudessa ilmeisesti on olemassa voimakasta 
pyrkimystä turvautua väjlittömiin keinoihin muka no- 
peampien tulosten saavuttamiseksi. 

Sen sijaan, että puoluekokouksen enemmistö olisi näin 
menetellyt, hyväksyi se ponsilauselman, jossa, kiirehdi- 
tään antamaan hyväksyminen puolueen johdon viime- 
aikaiselle toiminnale, siitä huolimatta, että sen tulosten 
ei luulisi kehoittavan puoluetta jatkamaan samalla tiellä. 
Ta samalla jätetään puolueelle mahdollisuus jatkuvasti 
toimia tähän aikaisemmasta menettelytavasta poikkeavaan 
suuntaan, sen sijaan, että olisi päättävästi astuttu selvälle 
ja oikealle kannalle. Tämmöisten ohjeitten antamiseen 
en voi olla myötävaikuttamassa. 

Puoluekokouksen enemmistön hyväksymän ponsilau- 
selman viaksi on pääasiallisesti luettava se, että se jättää 
puolueen edelleen siihen ristiriitaisten menettelytapojen 
umpikujaan, jossa se viime kuukausina on ollut. Puo- 
lueemme keskuudessahan on kaksi aivan vastakkaista 
suuntaa, joiden menettelytavat taistelevat toisiaan vas- 
taan. Toinen, joka on vähintäin anarkososialistinen, ellei 
puhtaasti anarkistinen, on pitänyt tärkeimpänä taistelu- 
keinona köyhälistön diktatuurin aikaan saamista, välittä- 
mättä siitä, että sen kautta saatetaan vaaraan työväen jo 
saavuttamat ja vakiintuneilla menettelytavoilla saavutet- 
tavissa olevat edut. Tätä minä puolestani pidän puolueita 
vahingoittavana. Sen rinnalla on edelleenkin ollut vai- 
kuttamassa toinenkin suunta, joka nojautuen aikaiserri-' 



min puolueemme keskuudessa yksimielisesti tunnustettui- 
hin menettelytapoihin, ei ole antanut kuohumistilassa ole- 
vien valtiollisten olojemme, yhtä vähän kuin vaihtelevien 
'venäläisten konjunktuurienkaan johtaa itseään pois näi- 
den viittomalta tieltä. Kumpikin suunta on halunnut 
työskennellä työväenluokan hyväksi niillä aseilla, joita se 
pitää edullisimpia, mutta pakoitettuina yhdessä työsken- 
telemään, ovat ne ainoastaan häirinneet toisiaan, saamatta 
kumpikaan käytännössä osoittaa, kummasta niistä on työ- 
väenluokalle suurempaa hyötyä. Kun ei kumpikaan näistä 
suunnista puoluekokouksessa käydystä keskustelusta 
päättäen, voi toistaiseksi luopua omaksumistaan menette- 
lytavoista, on nähtävästi välttämätöntä antaa niille kum- 
mallekin tilaisuus ja vapaus käytännössä näitä menettely- 
tapojaan toteuttaa. Jatkuvasta eri menettelytapojen yh- 
teenkytkemisestä tämmöisissä oloissa on vaan seurauk- 
sena, että sosialidemokraattinen puolue kuluttaa voimiaan 
keskinäisessä taistelussa sillä aikaa kun sen täytyisi voida 
kohdistaa kaikki voimansa porvariston vastarinnan mur- 
tamiseen ja työväenluokkaa hyödyttävien käytännöllisten 
tulosten saavuttamiseen. 

Kun ei siis kumpikaan suunta halua olla vastuussa 
toistensa menettelytavoista ja kun mitään kumpaakaan 
suuntaa yhteensovittavaa menettelytapaa ei voida aikaan 
saada, — puoluekokouksen enemmistön tähän tähtäävä 
yritys, joka jättää kaiken epäselväksi, ei ainakaan minua 
tyydytä, näyttää mielestäni parhaalta puolueen sisällä 
ryhmittyä erilaisten menettelytapojen ympärille. Tästä 
syystä tähänastisille puolueemme menettelytavoille uskol- 
lisena pysyen panen vastalauseeni puoluekokouksen 
enemmistön päätöslauselmaa vastaan, kannattaen tulevan 



toimintani lähimpänä ohjeena päätöslauselmaa, jonka 
olen puoluekokouksessa äänestyksen alaiseksi saattanut. 
Enemmitösn uhkaaman puolueesta eroittamisen uhallakin 
pidätän itselleni vapauden näin menetellä ja olen vakuu- 
tettu sen kautta hyödyttäväni työväenluokan asiaa par- 
haalla mahdollisella tavalla.» 

Sosialidemokratisen ryhmän edustajana kokouksessa 
ollut E. Huttunen ilmoitti yhtyvänsä Heikkilän vastalau- 
seeseen, mainiten lisäksi vielä seuraavaa : 

Merkiten vastalauseeni teen sen useammastakin syys- 
tä, mutta ennen kaikkea sen periaatteellisen suunnan joh- 
dosta, joka on, valiokunnan mietinnön tultua kokouksen 
päätökseksi, saanut tunnustuksensa. Heikkilän ehdotuk- 
sessa päätöslauselmaksi, jonka olin allekirjoittanut, lau- 
suttiin sen i :ssä kohdassa, että »puolue pyrkii yhden- 
mukaisena aikaisempien puoluekokousten päätöksille, 
sos.-dem. päämäärän saavuttamiseen valtiollisen, amma- 
tillisen ja kulutusosuustoiminnallisen järjestäytymisen 
sekä parlamenttaarisen ja kunnallisen toiminnan kautta», 
mutta tätä periaatetta ei kokous tahtonut riittävän selvästi 
tunnustaa, vaan jätti sen hämäräksi. Vieläpä on merkille 
pantavaa, että se suolessaan kumouksellisia ja parla- 
menttarismia vierovia menettelytapoja, hy Ikäsi äänestyk- 
sellä toveri Halosen ehdotuksen valiokunnan mietinnön 
korjaamisesta siten, että siinä palamenttarisen toiminnan 
merkitystä olisi tehokkaammin painostettu. Tässä ko- 
kouksen päätöksessä näen parlamenttarista toimintaa vä- 
heksyvän katsantokannan voiton, josta on käsitykseni 
mukaan oleva vahinkoa työväenliikkeelle maassamme. 

Edelleenkään en saata hyväksyä sitä valiokunnan mie- 
tinnön kautta kokouksen päätökseksi tullutta kohtaa. 

minkä mukaan kysymystä köyhälistön diktatuurihallituk- 
sen muodostamisesta ei ole selvästi ratkaistu puoleen tai 
toiseen, vaan on se jäänyt yhtä epäselväksi millaisena se 
joutui kokouksen käsiteltäväksikin. Eduskuntaryhmä oli 
toivonut puoluekokouksen koolle kutsumista ratkaise- 
maan mainittua asiaa, mutta nyt jätettiin puoluekokous- 
päätöksellä asia ryhmän ja puolueneuvoston ratkaisun va- 
raan. En saata hyväksyä puoluekokouksen sitä päätöstä, 
että mainituille orgaaneille edes valittavaksi jäisi dikta- 
tuurin ja eduskunnalleen hallituksen välillä, koska mie- 
lestäni maassamme ei vielä ole olemassa niitä edellytyksiä, 
jotka olisivat takeena köyhälistön diktatuurihallituksen 
menestykselle. Pitäisin sellaisen muodostamista suurena 
onnettomuutena maamme työväenluokalle ja sen vuoksi 
en olisi tahtonut ryhmälle jätettäväksi mitään valinnan 
varaa noin tärkeässä periaatteellisessa asiassa, varsinkaan 
kun puoluekokous ei ole itsekään katsonut voivansa tehdä 
siitä mitään sitovaa päätöstä ja kun kysymystä ei ole en- 
nen kokousta valmisteltu sellaisella huolella kuin se olisi 
antanut aihetta laajakantoisuuteensa katsoen. 

Niinikään olen pakoitettu merkitsemään eriävän mieli- 
piteeni valiokunnan mietinnön 5 :ssä kappaleessa olevan 
kohdan suhteen, jossa myönnetään puolueneuvostolle oi- 
keus eroittaa puolueesta ne, jotka puoluetta vahingoitta- 
vat. Kun mainitussa kappaleessa ei lähemmin osoiteta, 
minkälaisissa tapauksissa eroittaminen saattaa tulla kysy- 
mykseen, niin näen siinä sellaisen vaaran mahdollisuu- 
den, että mainittua kohtaa tultaisiin käyttämään ehkä nii- 
täkin vastaan, jotka kannattavat mietintöön liitetyssä to- 
veri Salinin vastalauseessa esitettyjä ajatuksia, ja julki- 
suudessa, sekä järjestöissä että puoluelehdistössä esille 



toisivat sitä käsitystä selvittäviä ja tukevia mielipiteitä. 
Entisten puoluekokouspäätösten perusteella on kylläkin 
puolueen jäsenillä oikeus puolustaa mielipiteitään julki- 
suudessa, jopa arvostella puoluekokouspäätöksiäkin, 
mutta nyt hyväksytyn päätöslauselman kautta sellainen 
arvosteluvapaus on saatettu, jollei suorastaan vaaraan, 
niin kuitenkin epäilyksen alaiseksi, varsinkin koska siinä 
ei selvästi tunnusteta oikeutta sosialidemokraattiseen sa- 
nan ja toiminnan vapauteen.» 

Ylläolevat vastalauseet irrallisina puhuvat liian vä- 
hän kokouksessa vallinneista erimielisyyksistä, joista 
parhaimman kuvan antaisi varsinainen keskusteluselos- 
tus, mutta sen esittäminen, puuttuvien pöytäkirjojen 
vuoksi, tässä yhteydessä on mahdoton. Kuitenkin jo 
[mainittujen vastalauseittenkin perusteella voidaan panna 
merkille, että kokous ei suinkaan semmoisenaan niellyt 
kaikkea sitä mitä kumouksellisten taholta sille tarjottiin, 
vaan että melkoinen joukko edustajia sittenkin jyrkästi 
hylkäsi sen oikealle ja vasemmalle puolueessa kallistele- 
van sovittelupolitiikan, jolle ei voitu enää mitään pysy- 
vämpää rakentaa, puhumattakaan sitten selvästä dikta- 
tuurikannasta, joka maltillisten puolelta ilman muuta 
hyljättiin. 

Kuten tiettyä, ei’ kokous tehnyt suoranaista päätöstä 
kapinaan ryhtymisestä. Siitä huolimatta antoi se viri- 
kettä siihen suuntaan. Diktatuuria tavoitelevat eivät 
tosin voittaneet siellä avoimesti, mutta heille kuitenkin 
teki kokous sangen suuria myönnytyksiä. Jo se seikka, 
että kokous tunnusti olevan mahdollista ottaa tarpeen 
vaatiessa tilapäisesti hallitusvalta väkivaltaista tietä työ- 
väenluokan käsiin, tiesi kumousta menettelytavoissa; se 

tiesi entisten puoluekokouspäätösten syrjäyttämistä ja 
avasi tien sellaisille aloille, jossa odottivat mitä suurim- 
mat vaarat työväenluokkaa. Kapinallisten keskuudessa 
viritti yhä suurempaa toivoa kaiken lisäksi Venäjän hal- 
lituksen virallisen edustajan, kansallisuusasiain komissa- 
ni! Stalinin kokouksessa pitämä puhe, jossa huomautet- 
tiin miten helposti vaikeudet ovat voitettavissa ja minkä- 
laisia etuja odotettavissa siitä menettelytavasta, jonka ve- 
näläiset äärimäiset sosialistit olivat omaksuneet. 

Muutamat niistä kumouksellisista, jotka kokouksessa 
johtivat äärimäisiä aineksia, koettivat jäädä vielä odotta- 
valle kannalle. Kuusinen m. m. mainitsi allekirjoittaneelle, 
»ettei voi tulla kysymykseenkään minkäänlaisen diktatuu- 
rin toimeenpano, jollei puolueen valtava enemmistö ole 
sitä kannattamassa ja sellaisen menettelyn takana». Nyt 
ei niin ollut. Päinvastoin koeäänestyksen perusteella saat- 
toi pitää selvitettynä, että puolueen enemmistö Vastusti 
diktatuuria, huolimatta siitä, että diktatuurin tavoittelijat, 
Kuusisen avulla, »salakuljettivat» diktatuuriajatuksen ko- 
kouksen päätöslauselmaan. 

Joukot eivät kuitenkaan olleet johtavien henkilöitten 
mielestä vielä kypsyneet diktatuurin toimeenpanoon. 
Niille oli annettava valmistusaikaa ja käytettävä väliaika 
maaperän muokkaamiseen. Vasta tammikuun 20 päivänä 
koolla olleessa puolueneuvoston kokouksessa ottivat he 
uuden askeleen tavoittelemaansa suuntaan. Saivat aikaan 
sen, että puoluetoimikuntaa täydennettiin siellä muuta- 
milla diktatuuria kannattavilla henkilöillä. Kun ottaa 
huomioon, että puoluetoimikunnassa jo entuudestaan oli 
sellaisia aineksia, niin saivat kumoukselliset uusien tulok- 
kaiden kanssa siellä enemmistön ja tavallaan myöskin 

johdon käsiinsä. Sen kautta oli ratkaistu, mille suun- 
nalle toimikunnan lähin työ tulisi kallistumaan. Tosin 
tässäkään neuvoston kokouksessa ei vielä tehty päätöstä 
vallan valtaamisesta, mutta tehtiin viittauksia siihen, että 
sellainen »voi käydä välttämättömäksi». Jotta joukkojen 
keskuudessa paremmin olisi mahdollisuus vaikuttaa ku- 
mouksen hyväksi, päätettiin Tampereelle kutsua suuri, 
koko maata käsittävä työväenjärjestöjen neuvottelu- 
kokous. Kokouksella ei tarkoitettu ilmeisesti mitään 
muuta kuin saada siitä se tausta, joka kuvastaisi vallan- 
kumouksellista mielialaa, se keino, jonka nojalla dikta- 
tuuri voitaisiin toteuttaa. Kokouksen kiihkoinen mieli- 
ala oli etukäteen selvillä; ei olisi tarvinnut muuta kuin 
puhaltaa hieman sen intohimoja, niin hirveä palo olisi 
ollut valmis. Maltillisilla aineksilla ei mainitussa kokouk- 
sessa, enempää kuin toukokuulla pidettäväksi aijotussa 
puoluekokouksessakaan olisi tullut olemaan sanottavaa 
vaikutusta, jollei ulkonaiset tapaukset siihen mennessä 
olisi vaikuttaneet joukkoja hillitsevästi. Eduskuntaryhmä 
oli taas siinä määrässä terroriseerattu ja ulkonaisen pai- 
nostuksen alainen, ettei sekään olisi pystynyt pelastamaan 
asemaa parlamenttaristä tietä, sillä se oli jo liian myö- 
häistä. 

Äärimäisten ainesten kiihko oli rajaton. Johtavien 
seikkailuhalu siksi suuri, ettei kulunut mainitusta puolue- 
neuvoston kokouksesta kuin viikon päivät, kun vallan- 
kaappaus toimeenpantiin ja työväki vedettiin myrskyn 
pyörteisiin, jossa se kärsi hirvittävän häviön. 

Diktatuurin kannattajilla oli tapana nimittää tätä te- 
koaan vallankumoukselliseksi, mutta sitä se ei ollut. Se 
oli vallan kaappaus ei ainoastaan valtiossa sen kansan- 

valtaista eduskuntaa vastaan, vaan myöskin vähem- 
mistön vallankaappaus puolueessa, rikos puoluekokouk- 
sen päätöksiä vastaan, joiden mukaan eduskuntaryhmän 
ja puolueneuvoston olisi täytynyt yhdenmukaisesti päät- 
tää asiasta puoleen tai toiseen, mutta joita kumpaakaan ei 
kuultu. Vasta sitten kun kaappaus oli toimeenpantu, kut- 
suttiin koolle puolueneuvosto hyväksymään kaiken sen, 
mikä jo oli tapahtunut. 

* 

Myöhemmin on näkynyt sellaisia selityksiä diktatuu- 
rin toimeenpanijain taholta, että he olivat muka saaneet 
menettelylleen valtuudet tamanik. 20 p :nä pidetyltä puo- 
lueneuvoston kokoukselta. Vieläpä on väitetty, että ryh- 
män jäsenet olivat tietoisia puolueneuvoston päätöksistä 
ja sen kautta siis vastuussa koko kapinan toimeenpanosta. 

Kumpikin näistä väitteistä on kokonaan vailla to- 
tuutta. Viimemainittu väite ei ole lainkaan paikallaan 
koko ryhmään nähden. Ainoastaan ne harvat eduskunta- 
ryhmän jäsenistä, jotka samalla olivat myöskin puolue- 
neuvoston jäseniä, olivat päätöksistä sekä tietoisia että 
vastuunalaisia. Mitä taas ensinmainittuun seikkaan tu- 
lee, että neuvosto olisi antanut oikeuden kapinan toimeen- 
panoon, niin se ei ole totta, sillä neuvosto ei ollut oikeu- 
tettu puoluekokouksen päätöksen perusteella myöntämään 
sellaisia valtuuksia. Senhän tiesivät hyvin diktatuurin 
tavoittelijatkin, jotka mainitussa neuvoston kokouksessa 
teetättivät päätöksen Tampereella helmikuun puolivälissä 
pidettävästä neuvottelukokouksesta, jonka velvollisuutena 
olisi ollut »antaa lausunto aseman vaatimista toimen- 
piteistä ja menettelytavoista». Edelleen päätti sama neu- 
voston kokous kehoittaa järjestynyttä työväkeä järjes- 



töissään sekä puoluelehdissä »monipuolisesti pohtimaan 
neuvottelukokouksessa esille tulevia kysymyksiä ja niistä 
esittämään alustuksia ja päätösehdotuksia». Ettei neu- 
voston kokous tarkoittanut suoraan kumoustielle lähte- 
mistä, käy selville, paitsi mainituista neuvottelukokouksen 
laajaa valmistelua koskevista seikoista, myöskin sen pää- 
töksestä hallituskysymyksessä. Sehän lausui käsitykse- 
nään, että vaikkakin sen mielestä tilanteen nykyisellään 
ollen »on erittäin vähäiseksi katsottava mahdollisuus sel- 
laisen parlamenttarisen hallituksen muodostamiseen, 
josta viime puoluekokouksen päätöksessä puhutaan», 
niin kuitenkin » jos sellaiseen tarjoutuisi tilaisuus, voidaan 
se muodostaa. Mutta sen tulee tapahtua sellaisen ohjel- 
man perusteella, joka tyydyttää maan köyhälistön nykyi- 
siä vaatimuksia ja on viipjmättä toteutettavissa, niin ettei 
köyhälistö joutuisi mitenkään sen hallituksen suhteen pet- 
tymään ja mikäli olisi löydettävissä eduskuntaryhmä, 
joka suostuisi puoluetta tuollaisen ohjelman läpi viemi- 
seksi tukemaan, voitaisiin sen kanssa tehdä sopimus väli- 
aikaisesta yhteistyöstä , kuitenkin silmällä pitäen, ettei sel- 
laisen toimenpiteen kautta välttämättömien uudistusten 
toteuttaminen mitenkään viivästy tai tule ehkäistyksi». 

Tästä näkyy, ettei puolueneuvosto, johon kapinalliset 
viittaavat, antanut mitään valtuuksia diktatuurin toimeen- 
panemiseksi. Se päinvastoin viittasi vielä kompromissin 
mahdollisuuksiin porvarillisten eduskuntaryhmien kesken 
ja muissa suhteissa tekemillään päätöksillä — neuvottelu- 
kokouksen koolle kutsumisesta helmi- ja puoluekokouksen 
toukokouulla — tahtoi lykätä lopullisen ratkaisun tilanteen 
johdosta siksi pitkälle, että asiata olisi voitu riittävästi 
valmistaa ja pohtia. 

Mutta diktatuurin kannattajat puoluejohdossa eivät 
jättäneet edes tilaisuutta sellaiseen tilanteen vaatimuk- 
sien arvosteluun, jota neuvosto tarkoitti, sitä vähemmän 
suostuneet odottamaan, mitä toukokuulla pidettävä puo- 
luekokous tulisi asiasta sanomaan. Kun kapina toimeen- 
pantiin vastoin puoluepäätöksiä, tahtoivat kumoukselliset 
si lla riistää jo etukäteen eduskuntaryhmältä tilaisuuden 
menettelytavan määräämiseen, ollen vakuutettuja siitä, 
että kapina tulee onnistumaan ja puolueen keskusjärjes- 
töt, niin hyvin eduskuntaryhmä kuin puoluekokouskin, 
tulevat sen sitten hyväksymään. Missä määrin puolue- 
johdon kapinallisten ainesten laskelmat pitivät paikkansa, 
siitä on Suomen työväenluokalla nyt liiankin katkera ko- 
kemus, jota se ei koskaan unohda. 


Loppumietteitä. 

Tämän kapinan kautta, jolla anarkososialistiset ai- 
nekset puolueessamme sitoivat kohtalonsa Venäjän bol- 
shevikkiliikkeen kohtaloihin, antoivat he syvän iskun 
maamme demokratialle. Jo kapinan aikana harjoittivat 
he sellaista kansalaisvapauksien sortoa, että sille saa ha- 
kea vertaista tsaarivallan ajoilta maassamme. Ne, jotka 
kapinan puolustamistarkoituksessa viittaavat siihen, että 
kun kerran Venäjän työväki oli uskaltanut valtataisteluun 
kapitalismin kukistamiseksi, niin Suomenkin työväen 
tuli seurata sen esimerkkiä, eivät tiedä muuta kuin tyh- 
mästi matkia oloja, jotka eivät lainkaan soveltuneet 
meille, niin suuressa määrässä erilaisia ne joka suhteessa 
olivat. Venäjä oli vielä vuosi sitten tapahtuneen vallan- 
kumouksen aiheuttamassa kuohumistilassa, siellä ei vielä 



ollut päässyt rauhallisuus palaamaan, eikä siellä oltu saa- 
vutettu parlamenttarista järjestystä ja hallitusvaltaa 
enempää kuin niitä pysyviä voittoja ja laitoksia, joita 
Suomen yhteiskunnalla ja erittäin sen työväen luokalla 
oli omanaan. Ryhtymällä samanlaiseen seikkailuun yh- 
teiskunnallisen vallankumouksen tavoittelemiseksi ase 
kädessä kuin mihin venäläiset sosialistit ovat tehneet 
itsensä syypäiksi, ne Suomen työväenlikkeen vastuun 
alaiset henkilöt, joiden vaikutusvallalla oli suuri merki- 
tys joukkojen toiminnassa, heittivät vaakalaudalle ne 
voitot ja asemat, jotka Suomen työväki pitkäaikaisen, 
sitkeän ja vaivaloisen taistelun kautta oli saavuttanut. 
Kun vaaka kallistui toiselle puolelle, olivat ne yhdellä 
iskulla menetetyt. 

Eivätkö työväenliikkeen johtajat tätä käsittäneet? 
Eivätkö he nähneet syvemmälle ja kauemmaksi kuin pin- 
tapuolinen katselija? Eivätkö he ymmärtäneet, etteivät 
meillä ole olosuhteet kypsyneet missään suhteessa vielä 
yhteiskunnallista kumousta varten, eikä se täällä ole mah- 
dollistakaan, koska sitä ei ole voitu vielä läntisissä kult- 
tuurimaissakaan toteuttaa? 1 ) 

3 ) Mitä »lopullisiin päämääriin», joihin kapinan toimeenpani- 
jat tähtäsivät, tulee, ei heidän taholtaan ennen kapinaa siitä aina- 
kaan julkisesti tehty juuri selvää. Ainoana lähteenä siinä suh- 
teessa on Sirolan tamtnikuun 12 päivänä 1918 »Työmiehessä* 
julkaisema alakertakirjoitus : »Kehittyykö tilanne vallankumouk- 
selliseksi». Kirjoittaja lausui siinä m m., että »sekä venäläisten 
että meikäläisten »bolshevikien» täytyy käsittää, että menettely- 
tapoja ei voi siirtää kopioiden maasta toiseen». Edelleen tnio- 
mautti hän, että »puolueemme ei ole asettanut lähimpien pyrki- 
mystensä joukkoon yhteiskunnallisen vaJlankutnouksen yrittä- 
mistä, sosialismin toteuttamista, eikä se sitä varten ole laatinut 

Lu nilakseni he eivät olleet siitä aivan tietämättömiä. 
Monet merkit viittaavat siihen. - Jo viime joulun edellä 
lausui Sirola — kapinaliikkeen henkinen sielu — eräässä 
kokouksessa, että »Suomen työväenlikkeen alus törmää 
murskaksi kallioon, mutta sitä ei voida välttää». Turkia 
toisti jokseenkin samaa lausuen : »Suomen työväenliike 
häviää tämän taistelun, mutta sen täytyy mennä eteen- 
päin.» Jos Kuusinen ajatteli samalla savalla, niin täytvy 


ohjelmaa». »Suomen tietoisten sosialidemokraattien kesken lie- 
nee jotenkin yleinen sellainen käsitys, että sosialistinen kumous 
on Suomessa mahdollinen vain sikäli, kuin se toteutuu kapitalis- 
min suurmaissa.» Sitä ei kuitenkaan ollut Länsi-Europassa vielä 
tapahtunut ja sen vuoksi Sirolan mielestä »hallitusvalta pitäisi 
nyt vallata kumouksellista tietä, sosialistien panna toimeen por- 
varillinen kumous sellaisten valtiollisten olojen luomiseksi, joi- 
den pohjalla sitten voitaisiin lähteä valmistelemaan sosialistiseen 
yhteiskuntaan siirtymistä, kun siihen olot kypsyvät». 

Noin kirjoitteli Sirola tammikuun puolivälissä. Saman kuun 
lopulla astui hän hallitukseen, joka julisti Suomen sosialistiseksi 
työväen tasavallaksi, kuten allekirjoitus kuului m. m. suomalais- 
venäJäisen sekakomitean päätöksessä. Että Sirola kumppanei- 
neen olisi jo ollut valmis siirtymään sosialistiseen yhteiskuntaan, 
käynee selville siitä, että Sirolan nimittämä »Suomen sosialistisen 
tasavallan lähettiläs Moskovassa» herra Pukka, julisti Prawda- 
lehden 50 n :ssa »virallisesti», että »Suomen köyhälistö pyrkii vie- 
mään täydelliseen voittoon köyhälistön sosialistisen vallanku- 
mouksen». 

Jos siis kapinalliset aluksi — Sirolan selityksistä päättäen — 
aikoivat toimeenpanna porvarillisen vallankumouksen, niin vallan 
makuun päästyään, laajensivat he ohjelmaansa sikäli, että päätti- 
vät samalla kertaa toteuttaa sosialistisenkin vallankumouksen ! 
Tämä ei suinkaan todista niin paljon diktatuurimiesten suurista 
suunnitelmista ja niiden laadusta kuin harkitsemattomasta hosu- 
misesta yhdestä äärimmäisyydestä toiseen. 

sanoa, että noilta miehiltä oli mitä suurinta rikosta, ettei- 
vät he asettuneet kapinaliikettä vastaan, tehneet kaikkea 
voitavaansa sen estämiseksi, vaikkapa siihen olisi täyt\- 
nvt ryhtyä puolueen hajoamisenkin uhalla. 

Mutta he eivät tehneet sitä. Päinvastoin vaikuttivat 
he kumouksellisen toiminnan hyväksi kiihoittaen jouk- 
koja varustautumaan »ratkaisevaan taisteluun», kuten 
puolueen julistukset niin hyvin osoittivat. Jos he olisivat 
tahtoneet varjella. Suomen työväenliikettä joutumasta tu- 
hottavaksi, niin heidän taktiikkansa olisi jo aikaisemmin 
pitänyt olla toisenlaista. Sen olisi täytynyt painostaa 
parlamenttarista toimintaa sekä niitä menettelytapoja, 
joita noudattaen puolue oli saavuttanut suuret voittonsa. 
Edelleen sen olisi pitänyt eduskunnallisella alalla käydä 
sovittelujen tietä ja etsiä yhtymäkohtia yhteiskunnan ter- 
veitten kansanvaltaisten ainesten kanssa sellaisen voimak- 
kaan yhtenäisen rintaman luomiseksi, joka olisi voinut 
kestää taantumuksen vahvemmatkin myrskyt, milloin ne 
olisivat saattaneet uhata. Niin ei kuitenkaan tapahtunut. 
Puolueen johto täyt ci väärin tässä suhteessa tehtävänsä. 
Se asetti kiihoituksen useassakin tapauksessa etualalle ja 
koetti kuvata, mikäli se sen vaikutuksesta riippui, luokka- 
vastakohtia räikeämmiksi kuin mitä ne todellisuudessa 
olivat. Se myötävaikutti joukkojen asestautumiseen ve- 
näläisten avulla ja salli niiden keskuudessa sellaisten 
levottomampien ja hurj impien ainesten päästä määrää- 
vään asemaan, jotka eivät olleet järjestyneitä työläisiä ja 
jotka eivät tienneet mitään sosialidemokraattisen puo- 
lueen ohjelmasta ja menettelytavoista. Eduskunnallisessa 
toiminnassa koetti se taas keinotekoisesti ajaa asioita 
karille ja saada syntymään sellaisen vaikean tilanteen. 

jonka nojalla olisi joukoille ollut mahdollista näyttää, 
ettei siitä ole muuta ulospääsyä kuin kumouksellinen toi- 
minta. Kun sillä tavalla viikosta viikkoon ja kuukau- 
desta kuukauteen johdon taholta toimittiin ulospäin ja 
vaikutettiin joukkoihin, ei ole ihme, että villiintyminen 
rauhallisen suomalaisen työväestön keskuudessa kehittyi 
muutenkin erittäin suotuisien olosuhteitten vuoksi niin 
pitkälle, vaatimus venäläisten esimerkkien soveltamisesta 
meidän oloissamme niin suureksi, että se vihdoin johti 
aseelliseen yhteentörmäykseen eri yhteiskuntaluokkien 
kesken, jossa ennen niin kukoistava, voimakas ja niin 
suuria voittoja saavuttanut työväenliike kärsi sellaisen 
häviön, jollaista tuskin minkään muun maan työväen- 
liikkeen historia tietää mainita. 

Kenties huomautettanee, mikseivät maltillisemmat 
ainekset ajoissa nousseet vastarintaan, mikseivät paria- 
menttarisen toiminnan kannattajat eduskuntaryhmässä, 
puolueneuvostossa ja puoluekokouksessa astuneet esiin ja 
selvästi sekä jyrkästi sanoutuneet irti sellaisesta politii- 
kasta, joka uhkasi työväenluokkaa turmiolla? Mikseivät 
he koettaneet pelastaa työväenliikettä joutumasta siihen 
onnettomuuteen, mikä sen osaksi sittemmin tuli? 

Niin, näitä kysymyksiä voidaan kyllä asettaa, vieläpä 
voidaan syyttääkin puolueen maltillisempia aineksia kai- 
kesta tästä, kuten on julkisuudessa toiselta taholta tehty- 
kin. Mutta nämä kysymykset, enerflpää kuin syytökset- 
kään, mitä kapinan jälkeen parlamenttarisia sosialisteja 
vastaan on heitetty, eivät ollenkaan peloita asianomaisia. 
Niihin voidaan vastata heti ja luullakseni tavalla, jonka 
pitäisi katkaista kärjen epäilyksiltä vastustajienkin kes- 
kuudessa. 

Mitä Suomen työväenliikkeen toimintaan aikaisem- 
pina vuosina tulee, vallitsi sen keskuudessa ulospäin ver- 
rattain suuri yksimielisyys. Tämä johtui etupäässä siitä, 
että taistelussa venäläistä sortovaltaa vastaan puolueen 
eri suuntaryhmät löysivät saman taistelupohjan. Kun 
heitä yhdisti taistelu suurimmassa asiassa, ei pienten eri- 
mielisyyksien, vaikkapa niitä olisikin ollut, sallittu enem- 
pää puolella kuin toisellakaan hajoittaa rivejä, joiden yh- 
tenäisyydestä riippui taistelun suurempi tai pienempi me- 
nestys. Vallankumouksen jälkeen taas oli asema siksi 
outo, siksi suuret tehtävät avautuneet puolueelle, ettei sen 
keskuudessa oikeastaan millään taholla liene vakavasti 
ajateltu rivien hajoittamista. Puolueen politikoitsijain 
taholla lienee kylläkin käsitetty, että Suomen työväenliike 
ei voi tehdä poikkeusta muitten maitten työväenliikkeistä, 
sen keskuudessa ei voi olla syntymättä erilaisia virtauksia 
ja kenties ryhmittelyjäkin. Mutta siihen eivät vielä sillä 
kertaa asiat olleet kypsyneet. Jos puolueella olisi ollut 
pitempiaikainen parlamenttarisesti hedelmällisempi ajan- 
jakso takanaan, olisi asia ollut kokonaan toinen. Silloin 
olisi saattanut puhua kenties jo kahdesta eduskuntaryh- 
mästä: oikeisto- ja vasemmistososialistisesta. Mutta nyt 
vasta vallankumouksen kautta päästiin oloihin, joissa sel- 
laisen ryhmittymisen tarve syntyy ajan mukana. Ne teh- 
tävät, joita ryhmän ^suoritettavaksi joutui viime vuoden 
ensimäisillä valtiopäivillä, olivat niin laajakantoisia, niin 
tärkeitä työväenluokalle, että niihin nähden tuskin yksi- 
kään eduskuntaryhmän jäsenistä olisi saattanut ajatella 
uuden ryhmittelyn aikaansaamista. Katsoen siihen, että 
puolueella oli tunnettu niukka enemmistö eduskunnassa, 
koetettiin sitä säilyttää ja ylläpitää, vaikkapa pienten 

ryhmäintressien menetyksen uhallakin, jotta tuon koko- 
naisuuden avulla olisi voitu saavuttaa kaikki ne edut, 
joita sosialistien enemmistöasema eduskunnassa työväen- 
luokalle merkitsee. 

Vanhojen traditsionien perusteella jäi vallankumouk- 
senkin jälkeen johtava asema puolueessa entisiin käsiin. 
Aikaisemmin eivät johtavat henkilöt vielä olleet käytän- 
nöllisen politiikan alalla tehneet sanottavampia virheitä, 
mikä johtui siitä, ettei heillä siihen ollut juuri tilaisuut- 
takaan. Se seikka, että heidän seikkailupolitiikkansa jo 
viime vuoden kuluessa tuotti monta vaikeaa asemaa edus- 
kuntaryhmälle valtiopäivillä, ei suinkaan ollut omansa 
herättämään suurimmassa osassa ryhmän sekä puolue- 
neuvoston jäseniä epäluottamusta heitä kohtaan. Olemme 
jo aikaisemmin osoittaneet, millaisella valistustasolla suu- 
rin osa puolueneuvoston jäsenistä oli, miten pinnalta he 
katselivat asioita ja miten vähän he ymmärsivät kulloin- 
kin vallitsevan tilanteen vaatimuksia. Sama oli edus- 
kuntaryhmänkin laita. Sen jäsenten enemmistö oli, vali- 
tettavasti kyllä, kannattomia henkilöitä, jotka menivät 
johtajien mukana siinä hyvässä uskossa, että tottapahan 
he paremmin asiat tietävät. Ei ollut siis helppo sellai- 
sissa oloissa ja sellaisten ainesten kesken saada aikaan 
uutta ryhmämuodostumaa, joka olisi voinut ryhtyä nou- 
dattamaan terveellisempää ja sovinnollisempaa parla- 
menttarista politiikkaa, varsinkin kun painostus kiihoi- 
tettujen joukkojen taholta ulkoapäin oli verrattain voi- 
makas. 

Kuitenkaan ei sellainen suhde puolueessa ja ryhmässä 
olisi voinut pitempää aikaa jatkua. Ennemmin tai myö- 
hemmin olisi syntynyt sama hajaannus kahteen leiriin. 

mikä m. m. Ruotsissa on jo aikaa sitten tapahtunut. 
Meilläkin alkoi jo esiintyä merkkejä sellaisesta. Edus- 
kuntaryhmässä uskalsivat viime aikoina maalaisedustajat 
arvostella johtavien menettelyä, mikä ennen oli harvi- 
naista. Muutamissa kysymyksissä asettuivat he kokonaan 
toiselle kannalle kuin mikä olisi ollut johtavien politiikan 
ja tarkoitusperien mukaista. Siitä kuvaavana äänestys- 
sotkut verolakien käsittelyssä, joita aikaisemmin olemme 
selostaneet ja jotka jo joulukuun puolivälissä uhkasivat 
ryhmää kahtia jakaantumisella. Samanlaista oppositsio- 
nia oli, eikä suinkaan vähäisessä määrässä, puoluekokouk- 
sessakin. Tarvittiin vain alkaa , ja jos sitä olisi ollut, oli- 
sivat mielipide-eroavaisuudet kehittyneet luonnollisella 
tavalla puolueen jakaantumiseen parlamenttariseen ja 
kumoukselliseen, tai oikeammin sanottuna sosialidemo- 
kraattiseen ja »kommunistiseen» ryhmään — onneksi kyl- 
läkin Suomen työväenliikkeelle. 

Ettei maltillisten taholta, kuten on väitetty tai tah- 
dottu väittää, olisi mitään tehty kapinahankkeiden välttä- 
miseksi, ei pidä paikkaansa. Taistelu eduskuntaryhmässä, 
yhdistyksissä ja puoluekokouksessa ei suinkaan ollut 
merkityksetön. 1 ) Kaiken lisäksi puuhattiin parlament- 


1 ) Ettei maltillisten toiminta suinkaan ollut merkitykse- 
töntä, käynee hyvin selville siitä lausunnosta, minkä kapinallis- 
ten Tukholmassa toimittama »Viesti»-niminen lehti 19 numeros- 
saan tänä vuonna lausuu. Sen johdosta, että maltillisten sosia- 
Iistiemme taholta on osoitettu mihin onnettomuuksiin johti 
työväen diktatuuri, josta maltilliset hyvissä ajoin ennen 
kapinaa varoittivat, lausuu mainittu lehti : »Te lepertelette van- 
hojen erehdysten toistamisesta. Kuka teki erehdyksiä enemmän 
kuin oikeistosuunnan miehet? Mikä enemmän kuin teidän yltiö- 



täristen sosialistien toimesta pääkaupunkiin jo ennen jou- 
lua toista työväenlehteä, joka olisi tullut ajamaan työ- 
väenliikettä rauhallisen ja parlamenttarisen ohjelman 
merkeissä. Paha kyllä, mainittu suunnitelma ei sil- 
loin vielä toteutunut. Että niin kävi, johtui kapi- 
nasta, joka puhkesi nopeammin kuin kukaan olisi 
osannut aavistaa. Mitä taas kapina-aikaan tulee, oli sil- 
loin maltillisilta kaikki toiminnan mahdollisuudet estetyt. 
Vieläpä heitä pidettiin kapinallisten taholta vaarillisem- 
pinakin kapinalikkeelle kuin porvaristoon kuuluvia. 
Siellä, missä he eivät taipuneet pyyntöihin ja kehotuk- 
siin, käytettiin heitä vastaan uhkauksia, jopa aseellisia 
pakkokeinojakin. Kapinallisilla alueilla oli silloin mal- 
tillisilla sosialisteilla yhtä vähän tilaisuutta levittää mieli- 
piteitään kuin konsanaan porvarillisilla aineksilla, jotka 
hyvin itse tuntevat ja tietävät mitä se »vapaus» oli, jonka 
laadun sanelivat kaartiesikunnat ja äärimäiset venäläis- 
suomalaiset anarkososialistiset ainekset. 

paisen typerä ja lyhytnäköinen oikeistopolitiikkannc ja yhteis- 
pelailunne sekakarvaisten ja -monipäisten porvarillisten koplien 
ja valtaryhmien kanssa viime kesäkautena ja syksynä vuosi sitten 
(1917), kylvi epäilystä ja epäluuloisuutta työväen laajojen ker- 
rosten mieliin ja johti puollluopumiseen omasta johdostaan, saat- 
taen siellä täällä epäilemään sitä ja pyrkimään uusille teille ilman 
riittävää johtoonsa turvaantumista. Kuka enemmän kuin te 
oikeistososialistit kantaa syytä siitä, että vallankumouksellista 
organisatsioonia ei maassamme luotu täyteen kuntoon jo ajoissa. 
Ja kuka vihdoin enemmän kuin te, kantaa syytä siitä puolitanko- 
kannasta ja salaisesta jarrutuksesta, mitä vallankumouksen 
aikana niin paljon suoritettiin ja joka suureksi osaksi oli myrkyt- 
lisempda. kuin porvariston julkinen vastavallankumcruksellisuus, 
mitä ainakin tiedettiin varoa.» 

Nyt on jo verinen kansalaissota päättynyt. »Kauhoi- 
tus työ» on joko hyvässä käynnissä tai on se jo saatettu 
loppupuolilleen. Vie kuitenkin aikaa ennenkuin ne haa- 
vat, joita kansalaissota on yhteiskuntaan iskenyt, mene- 
vät umpeen ja nyt vallitseva katkeruus unohdetaan. 
Mutta siitä huolimatta on työväestön ryhdyttävä jälleen 
rakennustyöhön. Raunioille pitäisi ryhtyä luomaan työ- 
väenliikettä ja työväenliikkeelle välttämättömiä laitok>ia 
uudelleen. Tässä työssä epäilemättä tulevat olemaan 
kapina-ajan veriset kokemukset rikkaana opetuksena. Ne 
osoittavat mitä työväenliike ei saa olla ja mitä menettely- 
tapoja sen tulee vastaisuudessa välttää. Aivan toiselle 
pohjalle on sen nyt rakennettava toimintansa, käytännöl- 
lisen realipolitiikan alalle, jossa hedelmällinen luomistyö 
ja vuorovaikutus yhteiskunnan muiden kansanvaltaisten 
ainesten kanssa tulee muodostumaan tämän toiminnan 
tärkeimmäksi kulmakiveksi. 

Mitä vastaiseen puoluemuodostukseen tulee, emme 
tahdo lainkaan väittää, että tulee olemaan »yksi lammas- 
huone ja yksi paimen», eli että puolueen jäsenet orjalli- 
sesti tulevat seuraamaan vissejä johtajia tai jotakin mää- 
rättyä suuntaa. On mitä luonnollisin asia maailmassa, 
että Suomen työväenliikkeessä muodostuu jälleen eri ryh- 
mittelyjä, niin kuin niitä oli ennenkin, mutta täsmällisem- 
min ja selkeämmin hahmotelluin ääriviivoin. Epäilemä - 
töntä on, että ajan mukana saattaa puolueeseen muodos- 
tua sellainen »vasemmisto»-ryhmä, joka ei jaksa mukaan- 
tua kaikitellen parlamenttaristen sosialistien menettely- 
tapaan. Muodostukoon ! Mutta se ei tule eikä se saa 
tulla määrääväksi tekijäksi Suomen työväenliikkeessä. 
Jos puolueeseen muodostuu eri ryhmittelyjä, niin siitä 



ius 

vain on seurauksena, että arvostelu, mikäli se liikkuu 
tosiaankin asiallisissa rajoissa, muuttuu hedelmälliseksi 
ja kasvattavaksi ja ehkä siitä sen kautta on oleva myös- 
kin kokonaisuudelle hyötyä. 

Mutta se on vasta tulevaisen ajan murhe. Nyt on 
harkittava, miten pirstoina olevat työväenliikkeen voi- 
mat, sen hajalleen heitetyt rivit saadaan koolle ja miten 
luova työ mahdollisimman nopeaan käyntiin. Vaikka 
tiedämmekin, että aika on ankara ja vaikeudet monet, niin 
ne ennen pitkää vielä voitetaan ja työväenliike nousee jäl- 
leen voimakkaana ja mahtavana, jolle yhteiskunnan täy- 
tyy antaa sille tuleva arvonanto. 




Lopuksi tahtoo tämän kirjoittaja huomauttaa, että 
tarkoitukseni ei ole ollut loukata ketään yksityisiä henki- 
löitä. En tahdo kieltää kenenkään heidän ansioitaan työ- 
väenliikkeessä aikanaan. Ja jos olenkin tullut mainin- 
neeksi muutamia nimeltä, niin se ei ole johtunut pahan- 
suopaisuudesta, eipä edes luulosta, että he yksin olisivat 
vastuussa kaikesta siitä, mitä tässä maassa on kuluneen 
vuoden ajalla tapahtunut, sillä olisinhan silloin unhoitta- 
nut materialistisen historiankäsityksen alkeellisimman 
säännön. Kun kuitenkin olen viitannut erinäisiin henki- 
löihin, on se johtunut siitä tietoisuudesta, että heillä, jos 
kenellä on ollut ja on täytynyt olla vaikutusvaltaa tapaus- 
ten kulkuun. Ja mikäli he siinä ovat antaneet intohimo- 
jen ja tunteitten tahdon ratkaista kylmän punnitsemisen 
asemasta, mikäli he siinä ovat myötävaikuttaneet siihen, 
että Suomen työväenliike joutui tuhoisaan myrskyyn. 



jossa sen voitot ja saavutukset pitkäksi aikaa menetettiin, 
sikäli heillä henkilöinäkin on siitä vastuunalaisuutta. 
Enkä luule, että he sitä, vakavasti ajatellen, itsekään kiel- 
tävät. 

